
Paskual Sequndo Paynemija Ñamkucew 


Pu kuyfike bafkehce ñi gijatun 


Wixakvnugekey rewe, ka fey mew elgekey jagijagi altar femgeci, ñi elgeam kiñe 
fvca rabi mojfvñ, ñi iaqel feyci Gvnemapun. Wema bagvmgekey ruka mew waka, 
awka, ofisa, sañwe, afvn ilo yegekey kawiñwe mew. Pu gehpin bagvmkey ofisa 
feyci antv Kawin mew ina jagijagi, kaxvpebgekey. Wema kaxváhmagekey ñi man 
pilun, mojfvñ peb mew gvbfvgekey feyci pilun ofisa, fey mew gijatukeygvn feyci 
pilun ofisa mew. 

Man kuwv mew nvniegekey pilun ofisa, mayciniegekey. Fey mew xipawe antv pvle 
zvgunpvramkey feyci wenxu, feypikey: tvfa pvtefelaqeyu tami mojfvň kujiñ, eymi 
tami elel tvfaci ofisa ka kom kujiñ. Fvrenemuayiñ, Gvnemapun. Abvn niepe kujiñ 
tañi pu korzero, piaymi ka, mogelepe abvn xipantu tañi pu yaj, piaymi, iñciñ taiñ 
gijatuñmawam eymi mew, ka iñ eluniemuagel fij taiñ mogepeyvm, kom kexan. 
Vxvfmulayayiñ, kvme kintuniemuayiñ, Caw, wenu mew mvleymi, elumuayiñ 
kvme antv, iñ kvme jeqam tain kexan, ka elumuyiñ mawvh, tant mvleam tain 
mogewe. Nentulmukilyiñ bafkeh ka wesake zvgu zvgu elmukiliñ. Kvmeleayiñ 
tvfaci mapu mew eymi tami zuam. O! Om!, fvca wirarvkey. 

Feyci wvluma ofisa ka elugetugekey ñi pilun ofisa. Fey mew nvkey hemvl tvía, ka 
femgeci maycinietukey ñi pilun ofisa: faw may mvleymi Caw, pikey, 
ajkvtunmaniehmuyiñ taiñ gijatunmawken. Pewmagen may mogepe tañi pu yaj, 
piaymi, Caw, eymi mew ta mogeleyiñ, anvleymi tami mija ruka mew, rey Caw, rey 
Kuse, eymi ta pvñehmuyiñ. Abvn xipantu mogelepe tañi pu yaj, rumel tañi 
gijatunmanieaetew, piaymi. Rumel gijatuleayiñ, ta mogelyiñ eymi mew. 

Feymew wvla xanakvnugekey feyci pilun ofisa jagijagi mew mojfvñ ofisa yegu, rabi 
mew. Fey mew pvzvmgekey ba ofisa. Feymew feyci wvlwma ofisa elugetukey logko 
ofisa eygvn lipag mayew kazi ofisa. Feyci eluel ofisa kom tvfeyci ilo nvkey. 

Xvr femgelu gijatuñmawi feyci epu wenxu, eluwkelu ofisa. Femgeci kakelu ka 
femkey, kagelu kvpal ka femkay, tunten ñi mvlen feyci ofisa. Kizuke zujiwkey 
feyci wehvywen koncoyewalu. Feymew zew koncotulu ka pvrakewejukeygvn, kiñe 
wenxu feypikey: fvrenemuyiñ, Kajfv Wenu, fvrenemuyiñ, Kurv Wenu. Elumuyiñ 
kvme antv, ka elumuyiñ tai kexan. Kvme mogelepe ñi pu korzero, piaymi, rey 
Fvca, rey Kvse, anvleymi tami mija ruka mew. Gvnaytumuyiñ Caw, Gvnemapun, 
wenu mew naqkintuniemupayiñ, o! Om! Om! 

Wirafkvlen rupakey, wajoyawkey kawejutun ce, kawejugenolu pvrakey, ka emgeci 
wajoyawkey, ragiítuley hamuhtu pvrukeci ce, wekuntuley kawejugelu. Abvñma 
femkey: o! Om! O! Om!, wirarvkey ce, zvgukeygvn pifvlka, xuxuka, xvpugekey 
(xawawgekey) rabi, awvn pigekey tvfa. Wvla kom anvnagkeygvn. 

Rupan awvn ka pvrun mew fey mew ka epu rume wipvjkvnugekey (wigvj”) 
metawe. Awvwma ka pvrvwma ka femgeci wipvjkvnuwkey ina metawe. Feymew 
wvla ka gijatukeygvn muska mew. Femkey epu wenxu mvten, gehpin egu ka 
wenxu femkey, ka femgeci feypikey: fvrenemuyiñ Kajfv Wenu... 

Rupan femlu feyci epu wenxu, kom pvtukey feyci ce, puñmaniewkey feyci epu 
wifce. Zew pvtulu feyci ce, ka anvnaqkey kom ce. Feymew wvla elugekey ilo feyci 
kvpaci (magetukupalci) ce, muska, kom ilo, fey tvfa kaxvgelvmvn pigekey. Kom ce 
wvlkey feyci ilo, feyci muska. Ka xipantu mew ka femgeci kujitukey feyci eluwyeel 
ilo ka pvlku. 


Eluwvn 


Bale kiñe ce feymew rakilgekey antv ñi elgeam. Manzawkey ce, geh ba mazakey, 
ñi pvlkual, ñi bagvmkujiñal. Feymew geh ba amukey waria mew, pemisio, piagel 
ñi elal ragiñ kuyeh kam kom kiñe kuyeh mew. 

Kuyfi ñi wampontvkulen mvlekafuy ba ruka mew kiñe xipantu ci, epu xipantu ci. 
Pvrapvrawe femgeci zewmagekey pijay. Feyci ba elgekey pijay mew, kom ñi 
wesakelu niey, takuley kisu ñi takun mew. Kom ñi pu mogeyel zewmakey wampo, 
fey mew elgekey feyci ba wampo mew. 

“Bay ga ñi pvñeñ (ñi fvta ñi lamgen, ñi pabu, ñi kuku). Awvgejan! Foxv! Cumtun 
ce ga, awvtujaenew ga weza Gvnecen cey, weza wekufv cey, kam kabku cey! Faw 
mvlefule tici weza kabku, bagvmvhmawyeetew ñi mogeyel, ka femgeci 
bagvmafuyiñ. Kizu rume ñi bagvmjeaetew, cumgelu kam ñi bagvmnoetew iñce? 
Inceke fewla bagvmafuyiñ, faw mvlefule” 

Nagantv xawvluwkey ce, nentugekey ruka mew ba, kvme lelfvn mew elgekey. 
Feymew awvimagekey wvla pvtunmagekey ka inmagekey. Feymew yegekey, 
xarvn mansun mew wixagekey. Kiñeke mew vbmen ce, ñi ban mew, re kuwvtu 
wixagekey, fewla re pijay mew yegekey, ka kuwvtu. 


Pvci wewpin 


Kvmeleymi ahay peñi? 

Femgen may ñi felepvran. 

Feyvrke may! Gepey may mi felen, kvmelen tami kuñvl, tami pu peñi, tami pu 
maje? Kimuwlayyu may, mvcay may mvley wesake zvgu may. Mvlepeyvm ta 
wesake zvgu may, bapeyvm kuñvl, peñi, maje, kintuniehmafimi ta mapu? Faci 
antv tayu pewvn mew tami ramtufiel may. -fewla wirarvkey-. 

Femgey may ñi felen, gelay may zvgu, Kvmelen may ñi kuñvl mew, kvmeley ñi 
peñi, ñi maje, ñi pu focvm, ñi kuyzatunieel. Welu mvlepeyvm wesake zvgu may, 
bapeyvm ñi kvmeke focvm, ñi pu kuñvj, faci antv mew niewelafun zvgu. 
Niekejefule wesake zvgu ta ce kvmeletun mew ñi piwke, niepenolu wesake zvgu 
felewetukerkey. Femgelu felepvratun. Piken may faci antv yu pewvn mew ahay 
peñi. -wirarvkey. 

-wirarvkey. Feyvrke may!. Kvmey may ta kvmelen. Fvreneeyew Gvnecen ta ce, 
kvme xipantu, kvme kvyeh, kvme antv, rupañmawetukey, kvme zuam 
felewepvratukey. Femgeci zvgu mew may felerkeymi? Faci antv mvlen may ñi 
wixapan, petu may ta gvnaytukeeyu kimvn mew. -wirarvkey. 

Kvmey may tañi gvnaytufiel. Pewkeci (kintuluwkeci) pu kuñifal gvnaytuwkey 
kimvn mew. Femgeci may femvn mvlerken mew mi pvrakawejun, Kvmeley tañi pu 
vbmen, tañi pu kapitan, ñi rumepeyvm ñi gvlam, kom kvmeley. -fvca newentu 
wirarvkeygu.” 

Fey afi. 


Fvxa wewpin 


Akuy kasike Puelpag ñi werken Paynemal Weyxa pigelu, akuy fvca Paynemija 
mew. 

Paynemal Weyxa: Pelelpuagen may tañi logko, tani kvmelen ci tani logko, 
kvmelen tañi pu focvm, tañi pu peñi, tañi pu maje, tañi pu gijañ, tañi pu kure, 
tañi pu zeya kay. Kake mapu may ta feleyyu. Pewkelayyu may, anvámaniekefiyu 


may ta mapu. Ñi felemum tayu pu laku yem, tayu pu caw em, felekeyyu may tayu 
mogelen mew. Mvlele mi wixapun, tvfa may ñi piel ñi werkvetew tañi logko, 
piaymi. Pikeenew may ñi logko tvfa, wixan mapu. Wirarvkey. Bapeyvm may tañi 
pu logko, bapeyvm tant kvmeke pu mogeyeel, ñi kvmeke pu kapitan, 
kintunmaniey tañi mapu tañi logko? Niepenolu jazkvn reke felewepvratukeyu. 
Welu may, mvlele tami wixapun, kimzuamelpuagen tañi logko. Ka wirarvkey. 
Paynemija: femgey may ñi felen, kvmelkalen may, kvmeley tañi pu focvm, kom 
tañi pu kuñvl. Kiñe mufv focvm may ta xemvmtunien, ka kiñe epu mogeley (ant 
maje, eleletew tañi Zvguymija peñi yem, fey may ta kuyzatunien. Wajon mew feley 
tañi pu kapitan, eleletew tañi pu logko mew mapu mew mvletuy, tañi Naqiñamku 
yem, tañi Werapijañ em, tani Kvncawala yem, tant Kolvwaka yem, (ant Paynepag 
em, kom tañi pu vbmen em. Kintuñmanien tañi mapu, xanakvnumuweyvm mu 
tañi Logkomija caw em. Wirarvkey. Facantv may pewkvleyu, wixan mapu. Petu 
may ta zaamtuenew ka mapu logko, pilan may ta tvfa. Kake mapu may ta feleyu. 
Fenxen koha may ta nien, tañi gvnaytunieel ka tañi jawfenñmanieel. 
Ruparupagekey ta xipantu, babagekey tañi kvmeke pu focvm. Facantv may, ta 
wixapaymi, niewelan may wezake zvgu. Wirarvkey. 

Paynemal Weyxa: feymew may kimelen, wif bafken may feley tañi pu vbmen tañi 
logko, tañi pu wehvy, rumepeyvm tañi gvlam? Fey may ta kimelaen. Pewkelayu 
may. Mvlen mu may zvgu pewkey ta inciw femgelu. Bapeyvm ta caw, bapeyvm 
tañi kvmeke pu logko, tañi pu kapitan tañi logko? Fey may kimelaen. Fentepun 
may ñi piel, tañi Puelpagi logko, tvfa may eya, wican mapu. Wirarvkey. 
Paynemija: femi may, wif bafken may ta mvley tañi pu logko. Mvley tañi 
Payneñamku, wicu cvgkon kohagey rumepeyvm tañi gvlam. Mogeley tani 
Karvpagi cezkuy, ka mogeley tañi Jagkvhamku, Rugipuji mapugey, tañi Kalot 
mapu xanakvnuel tant Werakani yem, ñi Kojiko mapu xanakvnuel tañi 
Karmunawel em, Antvnawel pigey, tañi Jvñ mapu xanakvnuel tañi Wicaj em, ka 
mogeley tant Kecukawiñ mapu xanakvnuel ant Logkonawel em, kiñe eli tañi 
Kvlenpagi focvm, ka ñi xanakvnuel tañi Kajfvjaska yem. Fey kay kom kvmeley 
tañi pu logko. Vyaq wirarvkey. 


Afril kvyeh akuy tici werken, meli xipantu mu gey tvía, kiñe xipantu rulpafuy ñi 
akunon Puelpag, fewla kvla xipantu mu pewigu tvía. 

Puelpag (wixan): mvleymi tvfa mu, wican mapu? 

Paynemija: Mvlen may, wican mapu. 

Puelpag: Feyvrke may, wican mapu. Pewkelayu may, rupaley may xipantu, 
pewiyu may ta werken mew, fey mu may kimfeyu tami kvmelen. Welu facantv 
may pewkvleyu. Gepey may tami felen, kvmelen tami kuñvl, tmi pu focvm, tami 
pu peñi, tami maje, tami gijañ, tami pu logko? Kintuniekeyu ta mapu bapeyvm ta 
pu laku, bapeyvm ta pu caw anvámaniekeyu ta mapu? Fenxeci kvmeke koha ta 
nieymi, rumepeyvm tami gvlam, feymu tami nienon zvgu. Kake mapu tayu felen 
mu kimvimawkelayu tayu kvmelen. Faci antv may mvley tañi wixapan, kiñe kvla, 
meli antv mew nvwmen tañi furi kaweju mew. Kimafiñ tañi logko, tañi 
kvmelkalen ta kuñvl mew, kvme xemvmtunien tañi pu focvm, kvme azkintunien 
ta mapu ka tañi fenxenci koha, piken may, feymew ta pvrakawejutueyu, feymew 
ta petu caliwvlkeeyu may wican mapu. Oo!, wirarvkey. 

Paynemija: femgey may tañi felen, kvmelkalen may, wican mapu, kvmeley tañi 
kuñil, kvmeley tañi pu focvm, tañi pu maje, kiñe mufv may ta xemvmtunien, 
eleletew tañi wvnen peñi yem, kakewme tañi pu peñi yem. Wajon mu feley tañi pu 


focvm, tañi pu kapitan, eleletew tañi pu logko yem, fey may kvmeley, welu 
rupakey xipantu, rupakey may kvyeh tañi gvnapeyvm (bapeyvm) tañi pu focvm, 
tañi pu logko, tañi pu kapitan, gvnel mu may mvlewen (gvnelkvlewen) wican 
mapu. Welu faci antv may niewelan zvgu, kom kvmeley tañi pu logko. Mvley tañi 
hopa Xolxen mapu, fentemepeyvm tañi lef kawej, mvlemum tañi gvlam, mogeley 
tañi Likankewpv, eleletew tant Weycakewpv logko yem, ka mapu mew mvletuy 
tañi Picuñbafi yem, kiñeke elvrpuy tañi pu focvm. Yenegeciko mapu mew mvlefuy 
tañi Pormajagka yem, fey may kiñe elvrpuy focvm, mogeley tañi Xafojagka. Ñi 
Rukakura mapu mew mvlefuy tañi Zewmakahi yem, ka kiñe eli tañi focvm, 
mogeley tañi Pvlkiahi. Ñi Puyewe mapu mew mogelefuy ñi Likankura logko yem, 
kiñe elvrpuy pu focvm, mogey may ñi Wirkañamku. Ñi Malalwe mapu mew 
mogeley ñi Payneñamku logko. Ñi Puawcu mapu mew mogeley ñi Lefiñamku yem, 
fey may kiñeke elvrpuy pu focvm, fey may kuyzatunien wican mapu. Oo!, 
wirarvkey. 

Puelpag: Feley may wican mapu, kvmey may tami kvmelen. Fvreneeyew 
Gvnemapun ta inciñ femgelu, ñizolkvnukeeyew ta tvfaci mapu mew, elukeeyew ta 
kvme rakizuam, fey mew may kvme vyeltumapulekey, felemum ta pu laku yem, 
felemum ta pu caw, femgeci ta welu feletukey ta iñciw femgelu. Fentenci pu logko 
ta felefeley tami mapu mew, tami kiñelzvgun. Fey ñi kvmelen, fey may kiman, 
piken. Kom mapu may tami konvmpagen mew, fey mew may pvrakawejun tam 
kimafiel, ka ñi nien mew kay zvgu may, fey mu ta kvpan. Kvpalvn tañi pu logko, 
tañi Paynemal Weyxa, tant Xureub em, tañi Mijaben, tanit Payjañamku, tani 
Wencuyeku, fey may ta kompañkvpalnien tañi xafkazi nieaetew, ka tami eyvetew 
tami leliwvlatew, welu may faci antv kintuluwiñ wican mapu, tami tunteke nien 
kvmeke pu kapitan, tami kejupeetew fvxake zvgu mew. Ka fey may kvme 
wehvykonkvley fvxake manzaci pu vbmen mew tami pigeken mew, ka may ta 
kejukefi ta pu kuse, kom pu focvm, kom pu kunñifal tami pigen mew, feymew may 
ta gijatunmawkeyiñ gvnecen mew, yoz tami wenupvrayal tami vy! Welu may wece 
wenxu vrke may eymi! Femgeci zvgu mew may ta kvpatueyu. Fentepun may tami 
kimafiel wican mapu. Wirarvkey. 


Nvyvn 


Yerpakey kexan nvyvn taiñ fijageam, pikey pu mapuce. Feymew lefkvlen amukey 
pu zomo ñi saku kexan mew, xanantukupukey kura, fey ñi pepi yerpanoam 
kexan feyci nvyvn ka pikey: amumvn, amumvn, zoy nielu kexan mew. 


Kure ijkun 


Pewmagen bayay weza wenxu azkaenew! Pewmagen baxewayay! Kvyeh no may ci, 
cumgeci ñi ñamvn antv, femgeci ñamay kay. Kura no may ci, ce jey no kam fe? 
Bakayay ta tvfey. 


Awar kuzen 


Kiñe gvtantu elgekey. Meli awar liqkvlelu ka meli awar kurvlelu, fey paro pigekey, 
falikey kiñe kow. Kom kurvlelu falikey epu kow, ka kom liqkvlelu ka femgeci fali. 


Cem wvlkey kaxv ka konco 


Iñce eluagen facantv tvfaci lifro, rupale kiñe xipantu, elutuaeyu ka femgeci kvme 
lifro, feymew kaxv piwayu, kam kaxvwen yewayu. Turpu felerpukey ñi kaxv piwvn 
epuñpvle eluwtule feyci epu ce. 

Eymi elueli kiñe ofisa feymew iloafiñ feykaci. Feymew elutuaeyu kiñe lipag ilo, 
kaziñmeyew ka logkonmaeyew. Feymew afvmgekey eymi tami elutufiel. Zew afvlu 
wvñoleltuen feyci afvn lipag ilo, eymi ka nvymi afvn kazi ilo. Feymew iafiyu feyci 
ilo. Feyci logko eymi nvaymi. Fey tayu konco piwal. 


Xipantu xoy 


Tvfaci we xipantu tuwkey San Kuan mew, rupan San Kuan mew konkeyiñ ka 
xipantu mew. We xipantu puwi Diziempvre kvyeh mew, welu Agosto kvyeh mew 
mvgel kimgekey ñi wefpan we xipantu, afkey Diziempvre kvyeh mew. Enero kvyeh 
mew konkey kogigen xipantu (walvg), afpukey Afril kvyyeh mew. Karv walvg 
tuwkey Diziempvre kvyeh mew, paskua mew. Kom agkvle kexan, feymew mvley 
kogigen xipantu. Afril kvyeh mew tuwpakey pukem xipantu, afkey Kulio 

kvyeh mew, feymew konkey antvgen xipantu. 


Weñen (ka nvxamentuy Domigo Kajfvbem egu Karmen 
Paynemija) 


Kontuñmagepay ñi ruka mew fvca Wencu, nentunñmagepay kiñe sañwe. Feymew 
jvway ñi yeñmagepan, ina ruka niefuy ñi sañwe. Feymew wixay, inantukuy ñi 
sañwe, welu kimlafuy cew pvle ñi yehmagepan. Ñi kimnonkeci konpuy feyci kiñe 
vpez mew, pvnokonpuy ñi ba sañwe mew. Feymew mvlefuy feyci epu wenefe. 
Mvxogkapufi kiñe karoti mew. Feymew ine lefi, kagelu lefkontupaeyew, logko 
mew nvpaeyew, nvgepay fvca Wencu. Feymew kewaigu, yegerpuy feyci weñefe, 
xantugey, feymew mvxvmfi ñi kompañ: kvpage ahay, cvgarvpafige tvfa ahay, 
yerpuenew tvía, fewla bagvmafiyu, kisugerkey tvfa. Kvpay kagelu, cvgarvpafi feyci 
geh sañwe, fenxen cvgarvn elufi, feymew ka lefi feyci epu weñefe. Feyci wenxu 
miawfuy ñi fotvm egu, ka ñi ka kiñe gijañ, kañpvle rumefuygu. Zewma ajfvy fvca 
Wencu. Ka antv amuy Naq Imperial mew fvca Wencu, zajualu ñi zvgu. 


Domigo Segundo Wenuñamku 


Dios kujiaeyew 


Feymew mvlefuy kvla peñiwen. Xipaygvn kvzawalu. Konigvn kiñe fvxa mawiza 
mew. Ragiñ ci fvxa mawiza mew wvzawigvn. Pepuy egvn kvla rvpv, kizuke inafigvn 
ci rvpv. Feymew fey puwigvn: ka mel xawvpatuayiñ may fa mew, kvmeyawvliñ, 
pigvn. Inan wenxu inay ci man mew mvleci rvpv, ci ragiñtu wenxu inay 
ragiñtuleci rvpv, ci wvnen inay ci weleleci rvpv, cew ñi peaqel egvn kvme kvzaw, 

ñi kvme paxonmayagqel cev. Feymew ci inan pepuy kvme paxon, puwi kiñe fvca 
wigka mew. Ci fvca wiska kisulefuy ñi ruka mew. Feymew puwi: mari mari, pifi ci 
fvca wigka. Mari mari focvm, pieyew. Feymew ramtutueyew ñi mogen cegen kam 
ñi ba gen. Mogen ce may iñce, pi, kintukvzawken may kvpan. Iney no rume may 


kvpakelay fa mew, pieyew ci fvca wigka. Ñi pofregen mew may kvpan 
kintukvzawpeyel, pi, cew ñi mvlen ce pean kvzaw, pin, feymew inapafiñ tvfaci 
rvpv, pi. Feymew iñce nien kvzaw, pieyew, nien mufvn ofisa, feymew kuyzalagqen 
(azkintunielagen). Fey wvhmapuy, liwen: almorzakvnuaymi, pigey, nvaymi kiñe 
pvci furo, pigey ci wenxu. Feymew nvy ci furo wvhman mew, nentuy ñi koral mew 
ofisa, yey. Tvglay ci ofisa, amuley mvten. Pvcike vtatuyekuwmey (vtatuyekvmey). 
Femgen konpuy kiñe bewfv mew, felen weyebtukuyewigvn, hoygvn home. Feymew 
ci kuyzapelu animawlay (yofpey) ñi inayagel ofisa, masiaw wvxugefuy ci bewfyv, 
mojfvñ femgeci kelvy. Feymew vgvmi ñi ofisa kom antv. Ci ofisa wvhomey rupan 
antv, waj felen hoyerpatuygvn. Fewla kecatuy ñi ofisa, akultuy ñi paxon mew. 
Feymew fey ramtutueyew ñi paxon cew ñi gemen. Hoy may kiñe bewfv mew ci 
ofisa, pi, feymew jvkan iñce ñi hoael, masiaw xvminkvley ci bewfv, kelvy. Zewma 
may serfien kiñe xipantu, pieyew, cem ayvymi mi kujiafin, pieyew, pvlata kam 
kujiñ, pigey, kam dios se lo paqe? Ayvn may pvlata, pi ci wenxu. Weno eluaeymi 
pvlata!, pigey. Feymew elugey ci pvlata, kiñe almur. Wvhman mew mvten 
wvhomey, amutuy ñi mapu mew, vbmengepuy ñi mapu mew. 

Feymew ci ka ragiñtu wenxu wvñomey, cew ñi wvzamoyvm ñi peñi akutuy. Fey 
tvfaci rvpv amuy ga ñi peñi, pi, inayan ñi peñi, pi. Feymew: inayafici man rvpv. 
Amuy ñi amumoyvm ñi peñi, ka puwi ci fvca wiska mew. Xawawxawawtuñmaputi 
ñi wvbgiñ, feymew xipatupaeyew: mari mari, pifi wvla. Mari mari fotvm, pi, mogen 
ce eymi kam ba ce?, ramtugey ci pofre. Feymew feypi: mogen ce may iñce, faw 
may kvpay ñi peñi kintukvzawpelu, fey may inapan. Wvñopay may kuyfi, pigey. 
Iñce may weza paxon pen, kujigelan ñi kvzaw mew, pi. Iñce may kvzawelaqen ka, 
pi ci fvca wiska, nien may mufvn ofisa, fey may kuyzalaqgen, pi. Feyvrke may, pi. 
Liwen may wixayaymi, pvci ikvnulmi fey nvaymi ci furo, pigey. Wvhmalu wixay 
liwen, zewmay ñi iagel, iy, fey amuy. Nvmey ñi furo, sijawi, nentuy ñi ofisa, amuy. 
Inaniey ñi ofisa, vtanvtalay, amuley mvten. Kaxvtukewfi (*kaxvtukefufi), ayvlay ñi 
wixakvnuwagqel, amuley mvten. Femgen puwi ci bewfv mew. Felen 
weyeltukuyewigvn. Feymew ka animawlay ci wenxu. Feymew mvlewepuy kom 
antv. Rupan antv wvla wvñometuy ci ofisa kizu, akutuy ci bewfv mew, felen 
hoyepatuy. Fewla kvpaltuy ñi ofisa, puwtuy ñi paxon mew. Cew gemey mi ofisa?, 
pieyew. Kiñe bewfv mew may horpuy, pi, iñce may pepi holan, jvkan ñi hoagel, pi. 
Feymew zewma may kuyzalen ñi ofisa kiñe xipantu, pi. Ramtutugey cem ñi ayvn. 
Ayvn may pvlata, pi. Feymew elugey kiñe almur pvlata. Wvhman mew kvpaltuy ñi 
almur pvlata, amutuy ñi ruka mew. Feymew gijay kujiñ, fij kujiñ, kvme ruka 
zewmay, vbmeni. 

Feymew ci kagelu masiaw wezalkayawi, pelay kvzaw. Rupay ixokom mapu, re 
wezake paxon pey. Afeluwlu wvñomey, fey kvpatuy. Akuy cew wvzamoyvm mew ñi 
pu peñi. Fey tvfaci rvpv may ga inay ñi peñi, cumyawi cey ñi pu peñi? Ñi 
wvñomen cey? Inayafiñ tvfaci rvpv mew man amulu. Wefpuy ci fvca wiska mew. 
Feymew xawawxawawtuñmapufi ñi wvbgiñ ruka. Xipapay ci fvca wiska. Mari 
mari, pifi. Mari mari iko, pieyew ci fvca wigka, mogen ce kam ba ce eymi?, 
ramtueyew. Mogen ce, pi, ka mel may wvzay ñi pu peñi, fey may ñi wvñopan cey 
kam cew ñi miawvn cey, fey may inapan, pifi ci fvca wigka. Faw may gepay epu 
wenxu, fvxa kuyfi may wvñopaygu, kiñeke xipantu may kvzawelpaenew may iñce, 
amutuygu, pieyew. Feymew iñce kay eluagen kvzaw, ayvfun ñi kvzawagqel, pi 
tvfeyci pofre wenxu. Feymew: kvzawaymi, pieyew, nien mufvn ofisa, fey mvten 
may kuyzalgeken, kuyzalan may ñi ofisa, pieyew, wvle liwen ikvnuaymi pvci, 
pieyew. Elukvnugey ñi iaqel kom. Feymew wvhmay, wixay liwen, afvmi ñi iagel, 
ikvnuy, nvy ñi pvci furo, sijawi, amuy, yey ñi ofisa. Ci ofisa amuley mvten, noc) 


mew inaniekay ñi ofisa. Femgen puwi kiñe kelv bewfv mew. Puwlu ci bewfv mew, 
weyebtukuyewigvn. Feymew ci wenxu ina weyebtukuwi, horpuy ci bewfv mew. Ci 
ofisa amuley mvten horpulu. Ci pofre wenxu inaniey mvten ñi ofisa, cew ñi 
rumeagel. Feymew puwi ci ka kiñe bewfv mew, feyci bewfv liqkvlefuy, ka feymew 
felen horpuy ci ofisa. Tvfeyci wenxu inaniey mvten ñi ofisa, jvkalafi ci bewfv, 
masiaw newengey ci bewfv ñi wvxungen. Felen vxvftukuwkvley mvten, 
gijatuimawkvley dios mew ñi rumeagel tvfeyci bewfv mew. Feymew puwi ka kiñe 
bewfv mew, ajwe kajfvnkey ci bewfv, ka felen hoyepuy ci ofisa. Ci pofre wenxu ka 
hokay. Rvf ayvy, asta cew ñi amun ofisa ñi inanieafiel mvten. Rumey kom tvfeyci 
kvla bewfv mew. Feymew wvla kiñe lelfvn mew mekey ñi kewan epu toro, perputi, 
amuley ci ofisa mvten. Feymew ka perpufi epu waka, ka mekey ñi kewan, amuley 
mvten ci ofisa. Kiñe kecan ofisa ka pepuy, rvf fvxake kacu mew mvley tvfeyci 
ofisa, welu re xogliy. Feymew mvlefuy ka epu karni ka mekey ñi kewan, 
farfarkvley ñi arofun. Feymew ka zoy aye pvle mvley ka kiñe pvci kecan ofisa, 
gelay kacu re korelgey, fey tvfici ofisa re fvxake moxiñ. Ñi ofisa amuley mvten, 
femgen puwi cew ñi kansatuam wvla, ragiantvy. Feymew mvlefuy mvte kvmeke 
fiskeñ. Feymew melarnaqpuy ñi ofisa tvfeyci fiskeñ mew. Pvjelefuy kiñe pvci ko, ci 
ina mew, hometu ci pvci ko mvlefuy kiñe ruka, fey ñi wvbgiñ mew wixalefuy kiñe 
ciñura, ka ci wenu aliwen rvf rvrvkvmekey ci siwv. Ci pofre wenxu gvnezuami 
kom tvfeyci wesakelu, kom cem ñi pefiel, ixokom inapiwkentukuniey. Mvlepulu 
peeyew tvfeyci señora, feymew mvxvmeyew, mvxvmelumew hoy ci pvci ko mew. 
Feymew ramtutueyew cumgeci ñi kvpan: iney no rume may akukelay fa mew, 
cumgeci ce eymi, mogen ce kam baymi?, pieyew ci ciñura. Mogen ce may iñce, pi, 
kiñe fvca wiska may eluenew kvzaw, pi, kuyzalen tvía ñi mufvn ofisa, cew ñi 
rumen inaniefimi mvten, pienew ñi paxon, feymew inaniepan ñi ofisa. Feymew: 
feyvrke may pvñeñ! Iñce may ñi pvñeñ tvfeyci fvca, Kuanito pigey, fey iñce ñi 
pvñeñ, pieyew, kvmey may mi serfifiel, pieyew. Feymew fentekvnueyew ñi 
zvguetew. Wvñomelu ci señora mew, zewma rupan antv, akutuy ci ofisa mew. Fey 
wixayetuy ñi ofisa. Wvñomey ci ofisa. Waj kvpatuy, inapatuy ñi rvpv, ñi 
rumemum. Ci pofre wenxu peyekvpakatufi kom ci kujiñ, kewakewagekafuygvn. 
Feymew gvnekvnu jvkakewfi. Feyci kewapeluci toro asta picurken xipay ñi mvta 
mew, kvxal femgeci, feymew epeke jvkakekawfi. Kvpatufelimew may tvfaci ijkunke 
toro, cumpeafun kam? Bagvmpeafenew may?, pi feyci pofre wenxu. Tvfeyci ofisa 
amulekatuy mvten. Feyci wenxu inaniekay ñi ofisa, akutuy ci bewfv mew, kom ci 
kvla bewfv mew, felen hopayetuy, femgen akutuy wvla ñi paxon mew epe konvn 
antv. Feymew ramtutueyew tañi paxon cew ñi gemen ñi ofisa yegu. Rvf 
afmatulelu kom kimelfi cem kvfci ñi pefiel. Wvne may puwvn kiñe elv bewfv 
mew, pi ci wnxu. Feymew pi ti fvca wiska. Ay iko!, pieyew, fey tvfeyci kelv bewfv 
ci ajfvn ce fey ñi mojfvñ, waq yu mojfvñ kom ci ce nielu kuxan, fey may tvfeyci 
bewfv, ka cem pefimi kay?, pigey ci pofre wenxu. Ka puwvn may ka kiñe bewfv 
mew, liq bewfv. Fey tvfeyci liq bewfv postemagelu (pafgelu) ci ce fey ñi xar, fey ñi 
kaqvl, pieyew ñi paxon fey kimfi ñi cumgeci kogen tvfeyci bewfv, ka cem peymi 
iko?, pieyew ñi paxon. Ka kiñe bewfv mew rumen, pi, ajwe karvnkey. Fey tvfey 
may iko, pieyew, kowvh ce ka merun. Feymew kimfi tvfeyci bewfv ñi cumgeci 
kogen. Ka ramtueyew ñi paxon: ka cem pefimi?, pieyew. Ka pepufiñ may epu toro, 
pi, rví mekey ñi kewan. Fey tvfey may ci kompadrewen yewewnolu kewawkey, fey 
may tvfey kewakewagey, pieyew ñi paxon, ka cem pefimi?, pieyew. Ka pehn may 
epu waka, ka mekey ñi kewan, pi tvfeyci pofre wenxu. Fey tvfey ci yewewnoluci 
komadrewen, fey ñi kewawken mew feymew may fey kewamekey tvía yegvn, 
pieyew ñi paxon. Feymew: ka cem peymi?, pieyew. Ka mekey may epu karni ñi 


kewan, kiñe kecan ofisa mew mvley ci epu karni, rvf fvxake kacuntugey, welu ci 
ofisa re xogliy, pi tvfeyci wenxu. Feymew feypi ci fvca wigka: fey tvfey may ci pu 
vbmen, kompadrewen ñi kewawken mew, feymew femfemgey ñi kewan tvfeyci epu 
karni, ka tvfeyci ofisa, abvn ofisa, re xogliy tvfeyci pu vbmen rvkvgewmelu, fey 
may ñi ofisa tvfey. Pu pofre: fvrenegen, pieyew, fenzelen ine ofisa, pikefeyew ci 
pofre, rulkelaygu. Feymew ñi rvkvgen mew, ñi fvrenenofiel mew pu kunñifal, fey 
tvfeyci ofisa xogligewmey, welu niefuy abvn kacu, moxilay, pigey tvfeyci pofre. 
Feymew: feyvrke may, pi. Ka cem pefimi?, pigey. Ka zoy aye pvle pefiñ may mufvn 
ofisa, gelay kacu, tafv feley ka re korelgey, welu tvfeyci ofisa rvf fvxake moxiñ, pifi 
ñi paxon. Fey tvfey may iko, pieyew, ci pu pofre kvme piwkegelu, cemkvn 
fvkeñmaeyew kakelu, ñi xvr pofre rvkvkelay, rulkey, fey may tvfeyci mufvn ofisa ci 
kvme piwke ce kvf, pigey tvfeyci pofre wenxu, feymew kimi. Ka ramtugey: ka cem 
peymi iko?, pigey. Cew may fentepuy ñi ofisa, fey mew mvlerkey kiñe ruka, 
mvlerkey kvmeke fiskeñ, newe gelay kacu, feymew wvla tugpuy ñi ofisa, 
mvxvmenew feyci ciñura, hon may ci pvci ko mew, puwvrpun ci kiñe pvrawe 
mew, fey mew mvlerkey wenu ci ciñura. Fey may ramtutuenew ñi mogen cegen 
kam ñi bagen. Feymew feypifiñ: mogen ce may iñce, kiñe fvca wigka may eluenew 
ñi ofisa ñi kuyzalafiel, feymew may kvpan, inaniepan ñi ofisa, pifiñ ci ciñura. 
Feymew feypienew: feyvrke may pvñeñ, fey tvfaci fvca wiska may iñce ñi pvñeñ, 
feyvrke may tami paxon, pienew may, pifi ñi paxon. Feymew feypieyew: fey je may 
tañi ñuke, fey ñi zuam mvlen ta iñce, Maria pigey ta tvfey tañi ñuke, pigey ci 
pofre wenxu. Feyvrke may pi ci pofre. Ka cem peymi?, pigey ci pofre. Ci ina ruka 
mvleyey ci aliwen mamvj, feyme wenu rvrvkvmekey fenxen siwv, ka fey may pefiñ, 
pi tvfeyci pofre. Feymew feypieyew ñi paxon: fey may tvfey ci pu ankelito nienolu 
cem zvgu rume ñi piwke mew, balu fey may tvfey mvlepuy feyci aliwen mew. 
Feymew kimfi ñi cemgen tvfeyci kujiñ, tvfeyci vhvm. Kom nvxameleyew ñi paxon, 
masiaw mañumi ci wenxu, ñi kimelgen mew kom tvfeyci wesakelu. Feymew wvla 
ka ramtutugey cem ñi ayvn, kam ci dios se lo paqe, kam ci almur pvlata. Feymew 
feypi: ayvn may dios se lo paqe. Feymew feypieyew: dios may ta kujiaqeymew tañi 
serfimoeyvm. Feymew: feyvrke may, fey may ayvn, pi ci pofre wenxu, wvhomey 
felen mvten. Puwtuy ñi mapu mew, ñi epu inan peñi fvxake vbmengey, ñi pvlata 
ñi eluetew tañi paxon mew, gijay kujiñ, zewmay kvme ruka, feymew kvme 
wenxugey. Feymew ramtutugey cew kvzawken fenxen xipantu. Feymew: 
kvzawmen may eymvn tamvn kvzawmemoyvmci fvca wigka mew, pi tvfeyci 
wenxu. Feymew feypieyew ñi peñi: cem kay wewmeymi?, pigey. Cem no rume 
wewmelan, dios se lo paqe may ayvn, pifiñ tañi paxon, feymew: dios may 
kujiaqeymew tañi kvzawelmoeyvm, pienew, feymew femgeci mvten kvpatun, pifi 
tañi pu peñi. Feymew: cumam lesogeymi, fvkelaymi pvlata?, pigey, mvley mi 
pofregeaqel mvten, iñciñ iñ kvzawvn mew, feymew cegeyiñ, fewla nieyiñ fij kujiñ, 
pigey ci pofre. Feymew amutuy abvxipa ñi pu peñi mew. Kuregey, kiñe pvci suka 
mew mvleygu, rvf pofregeygu. Fvrenezvgukefuy ñi epu peñi mew, apoci zvgun 
mew fvrenegekefuy pvcike kexan. Cumam lesogeymi?, pigekefuy, iñce ñi kvzaw 
mew kam mogelniewafuyiñ?, pikefeyew ñi pu peñi. Feymew jazkvkefuy, welu 
gijatunmawkvlekefuy gvnecen mew. Feymew kañpvle amuy, kvzawi, kexay. 
Feymew kiñe antv wewi kiñe acawaj, ka antv mew ka wewi ka kiñe alka acawaj. 
Fey yetuy ñi ruka mew, fey mvten niefuy, zoy nielay cem no rume. Welu gvnecen 
penieeyew cumgeci ñi padesemeken komke antv. Fey tvfaci epu pofre kurewen, 
rví rumeñma pofre, niewelafuygu zewma ñi takuam, kom wvray ñi takuwe, 
gelafuy zoy cumgeci ñi peagel ñi takuam. Xufken mew ina kvxal umawtukefuy. 
Feymew fenxen ñi padesemeken, femgen kiñe antv akuy kiñe vbmen repente ñi 


ruka mew, kawejutu pepaeyew. Feymew zvgupaeyew: kvmelkaleymi?, pipaeyew. 
Kvmelkalen may, pi, lukutukvnuwi. Feymew: eluaqen may ñi umayam, pieyew ci 
vbmen. Feymew feypi: iñce may pofre señor, nielan cem no ruka mew, cem kam 
ipeafuymi? Tvye mew may mvley ñi pu peñi, vomengewmey, feymew cem mew 
amulayaymi señor?, pifi ci vbmen. Feymew ci vbmen: iñce ayvlan feyegu mew ñi 
umayagel, pi ci vbomen, eymi mi zuam kvpan, pigey ci pofre wenxu. Feyvrke may, 
pi. Ñi kure pepi wixalay ñi yewen ina kvxal ñi kvpan xogewelay, kom 
xayagkvlewey. Feymew yewentukuwi, calilafi rume feyci vbmen, kisu calimeeyew, 
mankuwvlmeeyew. Feymew tvfeyci wenxu: cumafuyu kam?, pifi ñi kure, ayvy ñi 
umayagqel fa mew tvfaci vbomen, bagvmelafiyu may kiñe acawaj, cem kam iafuy?, 
pi tvfeyci pofre wenxu. Feymew inay ñi acawaj ñi nuagel, ñi bagvmelafiel ci 
vbmen. Feymew ci vbmen ramtutueyew: cumagqel inayawvlimi tami acawaj?, 
pieyew. Eymi may mi eluafin, cem kam iafuymi tvfaci puh? Nielan zoy cem no 
rume, pi ci wenxu. Gvñikvnu mew nvy ñi acawaj feymew bagvmíi, lawvmfi ka 
anvntukuy ñi caja, afvmi ñi acawaj. Feymew: iñce ñi iaqel gele iñce may ikelan, re 
may ci orken iaqel feymew mogeken, pi ci vbomen. Kiñe rabi mew anvkvnuafimi 
kiñe pvci wagku mew, pieyew tici vbmen. Afvmlu ñi acawaj eli kiñe wagku, 
feymew eli ñi ba acawaj, felen may majvkvnu, cazi mvten tulelfi. Feymew feypifi ci 
vbmen: tvía may ige, zoy gelay may cem no rume ñi tukulelafiel, feymew may 
perdonayagen, pofre kam iñce. Feymew ci vbmen: feymew may elfige mvten, pi, 
kaji fiskvpe, iñce may tvfeyci kuyuanvn iaqel mvten iken, feymew elkvnuafimi 
mvten, pigey ci wenxu. Rupan kuyuannole, fiskvle, fey ituafimi eymi, pieyew ci 
vbmen. Feymew fiskvlu fey ituy ñi ilo acawaj. Feymew rakizuami cumgeci 
cegeperkey kam tvfaci vbmen? Ikerkelay, pi ñi rakizuamvn ponwi piwke. Feymew 
puhmalu ci vbmen eluwi wekun, ci epu pofre umaqnaqigu. Fey ñi pelonon peloy 
wvhman mew wvla. Pelolu mvley kiñe kvme kawitu mew, kvme ruka, kvme 
kosina, ka kiñe ruka ejkawpeyvm apoley ixofij pvlku mew, re kvmeke pvlku, ka 
kiñe acawaj ñi umapeyvm apoley. Ixofij vñvm elelgey, ganzo, pafo, pato, re kisuke 
fenxekey. Kujiñ, kiñe fvca malal, waka, kakewme kujiñ, re kisuke elelgey feyci 
puh. Tvfeyci pofre ñi ruka mija fentana gey, ka ñi wvbgin, ka fey ñi kawitu, ixofij, 
mesa ñi ikeam, kom ci wesakelu zuamyepeyel in mew, ka kom wesakelu 
zuamyepeyel kvzaw mew, TYT cem no rume faltañmalay. Ce kom elelgey ñi 
serfiaetew, ñi afvmelaetew, ñi kvzawelaetew, ñi kuyzalaetew ñi kujiñ niey tvfeyci 
pofre wenxu. Fewla ñi kujigen ñi kvzawelmofiyvm ci Kuanito pigeci fvca wigka, 
feymew elugey kom tvfeyci kujiñ. Ñi wvbgiñ ruka mew elelgey kiñe papel ñi vy egu 
tvfeyci fvca wigka, femgeci ñi kvzaw mew ñi elugen kom tvfeyci kujiñ, tvfeyci 
ruka, kom wesakelu, ñi kimgeam cem no rume ñi nvhmanoetew kake ce, feymew 
elelgey ci cijka ñi wvbgiñ ruka mew. Wvhman mew fewla nvxamkaeyew tvfeyci 
vbmen. Feypieyew: eymi may kujilmegen, pienew tami paxonyewye, fenxen tami 
paresemeken mew tami pu peñi fvrenelaqeymew feymew fey tañi kom kujiñ em 
kom eymi tokatuaymi tvfa, pigey. Mi fvrenenoetew mew feymew ta xewagetuay, 
feymew may werkvgen iñce, ci dios se lo paqe ayvn mew feymew fewla (ami 
kujietew ta dios, eymi may elumefige ñi pigen mew feymew ta kvpan eymi tami 
elelpayafiel kom kujiñ, kom wesakelu tami cegeam, pigey may ci pofre wenxu. 
Feymew: feyvrke may! Kvrasias may!, pi. Zewma may kom elelpaeymi, tuntepun 
mi mogen cegeaymi, dios tami mañumetew mew feymew may iñce ta werkvgen, 
pieyew ci vbmen. Amutuan may, feymew mvten may kvpafun, nentulmean kiñe 
mesa fa mew, pieyew. Feymew nentumey ci mesa wekun, ragiñ ci lepvn feymew 
elpuy ñi mesa. Feymew ci vbmen mvxvmíi xvr egu ci epu pofre, mankuwvltufi. 
Amutuan may, iñce may ankel, dios tañi werken iñce, pvratuan wenu mapu, pifi 


ci epu pofre kurewen. Feyvrke may, pigu. Rvf bagey ñi mañumvn ñi repente 
nvnien egu fijkujiñ. Feymew ci kawajero wixakvnuwi wente mesa mew, mvcay 
mvten kiñe konowi, mvpvy, pvraputuy wenu mapu. Feymew wvla tvfeyci epu 
vbmen em pofregewetuy. Kvpvmeacawajvn mew konpuy, ñi peñi feymew jowíi, 
kake kvzaw mew jowlafi ñi wezañmagefel mew ñi peñi egu. 


Maci Zani 


Xaru, piam, kuxañmawi, kuxani ñi kure, amuy macipialu. Xawvfi rvpv mew kiñe 
Zañi, ci zañi ramtutufi cew ñi mvlen maci, kiñe fvca maci mvley, pi xaru, pifi zañi, 
feymew amualu iñce ñi kintuafiel. Ince may ta maci, pi ta Zant. Feymew macipifi, 
elufi kiñe jocokon kafisatu, feymew macipifi, yemefi ci maci. Feymew akuy ñi 
ruka mew tici kuxan, anvñmafi ci kuxan, mabvíi, feymew: tunten kuxan no, pifi, 
xipamum may wekun kom, pifi ci geh ruka, femgeci may macituken. Feymew 
xipay ci kom, wecoz ruka mew leliniegey, kimi, nvlakvnumefi kiñe wecoz ñi 
xipayam. Macitukey may, rvgkvkontuyawi, repente ixvrvkefi, gvrewkvtuyefi. 
Feymew: ananay!, pi ci kuxan. Fey pilayaymi axagey (atagey), pi. Repente 
rvgkvxipay wecoz mew, perkváhmakvnufi ci kuxan, feymew bay ci kuxan. Ci 
kakelu mvley wekun, ajkvwelafi ñi eyvtun ti kuxan, ci maci rume zvguwelay. 
Feymew wvla konpatuygvn, pepaygvn ñi kuxan, mabvpafigvn, balewey zewma. 
Feymew gvmaygvn: awvjagenew weza maci! Bagvmvhmarkeenew ga ñi kuxan! 
Amuturkey ga wezañma. 

(Vkvmfin maci ñi inagen) 


Ñvwagen ka newengen 


Mvley kvla peñiwen. Feymew, piam, kiñe vbmen niey fvxa koseca, niefuy meli 
lewa kacija tici vbomen. Feymew ci wvnen kintukvzawalu ci vbmen mew, ajkvtulu 
ñi mvlen kvzaw. Feymew puwi, pezipuy (fvkepuy) kvzaw liwen. Kiñe lewa kacija 
mew kujiken kiñe almur pvlata, pigey. Weno, pi. Wvne almorzakvnuay, pigey. 
Feymew ikvnuy wvla kvzawalu. Ikvnulu wvla: pegelgemeci kiñe lewa kacija. Fey 
kvzawi, YT newen kvzawi ñi nentuafiel ci lewa kacija kiñe antv mew. Rvf kvzawfuy 
yem, zuamnielafuy cem kvzaw rume, feyci koseca mew tuwlay ñi kvzaw. Femgen 
afeluwi afeluwlu amutuy. Feymew ramtutueyew ñi pu peñi. Afelwvn, tuwlay ñi 
kvzaw, pi. Feymew ragiñtu wenxu: inceke ta nentumean ci kaxvn, pi. Feymew 
amuy ci vbmen mew, fvkepuy kvzaw. Joweyew tvfici vbmen nielu ci kvzaw: iñce 
may nien may koseca, pi, kiñe lewa mew wvlken kiñe almur pvlata, pi. Feymew: 
iñce may nentuan feyci pvlata, pi tvfaci wenxu. Almorzakvnuaymi, pigey. Ikvnuy, 
rupan ilu amuy kvzawalu. Yeqeyew ñi paxon ci kacija mew. Mezilgepuy ci lewa 
kacija. Fey kvzawi, rvf kvzawi. Cem mu kam nentupelayan tvfa?, pi, inceke ta 
nentuan, pi, ñi wvnen peñi cofvlu mvten nentulay tvfaci kvzaw, pi. Rvf 
pixogkvnukvzawi abv tuwlu ñi xokiwvn. Fewla azkintuy ñi kvzaw, pefi, fey tuwlay. 
Feymew ka kvzawi. Ka pvci abvhma mew ka azkintuy ñi kvzaw, felen felekay 
mvten, gelay ñi tuwvn. Femgen afeluwkay, kimi ñi tuwnon. Kakeñ pvle kaxvken 
mvcay mvten abv tuwvlken. Fewla ñi tuwvlnon: cem mew gepey kam?, pi. Femgen 
wvla afeluwi. Nenturkelayafun, pi, kiñe ina amutuci!, pi. Amutulu ramtueyew ñi 
peñi. Tuwlan ñi kvzaw may feymew wvñomen, pi. Feymew ci inan lesogefuy, 
kvzawkelafuy, ñi kim kvzawkelafuy rume. Iñce amuci, pi ci leso. Feymew ayey ñi 
pu peñi. Iñce rume nentumelan, eymi kvtu nentuafuymi?, pigey. Feymew amuy 
liwen, konvrpuy kiñe ruka mew, gijarpuy kiñe mansana, ka kiñe naranka, ka 


kiñe turansu, ka kiñe kofke. Yerpuy meli wesakelu, amuy, puwi ci vbmen mew. 
Fvkepuy kvzaw, elugey. Feymew: pvci ikvnuaymi may, pigefuy. Ayvlan ñi iagel, pi, 
amuan kvzaw mew petu ñi tuwvlam ñi kvzaw, pi. Feymew feyci vbmen niefuy 
abvn nawe. Ci leso kimfi ñi nien suerte pu vjca, feymew ayvlay ñi iaqel. 
Yelelgemeymi may mi iaqel, pigey. Kom ci meli eskina mew eli ñi kofke, ñi 
naranka, ñi mansana, ñi turansu. Feymew a la oco kiñe pvci yeleleyew ñi iagel. 
(ti patiru zoy wirilay) 


Kiñe pvci vñvm tiltiwin pigelu 

Feymew, piam, mvley kiñe tiltiwin, perpueyew kiñe wenxu. Cumimi ta feleymi?, 
pigey ta tiltiwin. Xagliñ may ta xokolenew, pi. Feymew ramtugey ta xagliñ: 
cumam ta xokolfimi tiltilwin em te xagliñ? Feymew ramtugey ta antv: cumael ta 
juwvmkefimi xagliñ em te antv?, pigey ta antv. Xomv may tañi takukeetew mew, 
pi. Feymew ramtugey ta xomv: cumam ta takukefimi antv em te xomv? Kvrvf may 
tañi yeyawvlkeetew mew, pi xomv. Feymew ramtugey piku kvrvf: cumal 
yeyawvlkefimi ta xomv em te piku kvrvf?, pigey piku kvrvf. Waywen kvrvf (ant 
kaxvtuetew mew, pi. Feymew ramtugey waywen kvrvf: cumagel kam ta 
kaxvtukefimi piku kvrvf em te waywen kvrvf? Wiska ruka ñi kaxvtukeetew mew, 
pi ta waywen kvrvf. Cumam ta kaxvtukefimi waywen kvrvf em te wigka ruka?, 
pigey ta wigka ruka. Zewv may tañi wecozkeetew mew, pi. Cumam ta wecozkefimi 
wigka ruka yem te zewv?, pigey ta zewv. Ñarki tañi ilokeetew mew, pi. Cumam ta 
ilokefimi zewv em te ñarki?, pigey ñarki. Pvci mamvj may tañi xawawkeetew mew, 
pi. Cumam xawawkefimi ñarki em te mamvj?, pigey ta mamvj. Kvxal may tañi 
Ivpvmkeetew mew, pi. Cumam ta Ivpvmkefimi mamvj em te kvxal?, pigey kvxal. 
Ko tañi cogvmkeetew mew, pi. Cumam ta cogvmkefimi kvxal em te ko?, pigey ta 
ko. Fvxa mansun may tañi pvtokokeetew mew, pi. Cumam ta pvtokokefimi ta ko 
em fvxa mansun?, pigey fvxa mansun. Pvci kucijo may tañi cvgarkeetew mew, pi. 
Cumam ta cvgarkefimi fvxa mansun pvci kucijo?, pigey kucijo. Jimeñ may tañi 
yugvmkeetew mew, pi. Cumam ta yugvmkefimi pvci kucijo yem te jimeñ?, pigey 
jimeñ. Gvnecen may tañi azkvnuetew mew, pi. 


Epew kujiñ egu isike 

Ci pagi perpufi kunigkunig rvpv mew. 

Ijamturulfi: cem falijeymi cey? Feleymi tvfa mew, xefkvtuyawkeymi tami weza 
kohagen. Pvnonakvmnoelmi wilanakvmafueymi. Kunigkunig: cem mew 
ijamturulen? Ice cumlaeyu, ayvlmi kewayayu, pifi ci pagi. Pagi ga pi: ayvn, pi, 
elantvayu, xapvmayu koha. Pagi kintuy koha, kintufi zañi, kintufi kuya, kintufi 
kozkoz, kintufi kuzmu, kintufi pvzv, kintufi wijiñ, kintufi gvrv. Kunigkunig ka 
xapvmkohay, kintufi rvrv, kintufi pvbv, kintufi ziwjiñ, kintufi pvxokiñ, kintufi 
moskon. Fenxen koha xampvmi kunigkunig. Vy antv mew werkvy pagi, 
werkváimagen kunigkunig, werkvgey gvrv Zani egu. Fey pifali: rvf yu kewayaqel 
faci antv, pifalgey kunigkunig. Feymew kunigkunig jowmey: ayvle kvpakape 
myten. Feymew wvñomey gvrv zañi egu. Wvñomelu kunigkunig inalelfi epu koha, 
ñi xepewvlaqetew. Werkvgey pvxokiñ pvbv egu. Ina zifi gvrv rvpv mew, vpirgey 
gvrv, zañi vpirgey. Feymew cogkvwigu, lefigu ci epu werken. Wvñomey pvxokiñ. 
Feymew puwi gvrv pagi mew, feypipufi: xapvmkohalen, pi kunigkunig, ayvle ñi 
kvpayaqel kvpakape mvten, pigey pagi. Feymew feyka amuyey ñi koha. Feymew 
pafi feypifi kunigkunig: amuyu may inaltu ko, wiwvliñ iñ pvtokoam. Kunigkunig: 


cew rume ayvle yu kewayaqel. Amuygvn inaltu bafken, feymew: ya kewayayiñ!, pi 
pagi. Feyvrke, pi zañi. Xapvmigu koha. Kunigkunig iñagelniey kvmeke koha, 
moskon pvxokiñ egu iñageley. Pvbv, rvrv, ziwjiñ, feyegvn xaftuy, xaftuñmagey ñi 
koha pagi, waj pvle cvgkohmagey. Pvciñma mvten ñi pu koha pagi lefigvn. 
Feymew kvpay ci iñagelelu, kontupafigvn. Pagi kom lefigvn, pagi rvgkvntukuwi ko 
mew. Ñi pu koha ragiñ bay, ci mogelelu kom vxvftukuwigvn bafkeh mew, 
wefkvlelu inaniefigvn kunigkunig ñi pu koha. Apvmfigvn kom ñi koha egu ci 
xapial. 


Kizuleci ruka 


Kuyfi kiñe vbmen wiska mvlefuy, piam. Kom ci ce umarpukefeyew. Kiñe ruka 
niefuy abvxipa. Fey mew amuge, pikefi, fey mew zoy mvley kacu iaqel mi kaweju, 
pikefi. Feyci ce umapuy, fey wvhmakefuy ba. Kiñe antv puwi kiñe ka kunifal 
wenxu, kiñe macu mew amulefuy. Feymew fukepuy ñi wvhmayam. Elugey feyci 
ruka, kizuleci ruka. Fey mew amuge, pifi. Tvfeyci wenxu amuy kizuleci ruka mew. 
Kiñe pvci malaltuku mew mvley mvtewe kacu. Feymew elugey tvfeyci kunifal 
wenxu mufvn poñv ka pvcin ilo. Tukuy ñi kaweju ci malaltuku mew, fey kvxaltuy, 
afvmi ñi poñv ka ñi ilo, Mekey ñi ilotun, feymew wenu pizvj zvgueyew ce. Feyci 
kuñifal wenxu zuamkvnulafi. Fexeñma pipiyeqeyew femgen wvla: naqpage ayvlmi 
mi naqpayagel. Gvñvlmi ipage ilo, poñv, pifi tvfeyci zvguzvgugelu wenu pizv). 
Femgen mvcay vxvfnaqpay, yawawnaqpay re foro. Feymew tvfeyci pofre wenxu: 
cem kam ta gerkeymi mi wezaúhmagen?, pifi. Feymew femgen zvguy, 
kvmelkazvguy, zvgufi tvfeyci pofre: eluaqeymi ayvlmi ñi fenxen pvlata, nien tvfa 
mew, pifi, rvgalnien wekun ka pu ruka, pifi tvfeyci kuñifal wenxu, amuyu, pifi, 
pegelmeaeymi, wvnege, pifi. Ci kuñifal wenxu ayvlay, ijkuy. Ince cum kimafin cew 
mi nien pvlata? Kizu wvnege, pifi. Jvkalayafuymi cey? Jvkalayan, amuge mvten 
inayaqeymi. Amuy ci wenxu, inay ci kuñifal ce. Tvfeyci wenxu lvfyekvmey. 
Feymew feypi tvfeyci kuñifal: petu lvfimi furi mew, pifi. Kiñe mamvj wixarulelpufi 
ñi furi mew. Kaji felepe, fey ñi femgekan, pigey. Feymew puwigu ci rvgal pvlata 
mew. Fey tvfaci pvlata eluageymi, pigey ci kuñifal. Ya, pi. Ka yegey ci ruka mew, 
ka pegelgey ci rvgal pvlata. Kom tvfaci pvlata nvqaymi, kujinmayagen mari misa, 
tunten mi puncuñman kom nvqaymi, pigey ci kuñifal. Fentekvnuwigu. Wvh may. 
Eja liwen pepaeyew ci vbmen: cumley mi uman?, pigepay tvfaci kuñifal. Kvme 
uman, pi ñi jowmen. Kom ci ce elukefiñ ñi umayagqel tvfa mew, ba mvten 
wvhmakey, pi ci vomen. Feymew ci vbmen: fvrenegen, pifi, ka kiñe antv ñi 
rulpayagel, pi ci kuñifal. Feyvrke, pi ci vbmen, amuayu may, pigey ci kunifal. 
Kom kvzawi. Feyci puh kom puh nentutfi ci rvgal pvlata. Kom yey ñi pvlata, kiñe 
xokiñ re oro. Fewla tvfaci pofre fvxa vbmeni. 


Antv ñi fotvm 


Kuyfi, piam, mvlefuy kiñe vjca zomo. Kiñe wenxu no rume ayvlafeyew, rvf 
fvcapvra konmey. Femgen afeluwi, xekaxipay azkintun mapu, feymew, piam, 
vxvfkvnupuy. Feymew naqgtupaeyew ci antv ñi am. Fey umaqeleyew ka 
niepvñeñeleyew. Kiñe kvyeh mew jekvmi ñi pvñeñ, fey mvcay mvten xemvmi ñi 
pvñeñ, wenxu pvñeñ. Kiñe xipantu mew fvta wecey. Fey tvfaci kuñifal zomo, rvf 
kunñifal, feymew mvcay mvten zumiñi, gewelay ñi wvhvn. Feymew fiñmawi ixokom 
mapuce. Feymew tvfeyci wece wenxu: iñce kujigeali feymew amuan tvfaci antv 
mew, nvlameafiñ, pi tvfeyci wece wenxu, iñce ñi caw ci antv, pi. Feymew ixokom 


mapuce elueyew pvlata, fey amuy ñi caw mew wenu mapu, nvlametufi. 


Gvrv egu zañi 


Feymew, piam, gvrv egu zañi amuygu pijañ mew. Elmey ñi kaweju, kintualu ñi 
kaweju amuygu. Feymew naqmaygu pire pijañ mew. Ñi miawvn egu 
nvfkehmaygu, feymew ti gvrv ijamtufi zañi, kuzeayu iney ñi xokoyagel. Zani feypi: 
eymi kam mvten, pi zañi, tuci wewel nentuñmageay ñi xvlke, ñi kaweju ka 
nvñmageay. Feymew rvgaluwigu pire mew. Feymew mvcayke ramturamtuyewigu 
ñi xokon cey. Cumleymi ahay?, pi gvrv. Cumafuy ta ñvwa wenxu?, pi zañi. Ka 
pvcin mew zañi ramtufi gvrv: cumleymi ahay gvrv?, pifi. Cumafuy ta ñvwa wenxu 
ahay?, pi gvrv. Ka pvcin mew ka ramtuy gvrv: cumleymi ahay zañi?, pi. Cumafuy 
ta ñvwa wenxu?, pi Zani. Zani ka ramtuy: cumleymi ahay gvrv?, pigey gvrv. 
Cumafuy ta ñvwa wenxu ahay? Zewma petu xokofuy gvrv mvjmvjmekey 
(mvbmvbmekey) ñi zvgun. Ka pvcin mew ramtuy Zani: cumleymi ahay gvrv?, i 
zañi. Cumafuy ta ñvwa wenxu?, pi gvrv, welu zewma xipawelafuy ñi zvgun, 
zewma epeke bay. Ka ramtuy Zant: cumleymi ahay gvrv?, pigey gvrv. Zvguwelay. 
Cumleymi ahay gvrv?, pigey. Zvgulay kiñe ina. Feymew zañi amuy, pepufi ci gvrv, 
bafuy zewma. Nentuñmafi ñi xvlke, ñi kaweju ka nvy. Fey wvla amutuy. 
Fentepun epew. 


Gijatun kamañ ñi gvlamtuken rupan xawvn zewma 


Faci antv mat niemekefuyiñ zvgu, gijanmawmekefuyiñ gvnecen mew, ñi 
kvmeleam kom pu ce, cumgejefule pu kuñifal, ñi kvme mogeam, cumgejefule 
pvñeñ, ñi kvme mogeam pu zomo ce, pu kuse. Ajkvmvn: gvnecen ñi elel kexan, ñi 
mogeam kom pu kuñifal. Ñi piel gvnecen eleleyiñmew fij kexan yiñ mogeam. 
Feymew may kvme xemi pvñeñ, cumgejefule kuñifal kvme iley, feymew kvme 
wixarupayawkey. Faci antv gijanmawmefuyiñ gvnecen mew, kvmeleam kom 
mapuce, femgeci zvgu eleleyiñmew yiñ gvnecen, feymew gijañmawkeyiñ mogeam 
kom pu pvñeñ. Ajkvmvn fentenci ce: cem zvgu mew no wixalemekeyiñ yiñ 
gijañmawpeyvm lelfvn mew. 


Kajfv maben kajfv wenxu egu 


Xvrvmgekey kajfv maben xawvn zvgu ñi mvlen mew, ka kuxanvn mew ñi 
gijatuñmagetuam mew. Kajfv vkvja tukulelgekey, xarvlogkolgekey kajfv pañu, 
genon mew kajfv pañu coz xarvlogkokey. Kajfvwenxu ka fey mvley. Fey kajfv 
pañu kvlkaytukulelgekey. Cijagekey kiñe fvlag kaweju ka kiñe alazan, fey 
pvrakawejuy ci kajfv maben ka kiñe kajfv wenxu. Feymew wirafxipakeygvn lelfvn 
mew, ci kajfv wenxu miawvlkey ñi coz bazera. Wvñomey, wajkonpukey ci kuxan 
mew. Wixaley ci kuxan, fey raginmakvnupukeeyew kajfv wenxu egu kajfv maben, 
fey heyvhmakeeyew. Vxiruwkey ci kuxan ñi ruku kaweju mew. Epuñmageci 
heyvhmawkey kuxan egu kaweju. Petu gijatuñmakeeyew ci maci. 


Iñce ñi kuyfikece yem ñi zvgu 


Kuyfi tuwi Gagvl mapu ñi yom pu laku yem. Akurkey may Koreltuwe epu wece 
wenxu, lef xipalu mvlen mu fijutuwvn kuxan. Fey akuy Koreltuwe, aflu ñi pu 
xemke ce feyci kuxan mew. Xanaleci mapu mew, fey mew akuygvn. Fey mew 


nieyepygu wvla yaj. Kolvagka pigey ñi yaj tvfey, Rupayñamku ñi fotvm. Feyci 
Kolvagka kiñe xemi, fey akuy Xigkvl, feymew fvxa vbomengepay Xigkvl mapu mew. 
Ñi niekujiñwe mawiza “Pixuñxur mew” pigefuy, apoy kujiñ mew. Nierkelafuy kiñe 
fvxa fotvm no rume, niefuy kiñe xewa, feyci xewa kuyzakefuy ci kujiñ. 
Manzakefuy ñi xewa, cem femgeci zvgukefi: kintumeaymi may waka Xewvj, pikefi 
ñi xewa, yu ilotuaqel. Feyci xewa amukefuy mawiza mew, zujimekefuy zoy moxiñ, 
akulkefuy ñi niepeetew mew. Fey wvla lasurkefi ci geh kujiñ, bagvmkefi ñi kujiñn. 
Femgerkefuy ñi yom pu laku yem. Fey mew ka nierkefuy kiñe wampo pvlata. 
Fenxen ñi vbomengen mew xvrvmzvguleyew kake mapu pu logko, Pagipvji mapu 
Xaylefken mapu egu eluzvguwi ñi bagvmatfiel Kolvagka: cumgeci ñi fente 
vbmengen? Kiñe ina bagvmafiiñ. Ci pu logko elzvguleyew, femgeci kontugerkey, 
kiñe puh malokontugey, bagvmkvnugemey, cintal kaweju mew wixanentunmagey 
ñi wampo pvlata. Fey mew wvla wvzamigvn kom feyci pvlata. Feymew kiñe pvc) 
fotvm, piam, jumi furi xakal, fey peniey kom cumgeci ñi bagvmvhimagen ñi caw. 
Fey xemvrpulu nierputulu yaj, femgeci zvgu nvxamelfi. 


Rere gijatun 


Rere man zvgucen mew fey gijatugekey: gvnecen ñi elel eymi, pigey. Fvreneagen, 
lukutunñmayaqgen. Kvme miawan! Gijañpeagen gvnecen mew, gvnecen ñi elel 
eymi, kvme miawan. Mogeleay ñi kom familia. Fvreneagen ragiñ wenu ñuke mew, 
ragiñ wenu caw mew, fey ñi elel eymi. Fvreneagen rere, mogepe piaqen taw. 

Gijatuñmawvn ñi jitun 


Feyci kuyfi mapunce cegewelafuy. Wiska mvlen mew fij kuxan xipay, 
pofregewefuy mapunce, kom ñi kujiñ, ñi pvlata niewelafuy. Kiñekelewefuy mvten 
pofregeci mapunce, tukugey kvzaw mew, mozogeweguy kom. Komke antv 
kvzawkefuygvn, pvcin mvten elugekefygvn iaqel. Zojowelgey mamvj, feymew 
elugey iaqel, pvcin mvten. Kiñe antv ikefuy kiñeci mvten. Imey mvten, ka 
kvzawtuy. Elugelay ñi takuam ci pofre. Komke kvzawi, xipay ñi kvzaw me, 
gvmakefuy, tukulpatuy ñi pofregen. Kiñe antv tukugey kaxvmamvjgen mew, 
wixafmanieeyew ñi paxon, awe kaxvlafi ci mamvj, feymew kewagey. Jazkvy, 
gijatuimawkey dios mew, fenxen ñi wezalkalen mew. Feymew kiñe antv 
pepaeyew kiñe fvca wigka, wijwijkvlefuy, fey zvgupaeyew: cem mew fenten 
jazkvymi?, pieyew. Fenten may ñi awvkagen mew kvzaw mew, elugekelan rume 
iaqel, pifi ci fvca wiska. Feymew eluaeymi may kiñe seña, pieyew, kiñe pifvika, 
werkvlelageymi wvle, kintuwaymvn mvn tuntekelewen kake mapu, mvn pewam, 
pvzamtuafimvn ta tvfeyci pu wigka. Ka antv mew, akulelgey ci pifvlka. Feyci 
pifvlka mew fey wvla kintuwigvn, eluzvguwigvn kake mapu, ñi pabiaqel 
zewmaygvn wvño, zewmaaygvn buma kucijo, buma wayki. Fey tvfaci pifvlka mew 
fvkeleygvn cem ñi ayvn. Feymew amuan kañpvle, pi, hoci tvfaci bewfv meww, pifi 
ñi pifvlka. Feymew zewmalgey ine kuykuy, kvla rume wezke kuykuy, feymew 
hoy. Horpulu feymew elzvguygvn tunten mew ñi pvzamatfiel wiska. Wvne pabigvn 
afkentu. Cumvl palituygvn ñi pu paxon azkintuniekefeyew. Ayvntunieeyew ñi 
paxon ñi femfemgen ñi palikantun. Kizu yegvn, kiñe wigka no rume ayvlafigvn ñi 
palikvnuyeaqetew. Feymew inaniey ñi zvgu. Kvme kimlu egvn wvla eligvn vy antv, 
xafkvlelu ñi paliwe mew. Pvra antv aligvn, xawvlelu yegvn, eligvn pvron ñi 
kimnieam ñi vy antv, cem antv mew ñi xawvyeaqel kom mapu. Kiñekelewelu ñi 
xawam kom kiñe mew, kiñe mawiza mew xawigvn. Feymew wvla kontufigvn 


wigka eja xafvya, fey ñi umaqvn kom ci ce. Apvmfigvn kom mapu wiska yem. 
Fewla kvmelewetuygvn. Feymew wvla xawigvn, gijatunmawigvn dios mew ñi 
fvreneetew ñi cegetuaqgel. Zewmaygvn xuxuka. Kiñe lelfvn mew azkintungeci lelfvn 
mew, ñi pifvlka mew ramtutuygvn cumgeci ñi rogayal [gijatual] dios ñi 
kvmeletuagel. Feyci pifvlka fey pieyew: ñi zewmayagqel kiñe zaranda (jagijagi). 
Anvmigvn meli vgko, feymew ñi elaqel jawiñ mew mojfvñ kvjiñ, xawvn mew 
bagvmelci kujiñ, fey ñi mojfvñ. Feymew kvmelkayaymvn, pigey. Jogoj mew eligvn 
mvrke (yapaq mvrke). Feyci eluel ci pifvlka fey gijatuy. Fewla gijatunmawigvn dios 
mew. Kvxaltugey ci kujiñ, lvpvmgey kom, femgeci ñi kvmelkayam. Jowmaeyew ñi 
gijatun gvnecen. Femgeci felerpuy gijatun. Kom mapune ñi gijatunmawagqel piwke 
kujiñ mew, feymew ajkvhmaeyew gvnecen, elcekelu ñi gijatun. Feymew wvla 
cegetuy, nietuygvn fij kujiñ, kexan ñi mogeam. 


Ayjarewe 


Kuyfi may mvlerkefuy ayjarewen zvgu. Feypikeygvn ci fvcake ce, kimpalu ñi laku 
nvxam. Wixawkefuy kom mapu pu vbmen. Tuwvrkefuy may zvgu Kvjci mapu 
mew. Feymew mvlerkefuy gvnecen ñi elel gehpin kimzvgupeyvm. Cem zvgu ñi 
mvlerpuagel, ñi mvleaqel vñfe, cem xipantu mew ñi mvleagel, feypikefuy ci 
gehpin. Feymew pewmakefuy ci gehpin, nvxamkagefuy ñi xokiwvn. Ñi zoy kuyfike 
ce yem, ñi lakugekefuy ñi eluetew zvgu. Feymew rulzvgukefuy, kimelkewfi 
[kimelkefufi] ci pu logko. Feymew fey xawvkefuygvn. Gijanpewayiñ may taiñ 
elkeetew gvnemapun mew, iñ kvmeleam, iñ peam ta kexamapun, pikefuygvn pu 
logko yem. Feymew ci Kvjci logko rulzvgukefuy, werkvkefuy kiñe kim wenxu, 
kimlu koyaqvn, kimlu wewpin. Fey kvpalkefuy zvgu. Akukefuy zvgu Malalwe, 
feymew ka ci logko, Malalwe logko yom werkvkefuy. Akuy zvgu Koreltuwe. 
Koreltuwe ñi tuwvn ka akukefuy Xigkvl. Feymew tuwi, fey kvpakefuy Komowe. 
Fewla hoy zvgu Pagipvji. Pagipvji jowzvguy ci vbmen, fey wvla ka amukefuy zvgu 
Kozkoz. Kozkoz jowzvguy ci vbmen, fewla hokefuy Kayumapu. Kayumapu pui, ka 
amuy Xalkapvji. Xalkapvji tuwvrpuy, fewla amuy Pujvgki. Pujvgki tuwi, amuy 
Koñarvpv. Femgen puwi asta Jvkvñe. Femgeci kimkefuy zvgu fey tvfaci mapu 
wvítun. Naqkefuy ka purvlon pvle, tuwlu Kvjce. Felen amuley. San Kose pvle 
fentepukefuy. Ka amuy Koywe pvle, amuy Furiwogkul. Feymew kimimvn ci kom 
mapuce cem zvgu ñi mvleaqel, cew mapuce ñi wvne xawagel ñi gijatunmawagel ñi 
gvnecen mew, ñi nieagel fij kexan, fij kujiñ, niele yaj ñi xemvmagel, kom ñi pu 
kunñil ñi kvmeleaqel. Fey mvten may nierkefuy kuyfike ce yem. Fey pikey kiñeke 
pu kuse, pu fvca, kimnielu cumgeci zvgu ñi niekefuel ñi pu caw yem. Feymew 
kiñeke nvxam konvmpakey, jazkvkey pu kuse, ñi gewenon mew gijanpewvn 
gvnecen mew. Ci pu fvca femgeci nentukefuy ñi zvgu, mupiltuwelay kom ce 
zewma tvfeyci zvgu yem. Iñciñ iñ inagemeci cegen mupiltuwelafiiñ kuyfike laku ñi 
nvxam. Kiñeke mapu mew elzvguy ci pu logko. Kom ñi xapvmuwvn mew 
ramtutuwkefuygvn, iney kvfci ñi tukuaqgel kvxaltu kujiñ, ka iney ñi koncolagel, 
cumgeci kujiñ, waka kam ofisa, tunten kujiñ ñi bagvmagel, cem mapuce ñi 
ileltuaqel ñi yewetupeetew. Feymew kom xvrvmuwigvn kujiñ mew, kimigvn ñi 
fituagl ñi ileltun tunten mapuce. Fey wvla elkefuygvn werken, wiñaj zvgu, 
Feymew kimkefuygvn cem kvfci mapuce ñi amuagqel feyci xawvn mew. Femgeci 
mvlekefuy zvgu fuyfi xawvn mew ñi gvlamtuwkefuel, mvlen mew vñfe, 
gvlamtuwkefuygvn, pegan ñi inoael ce. 

= Xawvn 

Fey ñi xawvn fvca gvnetukeygvn. Fey wvla naqkawejuwigvn kom ci gehke xawvn. 


Nielu muzay eli marewepuj pvcike iwe mew, feymew pixvlkvnugey ci epuñamuñ 
ñi pvtokoagel. Ci jogoj mew elgekey ci marewepuj. Fey nentuyerpukey ci 
gvnetukawejuwma, xipawe antv pvle yegvnm pvci abvxipa feymew ka 
pixvlkvnupufigvn. Fewla meli rupa fvxa yapepvjiñmagey. Fey wvla waj nvtuygvn 
ñi iwe muzay. Fey wvla pvtefvligvnm konvmpaygvn ñi baku, ñi caw, ñi hñuke, ñi 
lamgen, ñi xemma, tunten mogeyeel ñi ban fey konvmpakeygvn. Gijañpeagen, 
lukutuñmayagen gvnecen mew. Niepe kexamapun, piaen. Akulaymi antv. 
Cemgetuymvn cey mvn femyawvn? Ragiñ wenu getuymvn cey? Antv kvxvkvxv 
geymvn? Antv kvlegkvleg geymvn? Kajfv pvjomeñ geymvn femrupayawvn? Niepe 
may kexan, pimoan. Cem mew kam mogeafun? Mvley may fenxen ci pvñeñ. 
Fvrenemoan, elumoan kexan, fij kexan, kacija, kaweja, ajfiz, awaz. poñv. Femgeci 
gijatukeygvn kom kizuke ñi iwe mew, iwe mew nentukeygvn muzay zico cagvj 
kuwv mew pvtefvlkeygvn. Fey wvla rupan pvtefvligvn, pvtukeygvn iwe muzay, fey 
wvla ka anvkvnuyetufigvn kom. Ka meli rupa yepepvjiñmagetuy. Fey wvla waj 
nvgeketuy, yegetuy ci jogoj mew meli rupa waji re rvgkvwvn, re yapepvjin mew. 
Fey wvla anvkvnuyetuy ñi mvlemoyvm mew. Fewla ci gehpin wixakvnulgey Kulin 
ayvngelu, coz wakagen, alasan kaweju, kugaykiñ ofisa. Feymew fvxa koyaqelgey 
ci gehpin: gijanpemoayiñ, pigey, wenu rey fvca, wenu rey kuse mew yiñ elkeetew 
gvnemapun mew... 

= Kakelu pikey 

Ci kvxaltu calintukulelgekey ci gehpin ñi gijatuam Kovad mew: tvfa may 
gijañpeagen, xipan mew may wezake vñfe. Wixañetuyiñ tvfaci kiñe kvme lelfvn 
mew ñi feleperkefuyvm taiñ kvmeke baku yem, iñ kvmeke caw em. Mvletun mew 
may wezake vñfe, feymew may gijanpewayiñ gvnecen mew, pin mew may iñ pu 
logko pvramzvguyigvn. Femgeci may wixaxawvleyiñ iñ felepyvm xipatun mew 
wezake nefnef, karvwa, ixokom. Fey wvla gehpin jowi ci kujiñ, manday sarkento 
ñi nentupiwkegeagel feyci kujiñ. Feymew ci gehpin gijatuñmafi kom ce ñi 
gewenoagel víñfe, ñi ñamtuagel, piku mapu pvle ñi azkvnugeagel. Rupan gijatulu 
fey wvla ka xvpukey kulxug. Fvxa purunmagey ci ba kujiñ ñi bagvmgen mew. Ka 
ci xuxuka nvkvílay ñi zvgulgen, ñi ajkvam gvnecen, ñi tutegeam. Fey wvla kom 
pvntvtugey tvfeyci ba kujiñ. Zewmagey kiñe pijañ kvxal az xipawe antv pvle. 
Feymew fvxa kvxaltuy ci ce, tugey kagkawe, kom ñi kagkageam ci ilo. Kom 
kagkagey. Wajparupa ci kvxal mew rexvntukukvnuyegey kom ci pvntv ilo, kizuke 
kagkage kom kiñeke pvntv. Feymew elgey ci sarkento. Ci gehpin rulkey ci zvgu ñi 
serfigeaqel ci puan kvxal ñi inaluwmenoagqel peganke ce, xewa no rume ñi 
nufnuftupunoagel ina mew feyci pijañ kvxal mew. Kom kake ce kiñepvle kvnukey. 
Mojfvñ ina kvxal mew wvxuntukugekey mvten. Kom afvy ci ilo wvla, fewla 
tukugey ragiñ kvxal kom ñi lvfam. Fey wvla rupan gijatuy gehpin feymew wicuke 
koncoluwkeygvn, welu ci gehpin wvne elugekey ci piwke ofisa, ñi gijatuam ci pu 
konco egvn. 

= Koncoluwvn 

Ci koncoluwpelu ñi pu caw yem kocoluwkvlerpukay. Feymew calintukuleluwigvn. 
Tvía may yu ayvtupiwkewperkefuyvm yu pu logko yem. Piwke ofisa mew may 
ayvtupiwkewkerkefuy mvlen mew kiñe kvme zvgu, gijanpewvn zvgu, wixalen mew 
kiñe kvme lelfvn mew. Ñi feleperkefuyvm iñ cay ce, iñ pu baku mew, fvcake ce 
yem, ñi feleperkefuyvm ñi nien ñi gijañmawvn, feymew ayveymi kiñe jagkapiwke 
mew, mvlen mew jamekan zvgu, mvlen mew malwe jagka zvgu. Jowelen may tvía 
mi ayvámafiñ mi piwke. Ñi ayvtupiwkewvrken ta pu kuñifal, leliruluwkey ta kiñe 
jagkapiwke mew. 

Wixaniewkey kuwv mew petu nvxamkan mew. Feymew nvy ñi ofisa tvfeyci eluel. 


Feymew wvla manzay ñi pu koha ñi nentupiwkelelaqetew ci ofisa. Feymew 
nentupiwkelgey. Payjanakvmgey korzero, waka, poxijo, feymew nvimagey ñi epu 
wvnegeme hamuh, re kuwvtu wixaniehmagey, pvnonakvmvhimagey ñi peb. Feyci 
nentupiwkealu ci pue mew xekarumey, rekañmakvnufi. Rvku mew tukulmefi ci 
kucijo, wixafvhmafi ñi pvxa, fey wvla tukulelfi kuwv, nvñmaniefi ñi pohon ñi 
piwke yegu, fey nentumefi ci piwke. Nentufilu ci piwke wajvmíi jogoj mew, kom 
untafi (wifonfi) ci rvgi, ci makana, ci xuxuka. 

Fey wvla wixanielgey pu koncoluwalu ci piwke ofisa. Feymew fvxa gijatuñmawi 
gvnecen mew, kom konvmpagey ñi pu baku, ñi pu kuseñma, ñi kvmeleagel, 
femgeci zvgu ñi niekefuel: eymvn may ñi elmum mogelen fvrenemoan may, peayiñ 
ta kexamapun, mogeleam taiñ fentenci familia, pikey. Fey wvla wixaniey ñi piwke 
eluel petu ñi nvxamkan mvten. Fey wvla afi ñi nvxam, wixakvnulgeketuy ci 
rulvwma. Fewla ka koyaqi. Rupan ñi koyaqvn egu xapeltukukvnugey ci piwke 
ofisa fazera nieci rvgi mew kajfv fvw mew. Kiñenxvr gijatukeygvn feyci 
koncoluwalu yegvn ci gehpin. Ka antv wvla mabvgekey rvgalkvleci malwe jagka, 
ñi kimgeam ñi mvleaqel kexan kam rvf ñi weza antvaqel ce. Femgeci rvgagekey ci 
pvci metawe, ñi niekan ci muzay gvnaytugekey. Kiñeke mel niekey kiñeke fvh 
kexan, asta mansana konkvlekey ponwi ci metawe. Niey fij, feymew maneluwkey 
ce ñi nieaqel kexan, xvyvwkeygvn. Welu mvlenon mew Yh kexan, fey ñi vleam 
weza antv feymew jazkvkeygvn. Waj rvgalgetuy pegen mew kom, we muzay 
tukulelgey. 


Paynemal Weyxa 


Gehpin zvgun 


Facantv may kontun ñi pijañ lelfvn mew. Wixañpvraman kiñe kvme zvgu, pi may 
tvfaci vbmen. Gijahmawtuan, pi tvfaci vbomen. Mogelelu ñi mapu mew nietuan 
kajfv ciway zvgu, pi tvfaci vbmen. Mogen mew ñi piwke feymew nietuan tvfaci 
zvgu, pi. Petuam ñi kexan mapu feymew gijatuyaqeymi facantv. Tvfa may jagk 
piwke gijatuaqeymi gvnecen. Eymi ta elkeen dios. Fey tvfaci zvgu mew elen, 
feymew may felen. Faci antv may niean ñi pvrukantun, faci antv may piwvmtuan 
ñi pijañ fazera. Wicanietuan tañi kajfv maben, lukutuay ñi pijañ kuse. 
Femkvnuetew gvnecen, feymew may nieken tvfaci zvgu ñi petuam tañi mogeam, 
ñi kexamapun, ñi kacija petum, ñi ajfiz, ñi awar ñi petuam, ñi kaweja fey ñi 
petuam, ñi poñv ñi petuam, ñi wa, ñi kvbwi, ñi zawe fey ñi petuam, feymew may 
gijatuken facantv dios. Fvreneaen facantv, azkintuen facantv ñi wixanien tañi 
jagka piwke. Fvrenetuyagen may, elutuyagen tañi kom kexan, mogeltupeyvm tani 
ñawe, ñi fotvm, fenteci familia tañi mogepeyvm, feymew may fvrenetuyaenew pin 
facantv. Pi may tvfaci vbmen, fey may wixañpvramkey fey tvfaci zvgu. Feymew 
may gijatuken, pigen, fenteci familia tañi mogeam. Mvtewe amuy antv, feymew 
ayvy kajfv ciway. Feymew fvrenetuyaqenew dios, fey kam ñi eletew, feymu felen. 
Elutuanew mawvh ñi mvleam ñi kexan, kvme ñi fvham, feymew may 
gijatumekeymi. Iñ femkvnumojen kam, fey mew may feyci zvgu inakeyiñ. Kom 
fentenci ñi ce, kom mapunce feyci zvgu niey. Iñce ñi caw nienoel tvfaci zvgu, eymi 
elmukeyiñ dios. Fey tvfaci zvgu nieaymi, pien dios elcekelu, pepilkefilu ce, 
pepilkefilu kujiñ, eymi may elumokeyiñ fij kujiñ. Mvley may kaweju, mvley may 


waka, mvley may ofisa, acawaj, fey may elelmoyiñ, tvfa mu gijatuaymvn, 
pimukeyiñ. Feymew may gijatukeyiñ. Tvfa may mi karekare, tvfa mi jagka piwke, 
nvtuge may facantv. Facantv may malewpan antv elutueymi karekare, mi jagka 
piwke. Tvfa may mi kvxaltu nvtuge facantv, nvltuaenew, pigeymi dios. Bay ñi 
kvme caw, ñi laku, fentenci ñi kvmeke ce,ñi kvmeke laku, ñi kvmeke caw, ñi 
kvmeke ñuke, ñi kuku. Zvguñmpeagen dios mew, nien fentenci kexamapun, 
nietuan ñi fij kexan, feymew may gijatuci, pi facantv tvfaci logko. Feymew may 
gijatueymi dios, fentenci laku rupay may gijatuwvn lukululen pijañ lelfvn mew. 
Welu kuxanzuamen, leqkenqen may dios, kuxangey ñi pipigen ñi gijatun kaman, 
pige facantv, leqken facantv. 


Weza zvgu 


Feymew kuyfi mvley ti malon. Fey wvla inagerkey kvla antv, fvla xafvya. Feymew 
fitugepuy, feymew xalkatugepuy. Kvjiyeqel bay, tuwel vxvfnaqi. Feymew may kiñe 
vxvfnakvmuwi, fey wvla jumi rvxon mew. Feymay feyci balu xapvmgey, pvxegey. 
Feyci jumlu fey mogey. Feymew may kvla antv hamuntuy, gelay iaqel, feymew 
awantawelay ñi hamuntun. Feymew xafeyew nawel, feymew gvmay. Gvnecen (pifi 
nawel) fvrenegen, mogeci, dios ñi elel eymi. Mogeci fvrenegen caw, gvnaytuen. 
Gvmay tici nawel, rupan gvmalu amuy rvpv mew. Fey mew nvpuy coyke, femgeci 
mogey tvfici mapunce. Puhmalu umay. Tvfeyci nawel cewi, vbmen zomogetuy. 
Nawel: jvkalayaen, iñce mogelaqeymi, cem jvkafimi rvpv mew? Mapunce: eymi 
jvkafeymi, ka cvpey toro fey jvkafiñ. Nawel: fewla cumlayaymi, iñce fey 
bagvmkefiñ. Kvla antv amuy, kvla xafvyya umaygu. Nawel: fewla may, abvxipa 
rukayaymi yu cegeam. Feymew ragi antv may: fitueyumew tvfeyci cvpey toro, aye 
may kvpay, eymi may jumge, iñce tvfa mew joftufici. Akuy tvfeyci toro, rvgkvtuy 
nawel, nvpuy ragi furi topeb mew. Payla rupay, payla rupalu xañmanakvmpufi ñi 
mvta mew. Feymew vxvfkvleweygu. Feymew wvla amuy tvfeyci wenxu, pepuy ñi 
kure, cvgarvnakvmnieyeeyew ñi mvta mew cvpey toro. Feymew pepuy ñi ba kure, 
feymew gvmay kom antv. Femgeci mogen, pi tvfeyci wenxu. 


Epu fvxa wewpin 


Tvfa nvxamentukey Weyxañamku ñi fotvm, Paynemal Weyxa pigelu. 
Weyxañamku: werkvgen, kvmelay hvwagen kvxalgepeyvm logko, feymew may 
werkvgen. Fanten mew ñhvwagey tañi vbmen. Kvmelay may feyci zvgu, feymew 
may: amuge, pigen. Iñce may ta femgelan, ayvlafin ñvwa zvgu, feymew may: eymi 
amuge, pigen. Kvmey ta kvmelen, kvme ban ta kvmey. Kvmelen mew mapu 
kvmelen mew ta ce, feymew ta bay ta peni kvme rvgalgey, kvme pvnotugey wibi 
kaweju mew. Bay ta peñi kvme rugalgey, bay ta fotvm kvme rvgalgey, genon mew 
cem zvgu. Femgeci may bakeyiñ kvmelka tvfa tañi mapu mew iñce. Iñce ayvlafiñ 
ñvwa zvgu, ayvlafiñ may (ant kvxaltugeaqel tañi peni. Iñce may kvme rukatun 
mew, kvme kureyewvn mew mvlen tvfa mew iñce. Fey may ajkvpe tañi pu vbmen. 
Feymew may: pvrakawejuge, pigen. Ajkvpe tvfaci zvgu tañi pu vbmen. Fey tvfaci 
nvxam entupuge. Ajkvle ajkvay tañi pu vbmen. Tvfa mew may mvlen iñce, gelay 
zvgu. Feymew may: amuge, pigen. Kvme umawtun kvmey. Feymew may 
werkvgen. Afpe ñi zvgu ñi pu vbmen. Kvmelay ta nien may ta lefkaweju zvgu, 
cumgeci rume kvme wenxu tañi gvnapeyvm. Afelfipe tañi zvgu. Feymew may 
werkvgen. Kvme felen fey may ta kvmey. Iñce may ta tvfa mew nieken gijatun, 
kamarikun. Feyci zvgu ta nieken tañi mapu mew, gijaúámawvn ta gvnecen mew. 


Feymew may feyci zvgu ajkvpe. Iñce may ayvlafiñ ñvwa zvgu. Feley may (ant 
waria, tañi faldifiano, rupay xipantu, gvnetukawejken tañi waria mew. Feyci zvgu 
kimpe, feyci nvxam ajkvpe tañi pu vbmen, feyci zvgu elelmefige, pigen, feymew 
pvrakawejun faci antv may. Ajkvmvn pu logko, fentenci pu vbmen! 
Gvnaytuhmawyiñ tamvn fotvm pu vbmen. Ajkvmñamoci tañi zvgu ñi 
pvrakawejyekeel. Ince ñi mapu mew nielan cem zvgu. Akuy ta intendente tañi 
Faldifia, fey may pvrakawejumakefiñ, niekenon mew cem zvgu feymew peken tañi 
waria mew. Re feyci zvgu mvten nien. Feymew may kvmey kvmelen. Feyci zvgu 
nien iñce, kvme femnien ñi peñi, ñi fotvm. Nienon mew cem zvgu iñce ta tvía ñi 
mapu mew, fvcay may tañi mansun, waxoy tañi mvta, fvcay tañi ofisa, waxoy tañi 
mvta tañi kvmelen mew, tañi niekenon mew cem zvgu. Femgeci may ta felen. Fey 
kimpe ñi pu vbmen. Iñce may tvfa mew cem zvgu rume niekelan, anvimapu zvgu 
nien. Nieken may xawvn zvgu. Feyci zvgu mew elenew ñi laku, nieken may tvfaci 
zvgu, feymew may gijatuken gvnecen mew, ñi elelgen zvgu, feyci zvgu 
inatunieken. Feyci zvgu may kimpe, ñi felen ci zvgu. Feyci zvgu may 
pvrakawejuge Weyxañamku, pigen. Feymew pvrakawejun, gvnaytuñmawvn taiñ 
logko. 

Fenansio Konñwepag: iñce may ta kizu ijulafuyiñ ñi femtuel tañi pewence. Mvtewe 
pofogey tañi pewence. Feymew may wixamelfiñ feyci zvgu, femgeci zvgu mew ta 
kewakeyu, ñi femtuetew tañi pewence, bagvmvñmaqenew tañi koha. Xewa mew 
may rumey tayu zvgu, femgeci may tvfeyci zvgu. Iñce may wvne ijulafuyiñ, kizu 
may ñi pofogen mew, fey mew may niekeyu zvgu, iñce kam tañi ijunofiel kam 
ice. Feymew may niekefun feyci zvgu. Feymew kam cem piafun? Gvnaytuenew 
tañi wiji vbmen. Fewla may afay ci zvgu, pile may tañi pewence. Kvmey may tañi 
feypietew tañi wiji vomen, kvmey may tañi gvnaytunmaetew tañi peñi, tañi 
fentenci tañi kapitan. Kvme niepe ñi peñi ñi kapitan ñi pietew, ñi wiji vbmen fey 
pienew, feymew kam cem piafun? Feyvrke may!, pian facantv. Femgeci may 
niekefun kvxal zvgu, niekefun magiñ zvgu, femgeci may kvxal niekefuy tañi koha, 
feymew kam cupiafun gvnaytuetew tañi wiji vomen? Pilafun felen tañi mapu 
mew. Feyvrke may!, pian facantv, aftuay tañi lef kaweju, waxotuay tañi rvgi, 
cogvmtuan tañi kvxal zvgu, aftuay ta tvfeyci zvgu. Ñi pepeyvm ta kvme kaweju 
tañi pewence, feymew ta yemen tapayu kurv kaweju, yemen ta kurv ayvs kaweju, 
feymew ta pvragey xapi kolv kaweju, tañi fempeyvm tañi pewence. Kasoafiñ may 
tañi pu vbmen, kvmey may ta kvme umawtun. Apvmtuan tañi zvgu, ñi 
gvnaytuetew ñi wiji vbomen. Facantv may pvrakawejurkeymi Weyxañamku, 
kasoyaqeymi facantv, wixapvramwelayan tañi zvgu. 

Feymew amuy Weyxañamku pewence mew. Puwi Linkobew mew, Vgkogeyew 
mapu. Ka amurkey kasike mew, Cokori, mvley Puelmañ, Mojfvñkew, Cakayal. Fey 
mew ka wewpipuy. 

Weyxañamku: pvrakawejun may pu vbmen. Eymi may pvrakawejuge, pienew ñi 
pu logko, feymew may pvrakawejun. Fewla may ninkuy tamvn rvpv, pegewelay 
tamvn rvpv. Svjo tañi rvpv fey mvten ta mvley, gvrv tañi rvpv ta mvley. Rupan ta 
mapu mew tañi anvlepeyvm tañi pu vbmen, fewla gewelay, weñagkvn gewey 
tamvn mapu. Feymew may kvpan. Afeluwvn, pijefuli, cumafun kam? Zoy gelay 
kimlu fij zvgu mew wixawlu, ñi pigen mew. Pvrakawejun may, pewence 
ajkvhmayaqgenew tañi zvgu, ñi pin mew ta pvrakawejun. Tvfaci zvgu may yege, ñi 
pigen mew kvpan may. Vbmen afpe tañi zvgu, tañi pigen mew feymew may kvpan 
iñ gvnaytuwvn. Kvmelay kvxalgen koha, kvmey ta kvmelen feymew ta kvpan. Zoy 
kvmelen fey kvmey may tañi pewence kvmelepe, tañi pin mew feymew may 
pvrakawejun. Aftuay tvfaci zvgu, feyci zvgu mew may pvrakawejuken. Feymew 


may: fey tvfaci zvgu elelmefige tañi wayzvÍ vbmen, ñi pigen mew pvrakawejun 
may. Pu logko facantv ajkvmvn tvfaci zvgu tañi pvrakawejun may. 
Gvnaytuhmawyiñ tamvn focvm, tamvn logko. Kvxalgen fey ta kvmelay, weza zvgu 
tvfey, kvme ta inmupenoyvm, feymew may ta kvpan. Kvmeletuaymvn, 
kvmelkaletuaymvn, kvzawaymvn, kvme kureyewaymvn, yvltuaymvn 
(yajtuaymvn), kvme kureyewtuaymvn, gijanzvgulayaymvn, rvf kvme fvkewaymvn, 
feymew xogtuay mapu. Rvkvlayaymvn tamvn zeya, kvmelka eluwaymvn. Kvmey 
ta kvmelen, kvmelkaleaymvn, yvltuay mapu, gewenole cem zvgu. Feyci may ta 
cegetuaymvn pu vbmen. Aftuay kvxalgen tamvn kapitan, tamvn peñi, tamvn 
maje, kvme gvnaytuwtumvn, feymew kvpan. Ñi pepeyvm kvme kaweju feymew 
may kvpan. Pu vbmen cogvmfici tañi kvxal zvgu, pin may kvpan. Yewengey 
hamuhtun cegetuay tañi pu vbmen, tañi pin mew kvpan. Afpay zvgu facantv, 
gewekenope cem zvgu. Feyci zvgu elelmefici, pin may kvpan, yehmayaqenew 
tvfaci zvgu, pin kvpan. Fewla may yemvn tvfaci zvgu, pofogen mew koha feymew 
xewagetuymvn pu vbmen. Feymew may: kvme kvzawtuaymvn, pin may kvpan. 
Feyci may cegetuaymvn, kvmelkaletuaymvn. Iñce ñi mapu mew kvme kvzawken, 
kvzawkey tañi koha, kvme gvlamtuken tañi koha, genoagel ta cem zvgu, 
weñenoagel ta kiñe koha, kvme ta serfituy ta koha, feymew ta cegekey ta ce. Feyci 
nvxam elelmefici, pin kvpan. Gvnaytuwmvn yom kvxalgekilpe ta focvm, fentenci 
ce. Kom kvmelemvn. 

Cokori: feyvrke may! Kvmey may tañi pietew, svnaytuñmaetew tañi koha, 
gvnaytuñmaetew tañi fotvm, tañi kvmeke kapitan, tant maje, tañi pent tañi 
gvnaytunmaetew. Feymew kam cem piafun? Facantv may ajkvn, ajkvy tañi kom 
tañi fentenci ce. Kvmey gvnaytuwvn pu vbmen, facantv may ayvwvn, fey mew 
kam kvmelay kam piafun? Ajkvan tvfaci zvgu, feymew kam cupiafun gvnaytuetew 
gulu vbmen? Xvyvwvn ñi fey pietew. Fanten mew niekefun feyci zvgu tañi 
bagvmvñimagen mew ñi fentenci ce, feymew may jazkvfun, feymew may, wvñoay 
tañi pvnon kaweju, pifun. Fewla gelayay. Fewla may kvme feletuan, nielayan cem 
zvgu, kvme umawtuan, kvmey may tañi fey pietew tañi gulu vbmen. Mvley may 
coyke tañi mogepeyvm, mvley may kumxv feymew mogen, buan feymew mogen, 
rvgatufin mara feymew mogen, gvrv mew mogen, gvjiw mew mogen, femgeci ta 
mogen. Weza zvgu taci kvxal zvgu, feymew kam kvmelay ñi pietew ñi gulu vbmen, 
piafun kam? Facantv may ajkvn, kimi tañi pu koha, ajkvy tañi pu kapitan, ajkvy 
fey tvfaci zvgu. Facantv may kimvn may Weyxañamku, ñi gvnaytukefin 
pvrakawejuymi. Feymew kam weluzvgu piafun, gvnaytunmatin tañi kure, 
gvnaytunmatfin tañi ñawe. Fanten mew may felen, gepenofum zvgu, femketuel 
may tañi koha, feymew may mvley gvxam. Koha may niekerkey zvgu, femgeci may 
xewagen, koha ñi kintuel zvgu femgeci may xanaley ñi fentenci ce. 

Afpuy. 


Karmen Paynemija 


Fvlag Kaweju 


Kiñe fvca wenxu kvla fotvm niey, niey kiñe mapu kacija tici fvca wenxu. Kiñe antv 
feypifi ñi wvnen fotvm: cumgelu kam afi tayu kacija fotvm? Gvneykeayni kacija, 


kojipvjilewey tayu kacijalmum. Jazkvkey may tvfaci fvca wenxu. Jazkvkelayaymi 
caw, pieyew ñi fotvm, iñce amuan tvfaci puh mew, joftumean tvfaci kacija mew 
cem ñi iken. Umamey ñi kacija mew tvfaci wenxu. Wvhman mew akutulu 
ramtueyew ñi caw: cumley kam fotvm?, pigey. Umaqvn, pi, feymew kimlafin cem 
kujiñ ñi kompañ. Ka puh amuy ka fotvm, ka femgeci umaqpuy, umaqlan, 
pipatuy, welu koybatuy mvten. Iñce amuan kay caw, pi ka fotvm zoy inangelu, 
iñce yugvmkvnuan epu pvci pañilwe, feymew epuñmagey kazi, elkvnuan feyci epu 
pvci pañilwe, umagali feymew fvlkvnuaenew ñi epu pvcike pañilwe, feymew 
umagali pepi umaqlayan. Ragipuh gepepay pefi kiñe kaweju, kiñe fvlagvrkepey, 
feymew nvy ñi lasu, amuy nvmeatfiel, feymew nvpufi. Feymew feypifi: eymi 
apvmváímagen ñi kacija fewla yetuaqeyu, bagvmputuayu. Feymew zvguy feyci 
fvlag kaweju feypi: bagvmlayan, iñce eleltuayu mi kacija, fvreneagen bagvmlayan, 
epuwegepayay mi caw, pepayay ñi kacija zoy kvmetuay. Bagvmgelmi iñce 
mvxvmagqgen: kvpage fvlag kaweju mogelpatuen, piaqen bagvmgelmi, bebvmtuen 
pekenoeli mew kake ce, bebvmgetuy. Amutuy ñi ruka mew tici wenxu. Akutun 
caw, piputuy. Cem pemeymi? Epuwegemeaymi caw tami kacija mew. Epu antv 
mew amuy tici fvca wenxu, pepuy ñi kacija, afzuami: mvna kvme fotvm nierken, 
pi, felelafuy ñi kacija fewla zoy mvleturkey. Ayvwvn mew kvpatuy ñi ruka mew: ay 
fotvm mvte ayvwmetun ñi fenten kvmetun mew ñi kacija, fey tvfa mvten ñi kvme 
fotvm ñi epu fotvm mew. Feymew vxvreyew ñi epu peñi: fey tvfa mvten ayvgey, 
inciw ayvgelayu. Feymew: amuayu, piwigu epu peñiwen, kayñetugey feyci ayvn 
fotvm. Ice ka amuan, pi kagelu kayñetugelu. Feymew feypi: iñce kay, amuan 
kay caw, pifi ñi caw. Cumal amuaymi?, pieyew ñi caw. Mvley mvten ñi amukayal, 
pi, feyvrke may caw zewma amukayan mvten, tvfaci yinda pvci mawiza elelaqeyu, 
bagvmgeli agkvay, fey tvfa mu kimaqen ñi ban. Feymew amuy: amuci may!, pifi ñi 
caw. Amuge may, pigey. 

Inafi ñi epu peñi. Feymew: cumal kvpaymi, pieyew ñi epu peñi. Kvzawan kay, fey 
mew amuan kay. Feymew feypi tici epu peñiwen: bagvmafiyu kay, newe abvmapu 
fey mew bagvmafiyu. Kiñe gvf rvpv mew joftuley feyci epu peñiwen, feymew 
konpuy tici inalelu, nvwvlgey. Eymi mi ayvn fotvmgen mew fey ñi zuam vzegeyu, 
fewla bayaymi. Kaxvpebafiyu may, piwigu. Feymew petu ñi bagvmgenon: 
montulpagen fvlag kaweju, zewma bagvmgean. Feymew: matumatu bagvmatfiyu, 
pi tici peñiwen. Bagvmgey. Amuyu may, pi ti peñiwen, zewma bagvmfiyu may. 
Pvcin mew akuy fvca fvlag. Cigayvpay, epu wajpay cew ñi bagvmgemunm, 
hvmvtutuy ñi mojfvñ tici fvlag, mogetuy. Cumgelu kam bagvmgeymi? Mvte 
ayvenew ñi caw feymew vxvrenew ñi epu pñi feymew bagvmenew, ka amukayan 
ka inayafin. Feymew amutuy: fvca fvlag. Feymew ka inakatuy ñi epu peñi. 
Abvmapu anvanvy tici epu wenxu. Feymew feypi tici epu wenxu: fey tañi peñi 
xokifiñ, kvpay tati, cumgeci kam mogetuy? Fewla ka cumafiyu? Kagelu: ka 
bagvmtuafiyu, pi, fewla fvxa kvxaltuafiyu, xanantukuafiyu kvxal mew, feymew 
pepi mogelayay. Feymew ka bagvmgey, vxvftukugey kvxal mew: kvme afle wvla 
amutuayu, piwigu epu peñiwen. Feymew amutuygu. Akutuy fvca fvlag. 
Pvcikelewefuy kvxal, heyen mew cogvmpatfi, zew cogvmfilu epu wajpay kvxal mew 
ñi gvnetun, hvmvputufi ñi foro, mogetuy, mogetulu: cumgelu kam 
mvxvmwelagen? Cum kam mvxvmafeyu? Kimlafun ñi ka femgeal, wema 
kvmelkatufenew feymew mvxvmlafeyu, geñika tukugen kvxal mew feymew 
mvxvmlafeyu. Fewla zoy bagvmgewelayaymi, tvyeci ruka mew puwaymi, pieyew 
fvca fvlag petu ñi amutunon, feyci ruka mew mvlepuy tami epu peñiwen. Peputfi 
ñi epu peñi tici wenxu bagvmkeel. Wema califi ñi pent: marimari epu penil. pi. 
Kafkvtuwi tvfeyci epu peñiwen: fewla awvturkeayu mew ka mogekaturkey. 


Feymew tici wenxu kekawi geh ruka mew. Tvfaci ñi epu peñi bagvmkeenew, pi 
tati kekawmum (ijuñpewmum). Cem mew kulpafimi kam tami epu peñiwen? Zoy 
ayvenew ñi caw feymew vxvrenew ñi epu peñi feymew bagvmenew egu. Feymew 
ramtugey tici peñiwen: feley mu bagvmfiel tamu peñi? Feley, pi. Cem zvgu mew 
kulpaeymew kam tamu peñi ta vagvmfimu? Feymew: zoy ayvgen mew vxvrfiyu 
tayu peñi feymu bagvmfiyu. Cumgeci mu bagvmfiyvm tamu peñi faci antv 
bayaymu kay, epu awka xaf xarintukukvnuwayiñ, cew mu ban, bayaymu, 
bagvmaqeymu tvfaci awka. Tvfa mu peñi faci antv kvme cegeay, iñce mew 
kvzaway, jazkvtufige tami weza piwke, pigey epu wenxu, jazvtulayafimu tamu 
peñi. Feymew wvzaygvn, ponwi koni tici wenxu, tvfaci epu wenxu zewma yeeyew 
tañi awka. 


Morsija 


Femgey may ga ñi nien ga kiñe fvca wigka epu fotvm, Pedro wvnen, Paflo re 
xemvmgefuy. Feymew feypi pedro: amuan caw eluen permiso, kintukvzawan, pi, 
pofregeyiñ, pi. Elugey permiso, kompañtuwigu epu peñiwen. Feymew puwigu 
kiñe kuse ciñura mew, caligeygu. Feymew: umayan, pi pedro. Cumley? Puhi 
zewma, umapeaymi?, pigey. Umayan, pi. Feymew: nentucijawge, pigey. 
Entucijawi. Niefuy epu vjca pvñeñ, feymew: kvpage Filomena, pigey, tukupage 
wixan cija. Feymew feypi tici ciñura: avl. pi, akuy epu wixan. Ayvwi kuse ciñura. 
Kvpage Filomena, pigey, tukupage wixan cija. Feymew feypi tici ciñura: ay!, pi, 
akuy epu wixan. Ayvwi kuse ciñura. Kvpage Filomena, pifi ñi pvheñ. Feymew 
amutuy tici ciñura umawtupeyvm: fewla iayu morcija, ay Filomena afi tayu 
morsija, ay Filomena afi tayu morsija, fewla akuy epu wixan, iayu morsija. 
Feymew puhi, puhlu: gvtantulafimi wixan. Feymew gvtantuy Filomena ka. 
Feymew: kuzuayu kompañ, piwi peniwen. Feymew: aweci imawtuay Pedro, pi ti 
kuse ciñura. Zoy abv puh: Pedro, pigey. Feymew: señora, pi Pedro jowmvxvmi. 
Cumgelu kam umaqlaymi? Masiaw gvñvlen señora, feymew umaqlan. Cem kam 
iaymi, pigey. Cem rume mvlefule iafun, pi Pedro. Ay pvñeñ, pi ciñura, kiñe majun 
acawaj elufige gvñvn pi tici wenxu. Elugey majun acawaj. Feymew nvy elugen, ile 
kaji ñi umawtuam. Feymew: eymi niege Pallo, pieyew ñi kompañ. Feymew 
mvxvmi tici ciñura: Pedro! Pedro!, ka pikatuy, cumgelu kam umaqlaymi Pedro? 
Fenxe puhi, xekaxekatuyawi tvyeci kuse ciñura, fenten ñi kvpa ilotun. Feymew: 
ay señora! Masiaw yafvy ñi ilo acawaj. Cem kam zuamimi Pedro? Kucijo zuamvn, 
mvte yafvy ñi ilo. Filomena, pigey Filomena, elufige kiñe kucijo Filomena. Feymew 
elugey Pedro. Jowi Pedro: tvfa niege, pigey Paflo, kvme niege xanakvnukilge. 
Feymew ka abvn mew: Pedro!, ka mvxvmkay tici ciñura. Señora!, ka pikay Pedro. 
Cumgelu kam umaglaymi? Ay cumgelu kay umaqlay Pedro? Cem kam zuamimi 
mi umaqam?, pigey Pedro. Ay señora!, pi, wayuhtun, mvna kuxanlay ñi wayuh? 
Feymew umaglan, pi. Filomena!, pigey Filomena, elufige kiñe akuca, kaji ñi 
nentuam ñi wayuh, feymew umaqaluy. Elugey, elugen mew ka elugey Palo: tvfey 
niege, kuyzaw, jankvmkilge, pigey Paflo. Jankvmlan. Feymew: Pedro! Pedro! Pedro 
ka pi: señora! Cumgelu kam umaqlaymi Pedro?, pi, cumimi kam Pedro 
umaqlaymi? Cem kam zuamimi Pedro? Ay señora! Pelan ñi tuh cem ñi vnatuetew, 
kiñe espeko zuamvn. Feymew: Filomena! Filomena!, pi, elufige kiñe espeko 
feymew cey umawtuafuy cey. Feymew elugey espeko kaji ñi umawtuam. Jowi 
Pedro: nvniege, ka pigetuy Paflo. Cumayu Paflo? Masiaw pikaragey cey tvfaci 
kuse ciñura. Feymew umawtuy Filomena. Feymew feypi Pedro: amuaymi Pallo, 
pigey Paflo, feymew elkvnumeaymi makuñ epu zomo mew. Feymew amuy Pallo 


elkvnumealu makuñ, vltukvnumefi tici epu lamgenwen ñi makuñ. Weluyemeaymi 
tici epu zomo ñi vkvja, pigey Paflo. Feymew yemey Pallo: vituluwiyu, piwigu. 
Umawfaluwayu may!, pi ta Pedro. Feymew ka mvxvmi kuse ciñura. Feymew: 
gvnenmayafiyu, piwigu, wewaeyumew cey tvfaci ciñura. Ka mvxvmi ti ciñura: 
fewla umaqpelay cey? Mvxvmjefici, pi, Pedro, ka pi, zvgulay, pi, kvla rupa 
mvxvman. Feymew: amuan, pi, feymew ka mvxvmi feyci kuse pvji: Pedro!, pi. 
Jowzvgulay Pedro, feymew: umaqperkey may fewla, pi. Ka epu rupa mvxvmatfiñ, 
Pedro!, ka pi. Zvgulay Pedro. Ay umaqperkey may, pi. Lefkiyawi yugvmpelu ñi 
kuciju, feymew: ka kiñe rupa mvxvmafin. Ka mvxvmi ga: Pedro! Zvgulay Pedro. 
Ay fewla umaqperkey may! Feymew mabvy ñi yug kuciju, rulpay ñi kuwv. 
Feymew: ka pvci yugvmatfici, pi. Feymew femi. Amuy kosina mew bagvmatfilu tici 
Pedro egu Paflo. Feymew mabvpufi. Tvía ñi pvñeñ, pifi, pigey Paflo egu Pedro. 
Feymew amuy ñi pvñeñ mew: fey tvfa ñi mvlerken egu. Feymew wenuntunñmapufi 
ñi vltu, xanakvnuñmafi ñi peb, feymew feypi: kaxvhmafici ñi peb. Feymew 
bagvmíi ñi epu pvñeñ. Feymew feypi Pedro: yemetuge Paflo kaweju, amutuayu, 
geñika amuge. Feymew yemetuy ñi kawej Paflo. Fewla cijawigu. Amuyu may, pi, 
petu ñi wvhnon. Feymew feypi kuse pvji: Filomena! Nepege Filomena, iayu 
morsija. Fewla pvci umawtuci, pi. Filomena wvhi, wixage Filomena iayu morsija, 
Filomena nepege, Filomena. Cumgelu kam nepelay Filomena? Mvna umawtulay? 
Nepelafici ñi pvñeñ, cumgelu kam fenten umawtuymi? Mabvpufi. Ay ñi pvñeñ 
bagvmvrken, mvna gvnenkaenew feyci Pedro. Feymew gvlvmvámatufi ñi mojfvñ: 
Filomena wixatuge bagvmvrkefeyu, Filomena! Filomena! 

Iñce inayafin Pedro, pi kuse. Feymew amuy, inafi Pedro. Cemkvnupean kam?, pi 
tici kuse pvjv, kiñe ina gvrvkvnuan, pi. Feymew amuy ga. Wvñokintuy Pedro. 
Ayew ñi kvparken tvfeyci kuse pvjv. Feymew epe zigey zewma Pedro egu Paflo. 
Cem kam vxvfelafiyu? Kvpalge mi acawaj fey vxvfelafiyu, pi. Pepuy ñi acawaj, 
pabikantukefi, awkantukey ñi ba acawaj. Femgeci fenxe elgetuy feyci kuse pvjv ñi 
awkantuken mew acawaj. Feymew amulekefuygu, ka amuy wvla kuse pvjv rupan 
awkantumum ñi ba acawaj. Fewla kahiñtuy, zoy lefan, pi. Feymew wvñokintuy 
Pedro. Cem kam ka vxvfelafiyu?, pi Paflo. Vxvfelfige kucijo. Fvxa liluwi kuciju. 
Feymew rumelay, geju rumey, epe kansafuy. Feymew: ka vhvmkvnuan, pi, 
kimafenew kahiñkvlekali, konoan, pi. Konokvnuwi, amuy ka inaniey Pedro. 
Feymew ka wvñokintuy Pedro. Fey tvyew pvle ñi kvpan ti weza kuse, pi Pedro. 
Fey ta tvfey, pi Paflo, konokvnuwtuy, cem kam vxvfelafiyu?, pi Paflo. Vxvfelfige 
akuca. Vxvfelgey akuca feymew fvxa wayuhwi, rumelay wayuh mew kuse, ka geju 
rumey, epe kansafuy. Kimkaenew, pi, comkvnuwpean kam?, pi, xewawtuan, pi. 
Feymew ka amuy, wirafkvlen amuy. Ka wvñokintuy Pedro. Mvna weza afgvnengey 
weza kuse, xewawtuy feyci kuse, afelvrkelaeyumew ti kuse, ka vxvfelafimi peyne, 
pigey Paflo. Vxvfelgey ka, fvxa foxagetuy tici peyne, foxay tici xewa, geju xipay 
foxa mew. Feymew feypi ti kuse: cuman? Kansan. Anvkvnuy: ka pvcin inakafici. 
Feymew: kiñe weza vñvm kvnuwan feymew kimlayafenew cev. Feymew ciwkv 
kvnuwi. Ka wvñokintuy Pedro: ka tvyew ñi ka kvparken, ciwkvturkey mvna weza 
kuse, feymew vxvfelafimi espeko. Feymew vxvfelgey. Fvxa xukvri feymew rumelay 
ciwkv, mvpukefuy, pelay ñi rumeam, ñuwiñuwiy. Petu ñi mvpukefel puwtuy ñi 
ruka mew, wvño mvpulekaturkey. Femgen puwtuy ñi ruka mew. Feymew feypi 
Pedro: zewma zipalaeyumew, montuyu. 

Feymew kiñe wenxu xafyey Pedro. Cew kam amualu eymi?, pigey Pedro. Kintuayu 
may...kiñe zvgu may ajkvn, pi Pedro. Feymew may cem zvgu kam ajkvymi?, pigey 
Pedro. Kiñe toro may mvley tvfa mew, feymew kvpan, ajkvpeafuymi kay?, pigey 
tici wenxu xafyeel. Feley ñi mvlen ti toro, iñce ñi inaw mew mvley, masiaw leftuy, 


cem ce no rume kontukelaeyew, fenten jvkagekey, ragiñ waka mvley ti toro, pigey 
Pedro, pepi gvneytukelay ñi waka tici kawajero fenten leftun mew ti toro, tuci 
bagvmlu fey nvhmuay ti toro, eymi topalaymi, pigey Pedro. Topayan, pi, kiñe pvci 
zef mew nvmean, tvci mvgel kam ñi mvlen ti toro? Fey tvyew, pigey. Kuwv mew 
wema tupuy, tuñmapufi ñi mvta kuwv mew. Feymew: kvpalge zef, pigey Pallo. 
Wvlpuy Paflo, kvpaltuy, pvci cumlay rume, felen kvpaltuy ruka mew. Fewla, cew 
leftuenew kam tvfey?, pipatuy geh waka mew, wixa akuli ti toro. Afamatugey. 
Fewla kontuy ñi waka mew tici kawajero, kontentoy, ayvwkvlefuy, ayvwkvlen 
amuy ñi kujiñ gvneytualu. Kizu ñi ruka mew kvpatuy Pedro. Akutun papay, 
pipatufi ñi ñuke Pedro, yemen tvfaci toro, pi Pedro, bagvmafiyu ilotuayiñ, pifi ñi 
ñuke tici Pedro. Bagvmgey, re iwingerkey, gelay ilo. Feymew carkikey ñi iwiñ 
Pedro, piwvmkvnuy kiñe wima mew ñi carki iwiñ, feymew: kaji piwvpe, pifi ñi 
ñuke Pedro, serfinieaymi. Akutuy pasiaw mew, pepalay ñi iwiñ, kom juwfuy antv 
mew. Feymew jazkvy Pedro. Awvenew faci antv, pi, wvxxunkoley ñi juwmunm tici 
iwiñ, pvresuatfin tici antv, pi, fenxxen iwiñ juwvmvámaenew. Pvresugey antv 
feymew. Wvhwelay, feymew ah ban mew kujiñ, pewelay ñi iaqel, feymew bay, 
kenv ce kvtu bay. Feymew kimgelay ñi nien Pedro antv. Petu pofregetuy Pedro 
feyci antv mew. Ay Pedro!, pigey Pedro, cumgelu kam femnieymi? Mvte bay ce, 
pigey. Iney kujiagenew? Feymew kujigeli wepvmtuan antv. Kom ce kujiaeymew, 
petu balu kam ce. Kujigey Pedro, kom ce elueyew kujiñ, re epuke elueyew, pofre 
fey elueyew acawaj nienolu kujiñ. Kayu xafvya wvhwelay, feymew bebvmtuy antv 
Pedro. Yewege, pi Pedro. Wema pvci wepvmgey mvten, antv femgewelay ñi yewen 
mew, feymew kom wepvmgetuy. Fewla mogetuy kujiñ, ituy, petuy iaqel, fenxen 
kujiñ tuy Pedro. Feymew feypifi ñi ñuke Pedro: eymi nieaymi tvfaci kujiñ. 
Calintukulelfi ñi kujiñ ñi ñuke. Ince wenumapu amuan, elelmuan kiñe fvxa 
mamvj, fewla leliniemoan. Feymew wecutuy Pedro, wixalepukefuy wecun mamvj 
mew, feymew pegey. Ka amuy: ñamli wvla fente kintuwvimoan. Ñamputuy, 
pegewelay, ñami. 

Afpuy. 


Kiñe fvca winka kuse ciñura egu 


Feymew: amuaymi, iratumeaymi. Ya, pi, amuyu fieka, yemeaymi fieka. Feymew 
kiñewvn amuygu. Iratupuy tici fvca winka, wixalepukey tici kuse ciñura. Feymew 
tokituy tici fvca winka mamvj mew, gvmay kiñe pvci ce. Cem kam gvmay?, pikey 
tici fieka. Ka wvlelfi mamvj, ka gvmakay, nentufi tici pvci ce mamvj mew. Tvfa 
yepage, pigey tici fieka. Elugey wicarvnaqi ñi pojera metafilu pvci ce. Eymi 
yepalfige, pigey tici heko, ka fey wicarvnaqi ñi pantalon. Amutuy ñi ruka mew, 
yetufi ti pvci ce. Cem ta iay tayu pvci ce? Ince nien kiñe kuse acawaj, pi ti fieka, 
yemeaym, fenzeaymi winka mew, nentulmeafimi asukar. Feymew nentulgemey. 
Elugepatuy pvcice, ikey. Kvla antv mew kimzvgukey, meli antv mew apvmi ñi 
asukar. Ka cem iay yu pvñeñ?, pi ti fieka, zewma apvmkey ikeel. Ince ka nien 
kiñe acawaj, yeaymi, yelmeafimi kofke, asukar ka yelmeafimi. Feymew ka 
akulelgetuy. Ayvwi feyci ce, zoy kimkey. Mari antvy, feymew apvmkey tañi ipeel 
kom. Fewla cuman?, pikey fieka, afkey tayu acawaj, pofregen. Feymew zvgukey 
tici pvci ce: zewma kimvn, pikey, amuan waria mew, kizu amuan. Puwi kiñe 
ciñura mew. Cem kam kintukeymi?, pigey. Kvzaw kintuken, pi tici pvci winka. 
Cem kam ayvymi kvzawal? Nielan fvxa kvzaw. Cem kvzaw nieymi ciñura, pi. Nien 
caloteal, taflon zewmalan, pigey tici pvci winka. Weno ciñura, pi, asadon kay kay 
elupagen. Nielan pvci asadon, fvxaáma mvten nien. Fey iñce ayvken, fvxañma 


ayvken kvzawam, pi tici pvci winka. Kvzawgey may, pigey. Kvzawkey tici pvci 
winka, masiaw arofkey may, zewmakey. Zewmay ñi kvzaw, wvlputuy ñi asadon. 
Tvfa mi asadon, zewman ñi kvzaw. Feymew wixalekey pu ruka pvci winka. Cem 
kam ayvymi?, pigey, ayvpeafuymi kam ial kofke? Ayvlan, pi. Cem kam ayvpey ñi 
pvci winka? Masiaw aflikey tici ciñura. Pvlata kam Zuamlaymi? Zuamlan. 
Zuamlaymi kiñe pvci lasu? Zuamlan, pi. Cem kam zuampey?, pi tici ciñura. 
Masiaw jazkvy kintutukey. Tvfa zaamlaymi yvwvbkuwv, pvlata yvwvbkuwv? 
Zuamlan, kiñe no rume zuamlan. Tvfaci oro yvwvbkuwv zuamimi?, pigey. 
Zuamvn, pi. Mvte abv fali yvwvbkuwv mi zujiel, pigey, cem rume gijatulmi tami 
yvwvbkuwv mew, eluageymew mvten. Cem piafin kam ñi gijatuafiel?, pi tici pvci 
winka. Eluen abvn kujiñ, kexan, kvme ruka piafimi mi gijatufiel. Amutuy pvci 
winka, yetuy ñi yvwvbkuwv. Akutuy mi iko, pigey. Cem ta yemeymi? Yemen kiñe 
coz yvwvbkuwv, pi pvci winka. Feymew wekun xipatuy, kiñe lelfvn mew femgeci 
gijatupuy: fvreneqen, eluen pataka waka, sortika yvwvbkuwv! Eluen..! Ka eluen 
pataka awka, fvrenegen sortika yvwvbkuwv! Elugey. Fvreneqgen, eluen pataka 
ofisa sortika yvwvbkuwv! Elugey. Eluen..! Ka eluen mari re ñom kaweju! Elugey. 
Eluaqen may sortika yvwvbkuwv oro ruka! Elugey. Fvreneagen sortika 
yvwvbkuwv, puway ñi ruka cew ñi mvlen ñi ñuke, pu ruka mvlerumeay ñi ñuke 
kimnokeci. Feymew ka fvreneagen sortika yvwvbkuwv, eluagen oro cijan kaweju. 
Amutuci, pi. Feymew amutuy, puwtuy ñi ruka mew, ejkawi tici fieka, kimgelay 
pvci winka. Cumgelu kam jumimi papay?, pigey tici kuse ciñura, cumgelu kam 
jumimi? Iñce may akutun. Kimlafeyu eymigen. Fewla rikogeyiñ papay, pigey 
fieka, fewla cuman iñce? Amuan kiñe ruka mew, gijatunmameafin ñi nawe. Meli 
niefuy ñi ñawe tici kawajero. Entulcumpirugey pvci winka, elelgey mesa anvam. 
Konpage, pigey. Anvpuy ñi mesa mew pvci winka. Fewla kvpan, gijanyeafin pieyu. 
Weno! Meli nien ñawe, tuci ayvymi?, pigey. Kvpamvn, pigey tici pu zomo. Kiñewvn 
kvnupay. Tuci ayvymi?, pigey pvci winka. Fey ta ayvn, ragin mu mvlelu ayvn, 
ayvpeenew cey kam?, pi pvci winka. Ayvlaymi kam?, pikefi ñi ñawe tici kawajero. 
Ayvn, pi tici zomo. Zew nienolu egu: fvrenegen may sortika yvwvbkuwv, ka kiñe 
cijan kaweju eluen ñi yetuam ñi kure, pi tici wgka. Amutuy pici wigka, yetuy ñi 
kure. Fey tvía tami ruka, piputuy. Elugeputuy ñi ruka. Rupay epu antv: amuan, 
markamean (cijkayan) tañi kujiñ, pi pvci wiska, mvleaymi ika, pifi ñi kure pvci 
wigka. Amuy, markakey ñi kujiñ, fexen kujiñ kam. Pepueyew kiñe serpiente (filu) 
tici ciñura kizulelu: cumgelu kam nieqeymu? Mvte pvciy tami fvta, ayvfimi kam 
nieeymew? Ayvfin, pi. Cem mew ayvfimi kam? Ñi rikugen mew feymew ayvfin. 
Iñciw niewayu, iñce ka femgeci rikugen, pi serpiente. Cumgeci kay nieafen?, pi 
tici pvci wigka ñi kure, asetuñmayatfin (aretunmayafin) ñi sortika yvwvbkuwv, pi 
kay. Elugelmi ka kvpayan wvle, pi serpiente. Puh akutuy pvci wigka awka mew. 
Masiaw weñagkvn, pi tañi fvta tici zomo, elelagen mi sortika yvwvbkuwv. Geju 
elelgey geju elelgey! Puwtuy serpiente, ka puwi. Pvci wigka amutufuy markayalu 
ñi kujiñ mew. Elelgeymi?, pi serpiente. Elelgen, pi tici omo, fewla cumayu? 
Cumgeci gijatugekey tvfaci sortika yvwvbkuwv? Feypiafimi: fvrenegen sortika 
yvwvbkuwv, yeagen rukalen home bafkeh. Feymew amuy, negvmuwi ti ruka, 
zvguy ñi negvmvn. Feymew kvpatuy pvci wiska, markawma ñi kujiñ. Azkintupuy 
kiñe wigkul mew, pelay ñi ruka. Fewla cuman?, pi, cew ñi amun ñi ruka, pi. 
Anvkvnuy gvmayalu, feymew amuy inal bafkeh. Lefrupay kiñe zewv: cumgelu 
kam gvmaymi kam pvci wigka?, pi zewv. Zvgukenoli!, pi pvci wiska. Zewma 
ijkuymi, pigey pvci wigka, ince kimfun tami yehmagen tami ruka home bafkeh, 
yeñmaqeymew serpiente mvlefun tami ruka mew, ikefun tami wa, inaqenew 
mamvj mew tami kure, pigey pvci wigka. Fvrenegen may zewv, yelmetuaen ñi 


sortika yvwvbkuwv. Tunten kujiaen?, pi zewv, eluaen epu wvxv wa, pi zewv. 
Weno, pi pvci wigka. Kiñe wvxv ikvnurpuan, ka kiñe wvxv ipatuan, kintulagen 
kiñe kelv fvxa xewa. Amuy pvci wigka kintualu, pepuy ñi kelv fvxa xewa. 
Fvreneagen fvxa xewa, yelmetuagen ñi sortika yvwvbkuwv. Tunten kujiagen?, pi 
xewa. Fey mew eluaqeyu epu waka, zujiaymi kecan mew, pigey. Kiñe ipatuan, 
kiñe ikvnuan. Iney iñciw kam amuayu?, pi fvxa xewa. Zewv eymu amuaymu, pi 
pvci wigka. Cew kam mvley tañi kompañ?, pi fvxa xewa. Tvfa ñi mvlen, pi zewv. 
Meñkigey zewv, wente fvxa xewa amuy zewv. Puwi bafkeh mew, weyebkey pu 
bafkeh fvxa xewa, wente mew mvley zewv. Ragiñpayu?, pigey zewv. Petu no, pi 
zewv. Zewma kansayan (vrkvan), pi fvxa xewa. Jazkvy zewv: baperkean may, pi 
zewv. Epe hopayu zewv?, pigey zewv, azkintuleaymi. Epe hopayu, pi. Feymew hoy 
fvxa xewa, imvltupuy fvxa xewa. Zewv amuaymi, yemetuaymi yvwvbkuwv, pigey 
zewv. Amuy zewv ka. Ñocikeci amuaymi, pigey zewv, wiraflayaymi jvwageafuymi. 
Feymew pvciñma mvten ñoci amuy, wirafi zewv, fvxa wirafi, pvlala, pvlala, pi ñi 
amun. Puwtuy zewv fvxa xewa mew. Mvlerkey kay?, pigey zewv. Mvley, pi. 
Cumgelu kam wiraf amuymi? Ñocike amuaymi, pieyu. Vñay ñi kaweju, pi zewv, 
feymew wirafvn, ñopiñlafiñ tañi kaweju. Ka amutuy zewv yemealu ñi yvwvbkuwv. 
Feymew pvcike mvten nentukey. Masiaw vkvfkvley yvwvbkuwv, kiñe xoy cagvj 
kuwv mew epe akulvn. Ka amuge, pigey. Pu lefkontuy ruka mew zewv, 
nentumetuy yvwvbkuwv, feymew: yemetuymi?, pi fvxa xewa. Yemetun, pi zewv. 
Feymew tukuge mi cagvjkuwv mew, pigey zewv. Feymew tukuy, feyvmlay, aska 
lipag puwvli ñi yvwvbkuwv. Feyvmlay, pepi nielan, pi. Feymew vnatunieafimi, 
pigey. Feymew konpatuy bafkeh mew fvxa xewa, feymew: epe hopayu, pigey zewv. 
Petu no, pi zewv, petu hopalayu, fenxeley. Cumley zewv epe hopayu?, pigey. 
Pvcilewey mvten, epe hopayu. Hoputuy. Hopatuyu, pi. Pvci wigka anvlerkey ina 
bafkeh. Yemetuymi, pigey zewv. Yemelan, pi. Gvnentuy. Ka gvmay pvci wigka: 
awvgejan foxv!, pi. Cumal gvmaymi? Gvnenkaleymew zewv, yemetun, pi fvxa 
xewa. Ayvwtuy pvci wigka. Fvreneagen sortika yvwvbkuwv, pi pvci wigka, 
kvpatuay tañi oro ruka, pvnayay kiñe pvle ñi age tvfeyci serpiente, hopatulayay, 
wibanagay ñi mapu mew ñi age. Feymew zvguy ti ruka, nepeygu. Cumgelu kam 
negvmuwi tayu ruka?, pi tici zomo. Niekaymi kay mi yvwvbkuwv?, pi serpiente. 
Nierkelan, pi, wixage, pigey serpiente. Pepi wixalan, pi, pvnay tañi age, wixalayan. 
Iñce amutuan, negvmuwi tayu ruka, pi zomo. Puwtuy ñi mvlepeyvmn ti ruka. 
Cumgelu kam amuymi home bafkeh?, pifi ñi kure pvci wigka. Gvnenkapaqenew 
serpiente feymew amun. Kiñe wezafemaqeyu tami pikarogen mew. Fvreneagen 
sortika yvwvbkuwv, wefay ñi wayuh ñi furi mew, tañi pvxa mew ka fey, hamuh 
mew kom wefay, ka ñi kuwv mew ka wefy, ka antv ñi femwenoam, wefay ñi 
wayuh, pepi xanalewelayay, pepi anvwelayay, pigey sortika yvwvbkuwv, femgey 
bayay ñi wayuh egu. Turpu bay. 


Kuan Kurvwaba 


Menoko 


Epu wece wenxu pastorkvley ofisa mew. Masiaw pofrey tici epu wenxu, feymew 
afeluwi ñi zuam. Feymew amuygu kiñe menoko mew. Kiñe vxvftukugey menoko 
mew, feymew kiñe ora mew xipapatuym pvraniey ñi festito kaweju, tukuniey ñi 
espuela, ñi xawaj ka ñi estipu pvlata, kom wenelwe pvlata, wxantukuwe pvlata. 
Feymew: eymi may cegetuymi iñce pofrelen, pi feyci wixalewma wente menoko. 


Feymew wvla ka upezuam ka vxvftukugey. Ka femgeci cijan kaweju ka nentupay. 
Fey nvxamkawigu wvla: cegeyu may ga, petuyu may suerte. Feymew wvla: weno! 
Cumafuyu kam? Amuayu may, kintuayu may zomo. Puwigu may zomo mew. Epu 
zomo mew puwigu. Kureyewayiñ, pifigu epu zomo, ayvy tici epu zomo. Feymew: 
umayayu. Umaygu. Welu fa mew mvley jum malaltuku feymew nieaymu kaweju 
ñi komnoyaqey mew ñi caw. Jvkafigu ñi caw egu. Tvfeyci geh ñawe pewmay: ken 
safe, mvlepey ñi cezkuy, pi ñi pewma. Feymew may fotvmyegey may ta Gvrv. 
Pewman may, kintumege tami gijañ, mvlele tami gijañ kvpayay tami cezkuy, fey 
pi tici fieko, fey pigey Gvrv, werkvgey Gvrv. Vlkantuyawan may!, pi Gvrv, 
akuumagafun ta vlkantunoli. Gvjugvjugewey ñi maxa, ñi werkvtupeyvm 
Tatapuyfvta, pi ñi vlkantun Gvrv. Vlkantulen puwi ñi ruka mew ñi epu zeya. 
Wixakvnuwpuy, ramtupufi ñi epu zeya: gelay cey kam kenpu, kenputuku no? 
Feymew ijkuy tici fvtageci epu zomo. Cem kam piyawi ci weza wilkvr wvh?, piwigu 
tici epu zomo, pigey Gvrv. Geñikan mew ijkulu, naqkawejuy Gvrv, felen konpuy 
ruka mew. Epu zeya kake kaxvntuku mew niekefuy ñi fvta. Feymew wvla Gvrv 
ijkuy ñi zeya mew: iñce retagen. Feymew: niekeymu fvta kaxvntuku mew, iñce 
afisaputuafiñ Tatapuyfvta. Afisatupuy, feymew ka wvño werkvgey wvla: 
kureyehmaenew may tañi ñawe, kvzawelpaci mew, pi ti fvta wenxu. Kiñeley (ant 
aliwen, kaxvlpayaenew. Feymew may fiñmawi tici epu zomo. Re kvxalgey ti 
aliwen, fey tvfey may bapeyvm may ti aliwen, pigu. Fey pikilge, fiñnmawkilge, iñce 
kimyen cumgeci ñi kaxvafiel ci aliwen, pelelkayafiyu gvnen. Feymew amuygu. 
Puwigu tici aliwen mew, feymew ina mvxvmfigu mawvh: naqpage may mawvh, 
naqpage may wiji mawvh! Feymew naqpay mawvh. Fey: naqpage may wiji pire. 
Fewla aliwen fey ta fiskoy. Feymew ka mvxvmfigu pijañ toki: nagpage may pijañ 
toki. Fewla naqpay pian toki. Meli rupa zvguy: cvli, cvli, cvli, cvli. Fewla naqpay. 
Feymew kaxvfigu aliwen, kvxalgewelay. Afisagey Gvrv: kaxvlfiñ may tañi aliwen ñi 
weku, kimtupe may, pigey tvfaci fvca wenxu. Kaxvel naqlu enxekalgey ti Gvrv, 
Gvrv yom afisatuy ñi caw mew. Feymew: weno! Ka kiñeley may tañi fvxa kura, 
tañi fvxa kura ñi pentukuel, ka imvlelpaci mew. Feymew mvleputufuy tañi zomo 
mew tvfaci epu wenxu. Ka fiñmawtuy tu epu zomo: re kvxalgey ti kura, ka tvfey 
bapeyvm ti kura, pepika imvllayafimu, pigey ti epu wenxu. Feymew mvxvmfigu 
tici wiji mawvh, ka mvxvmfigu wiji pire. Fewla tici kura ka wvxukofigu. Fewla 
xanay ci kura lvmkvlewma. Feymew rvgafigu ine pvle. Fewla imvlfigu tici kura. 
Feyka enxekalgetuy ñi kvzaw Gvrv: imvlelfiyu may tañi kura tayu weku, tañi 
fvcañ pentvkuel. Fey ta kvpatuy ñi ruka mew egu, akutuy ñi kure mew. 
Enxekaltuel ñi kvzaw Gvrv ijkuy tici fvca wenxu. Bayay ga pifiñ epu wezañma! 
Weno! Bagvmkayafiñ gepey ka kvzaw mew, pi tici heko wenxu, ijkulefuy ñi nawe 
mew. Feymew ka elugetuy zvgu ta Gvrv: ka kiñelewey may tañi buan, fey may ta 
ka nvñmayaqenew, pigey. Eluel zvgu tici epu wenxu: weno!, pikay mvten. Feyci 
epu zomo ka fiñmawi: bvmvaeymew feyci buan. Fiñmawlayaymu, kisu kimfiyu 
cumgeci yu bagvmatfiel, pi tici epu wenxu. Feymew amuygu. Kiñe mvley azkintun 
mew, kiñe amuy, nvlvniey (nvniey) ñi kucijo. Kvpatueyew ci buan, pepaeyew, 
feyka bvmvpaeyew, komkvlen rulmegey. Feymew pu pvxa mew mvlelu, kaxvhmafi 
ñi piwke tici buan. Feymew epu rupa wipayey bayalu tici buan, bay ka buan em. 
Feymew tici azkintulewmaci wenxu amuy, konpuy buan mew, wvzampufi, 
entuñmapufi ñi pvxa, mogexipatuy ñi kompañ. Feymew wvzamfigu buan, cecvmi 
tañi buan ilo. Puwtuy tañi ruka mew egu, mvxvmpuy tañi zomo egu, kvzawpage, 
pifigsu, yepage ilo. Xipalay ti epu zomo. Afkentu wvla mvxvmi ñi kure yegu. 
Feymew afeluwlu egu nagkawejuygu, ijkun naqkawejuygu kewayalu ñi zomo egu, 
feymew konpuygu puerta mew, anvanvy tañi ba kure yegu, pepuygu. Jazkvygu 


tvfaci epu wenxu, wvligu tañi maldision: iñce tani gvnefiel kiñe mari antvay ñi 
pvhkvlen, tvye mew mogeay ti fieko ñi penoam ñi kvzawam. Jazkvy kom vñvm, 
gvrv, pagi, ciñqe, pvzu, kom may wvlñawey egvn. Gvrv wvne wvli ñi ñawe: iñce ñi 
ñawe kureyeaymi, pigey tvfaci epu wenxu, pieyew gvrv. Jowlay ti epu wenxu: 
puhkvlekayay, pigu, fenten ñi ayvn ñi kure bagvmvhmaenew Tatapuyívta. 
Feymew ka wvli ñawe ta pagi: kvpalge may mi nawe, pigey. Kintuwvlmagey mvten 
ñi ñawe vzeñmagey. Iñce ka nien kvme nawe, pi kono. Zuamvñmalaymi ñawe, 
kim zvgulay tami nawe. Iñce tañi kvme nawe, pikey ta wizvlkoñ. Feymew: weno!, 
pigu. Wixapuwvli kuwv mew ñi nawe wizvlkoñ. Feymew: masiaw pvciy, iñce 
femgelafuy ñi kure yem, bay. Ka iñce kvme ñawe nien, pi xeqvj. Kvpalge may ñi 
ñawe. Ka wvlpuy man kuwv mew. Feymew konformawfuy ñi kelvn mew ñi 
hamuh, ka wvño vzehmagekatuy, jowmagelay. Mvtewe ñi zvgufegen mew, ka re 
pvrufegen mew rakilgey tati. Ka wvli ñi ñawe ta raki. Fey: xak, xak, xak, xak, pi. 
Cem pi kam ti? Iñce femgelafuy ñi kvme kure yem, iñce ñi gvnefiel kiñe mari 
antvay puh. Feymew zoy jazkvy kom vñvm. Iñce kay kvme nawe nien, pi kvrew. 
Kvpalge may mi nawe. Man kuwv mew puwvli ñi nawe. jowmagekalay: kurvy tvía, 
fey ayvlafiñ, kvme kure niewma, lif kure yem. Iñce kay nien kvme ñawe, pi xaru. 
Petu peñmalaeymi nawe. tanteafiñ weza ñawe mi nien, iñce femgeci zomo niewma 
no, pi ka. Iñce kay nien kvme nawe. pi ziwka. Kvpalge may mi ñawe, pigey. 
Jowmagelay: masiaw laxamegey mi ñawe, pigey, fvcay tañi pue mi ñawe, pigey. 
Ka nien kvme nawe. pi siwv. Kvpalge may mi nawe, pigey. Puwvli ñi nawe. Iñce 
femgelafuy tani kvme kure yem, yetuge aye pvle tami zvgufe weza nawe. Iñce kay 
nien kvme ñawe, pi tohton. Kvpalge may mi kvme ñawe, pigey, man kuwv mew 
wixakvnulpagen, pigey. Wixapuwvllu ñi nawe jvkañmagey ñi nawe. Cem mew 
kam kakelu eluenew ñi ñawe fenten jvkalan? Fvruka (zomo kalku) geperkey mi 
nawe. fenten jvkanmageymi, ka mapu yetuaymi ñawe, yom kvpalwelayaymi, ken 
safe fvrukagey. Iñce kay nien kvme nawe. pikey coroy. Kvpalge mi ñawe, pigey. 
Man kuwv mew wvlpuy ñi ñawe, feymew man kuwv mew wvlpulu ñi ñawe, vlaley 
(nvlaley) ñi wvh coroy. Nowgey mi nawe. jowmalayaymi, yetuaymi nawe. fentepun 
kvme zomo gewma iñce, pi, tunten iñce rume eluelimew nawe tutelayaenew, 
fenten kvme kure gewma iñce, iñce ñi gvnefiel kiñe mari xipantuay puh, kom ñi 
afam fij tici fieko. Feymew jazkvy kom vñvm. Iñce may nien kvme nawe. pi 
xawaxawa. Kvpalge mi ñawe, pigey. Puwvli ñi nawe man kuwv mew. Masiaw 
ilocajwafegey tami ñawe, wesa hvmvy mi nawe. Iñce kay nien kvme ñawe, pi 
wilki. Kvpalge may ñi nawe. pigey. Peñmagey, vzenhmagey. Wesa ñawe ta 
niekeymi, re piru mogekey mi ñawe. Iñce nien ga nien kvme ñawe, pi waba. Man 
kuwv mew may wixakvnulpagen, pigey. Fey puwlu ñi ñawe zvguy: a, pi. Ken safe 
kvme ñawe nieperkey, fonitogey (elagey) ñi mvxvmyekvpan, elupaqen man kuwv 
mew, weno ka fey cajwa hvmvngey! Feymew rakilgetuy. Ince ka fey nien kvme 
ñawe, pi kaqe. Kvpalge mi ñawe kuwv mew, pigey. Puwvli ñi ñawe. Svgekonpape 
mi ñawe. Epe ayvgefuy, wvño vzegefuy. Fvh kuwv gelay mi ñawe, nielay newen, 
pi, iñce femgelafuy ñi kvme kure yem. Iñce ka nien kvme nawe. pi kawkaw. 
Kvpalge may mi nawe. Puwvli ñi nawe man kuwv mew. Liqgen mew ayvgefuy. 
Mogetulu ñi kure xokiwvrkean cev kam!? Wixakvnuwpuy ñi ñawe, man kuwv 
mew wixakvnuwpuy. Epe jowmagefuy fey ñi nawe. fey ñi jowmageaqel man kuwv 
mew: kawkaw kawkaw kawkaw, pi, feymew wvño vzehmagey. Masiaw 
zvgufegerkey mi ñawe, iñce femgelafuy ñi kvme kure yem. Iñce kay nien kvme 
ñawe, pi kvlenkvlen. Kvpalge mi nawe. Puwvli ñi ñawe man kuwv mew, fey ñi 
wixakvnun man kuwv mew: kvxif kvxif kvxif, pi kvlekvlen. Feymew wvño 
rakiñmagetuy. Ince femgelafuy ñi kvme kure yem, aye pvle yetuge mi zvgufe weza 


nawe. Ince kay nien kvme nawe. pikey pesid (jvzu). Kvpalge mi ñawe, pigey. Man 
kuwv mew wixakvnu puwvli ñi ñawe, feymew nvmealu ñi kure tici epu wenxu, 
mvcay mvten panpani, lefi, mvpvy, fenxen lofo kam. Feymew: iñce femgelafuy ñi 
kvme kure yem, cem zuamafiñ? Lofa tvfa, cew ñi amun amutupe mi ñawe, pi. 
Iñce kay nien kvme nawe. pi xagiren, zoy fvxay. Kvpalge may, pigey. Man kuwv 
mew wvlpuy ñi nawe. Ince zaamvhámalaymi nawe, wayki feley tañi wvh tami 
ñawe, pigey, aye pvle yetuge tami xagiren weza ñawe. Ince kay nien kvme, pi 
waqza. Kvpalge may mi nawe. Petu wvlpunon ñi nawe peñmagey mvten, 
vzewvlmagey ñi karvcajwatuken mew. lloy cajwagey mi nawe, pi. Feymew kiñe 
mari xipantuay puh, cumafuyu kam? Amuayu may home bafkeh. Home bafkeh, 
piam ga, mogeputukey, piam, balu: peputuafuyu cey may kure. Feymew miawi ka 
wenxu, home bafkeh ce, emfarkayawi. Mvxvmfigu, feymew xipay tici 
emfarkayawlu. Hontuyagen may. Cem kam kujiaqen?, pi. Home bafkeh may 
peputuli ñi kure may feymew may eluaqeymi. Amuygu, xiparpuygu. Feymew 
enxegalan ñi kure may, fey pigey tici hontuye. Cumayu kam ga tvfa? Kake wenxu 
ga kurehmarkeenew ñi kure, pi. Feymew kiñe ina: cumayu? Zewma 
kureyeñmarkeel ñi kure? En fin kvrasias ñi hontupafin. Pepanolu kam mi kure 
kofralayaeymi, pepafulmi kure kofrayafeymi, puezelay mi kofrayafiñ, pi, nienolu 
kam remezio, perzonayaeymi. 

Geno kure mvlepuy, pelay ka zomo, konformawkvnuy. 


Weñen (ka nvxamentuy Paskual Paynemija egu Domigo Kajfvbem) 


Kecanentuñmagey ñi sancu malal mew tici wenxu, fvca Wencu Antvmañ. Kiñe 
pvci sancu puwtuy ñi ruka mew. Cew mew xipaperkey may ñi sancu? 
Konkvlkiawkey ñi pvci sancu. Azkintumey, amuy ñi malal mew, nvlalerkey ñi 
malal pepuy. Gerkelay ñi sanwe, pi, wenesancugen. Iñce amuan tvfa pvle, pifi ñi 
fotvm, eymi amuaymi Jepu pvle, wampo nvniepuaymi, mvlele wampo nvpuaymi. 
Epu amuy, ñi fotvm egu Cawkvnu. Wencu amuy inaltu bewfv mew kintualu ñi 
sancu. Topantukupuy petu ñi bagvmvñmagel ñi sancu, pelafi ñi kiñe jawfen 
mawiza mew. Feymew jowmvxoggey. Logkotuy, kiñe fvxa mamvj mew mvxoggey 
weñefe. Feymew kiñe amutuy tici weñefe. Wvñoge, pigey, cumal lefimi? Matuke 
kvpage. Xanalewey tici geh sancu, akuy kagelu, cvgarvpafi geh sancu. Pvcin mew 
ka puwi tici epu wenxu, tici Wencu ñi fotvm, ka fey ñi kompañ. Kvpay ce, pi 
weñefe, amutuyu, pi. Feymew inafuy geh sancu, xanapuy, fenxen amuy ñi 
mojfvñ, feymew awantalay. Zvgulay, akulgetuy ruka mew, xipay ñi heyen furi 
mew. 


Kose Fvransisko Kolvñ 


Kimeltuy ñi vlikantual gvrv 


Gvrv miawi, fvzv vlkantuy: wipipi, wipipi, pi ñi vlkantun fvzv. Feymew ajkvy gvrv, 
ajkvy vlkantun. Gvrv feypi: eluafen vl ahay, pigey fvzv, pieyew gvrv. Fvzv pi: 
kimlan vlkantun. Ramtuy gvrv: eymi may vlkantukeymi? Fvzv feypi: iñce no, 
kimlan, kimlan vlkantun, ka wenxu peno vlkantukey? Iñce eluen tami vl, pi gvrv, 
kujiaeyu ahay kiñe kucijo, pigey fvzv, eluen mi vl!, pigey fvzv. Fvzv feypi: 
mupipeafuymi?, pi fvzv, pigey gvrv. Mupin ahay, mupin, rvfturvftu kujiaeyu. Ya 
may, pi fvzv, ñizvfgey mi wvh may. Feymew pi gvrv: azvmlan tañi ñnizvfal wvh, pi 
gvrv, eymi ñizvfelen tañi wvh, pigey fvzv, pi gvrv. Feymew nizvfelgey. Ya may, pi 


fvzv, zewi wizvígen wvh. Feymew pi gvrv: kimelen fewla vlkantun, fewla ñizvfvn 
Lani wvh. Feymew vlkantuy fvzv, feypi: wipipi, wipipi, eymi kay, pigey gvrv, 
femgeci vikntuaymi, wipipi, wipipi. Ince ka vlkantuan, pi gvrv, wag! Feymew 
xepewi fvzv, lefi ka mapu, amuy kiñe wigkul mew, anvputuy fvzv. Feymew inay 
gvrv: fvrenegen taw, pipuy, ka nizvfelen wvh. Feymew ka ñizvfelgey ñi wvh gvrv. 
Feymew: ka nentulen vl may, pigey fvzv, pieyew gvrv. Feymew vlkantuy fvzv: 
wipipi, wipipi, eymi kay, pigey gvrv. Feymew gvrv: wipipi, wipipi, pi ta gvrv wvla. 
Zewma kimi. Feymew: fewla kujien may tañi kucijo, pi fvzv. Gvrv wvli ñi kucijo 
feymew wvzaygu. Wvzaxipayu, piwigu. 

Feymew amutuy gvrv, re vlkantun amuley. Feymew puwi ñi weku mew gvrv, 
feymew kvzawpuy gvrv, feymwe pieyew ñi weku: iñce nien kiñe awkan toro, fey 
yelmeagen, ine kvyeh mvley mawiza mew. Feymew amuy gvrv. Kiñe pvci xewa 
pepuy feyci awkan toro, gvrv kay lasutuy. Feymew akultuy awka toro ñi weku 
mew. Feymew pieyew ñi weku: kiñe fvxa mamvj kaxvlmean, pigey gvrv. Feymew 
pi gvrv: toki kay cumpean? Feymew pigey gvrv mvxvmafimi toki wenu pvle, 
piaymi: naqpajege may pijan toki, naqpajege may pijan toki! Feypi gvrv kiñe lelfvn 
mew, wenu pvle feypi. Feymew toki kvpay. Wema zvguy: xvliw, xvliw. Ajkvy gvrv 
zvguci toki mew. Feymew pi gvrv: cem kam, cem kam xvliwi?, pi gvrv. Ka feypi: 
xvliw, xvliw. Feymew: amutuan, pi gvrv, ruka mew jvkan, kien safe cem xvliw 
pipey cey, pi ta gvrv. Feymew puwtuy ruka me, piputuy: cem cey xvliwi? 
(Nvxamkantufe zoy kimlay) 


Mvñutu 


Mvñutu pigekey cew ñi puwpeyvm ce, ñi elpupetuyvm ñi weñen, ñi kimgenoam ñi 
weñen feyci wenxu. Ñi goymalu am feyci weñefe feymew abvn ce konkey. 


Wvñolu caw ka ñuke ñi ruka mew 


Kiñe akuca rekalaenew Padre, pin iñce. Ñi gijatuletewci akuca Padre mew?, 
pienew tañi ñuke. Tvfa yefalelpaeymew kiñe akuca Padre, pifin tañi ñuke. Iñce 
elufin, iñce ñi ñuke kimlafuy rvxiñtuaqgel. Kagelu nvxam feypi: (ñi rosario 
peñmaenew ñi ñuke) iñce kiñe gijatullan Padre mew rosario?, pienew kay iñce 
ñuke. Iñce wvla jowzvgufin, resan kimaymi mekor!, pifin, rezan kimvlmi fey 
eluaeymew rosario, Padre may eluaeymew, pifin. Eymi eluaen rosario, gijatuenew 
iñce, iñce pilafin. Cumal eluaeyu? Iñce ñi rezapeyvm tvía, pifin, feymew 
wvlkelafin, puezelay ñi wvlafiel, kimafimi rezan, rezan zoy kvmey, kvristianoaymi 
ka fey, feymew eluaeymew rosario Padre, ayvkefimi rosario, kvristianogelmi 
nieaymi rosario, pifin. Zew kuxankvlen, pi, niepefuy may baweh Padre?, pi. Niey 
baweh may, pifin, kakelu kuxanlu mapuce gijatugekey Padre, siempvre (rumel]) 
wvlkey. Iñce kien safe (kimgelay) jafafun cey feyci baweh Padre eluelimew, 
gijatulaen baweh may, pienew. 

Bebvmeymew Padre?, ramtuenew ñi caw ñi puwtun ruka mew fvla ruka mew. 
Bebvmenew may, pifin. -Kvmerkey mvlen mew Padre? -Kvmey may Padre, pifin. 
Feypi: iñce may jazkvlefun, pi, kien safe ayetuhmapeenew ñi fotvm Padre, pi ñi 
zuam iñce, pi. Ince jowzvgufin: ayetulaenew, cumgeci ayetuceafuy Padre?, pifin. 
Kakelu pu wigka may ayetucefegey, Padre no porke gvnaytukefi pofre Padre, pifin 
ice. Weno, kvmey may! Kvrasia may mi gvnaytuetew! Ince ayetugelu ñi fotvm 
xokifin. Cumgelu kam poyekeeymew? Cem zvgu mew kam poyeeymew Padre?, fey 
pienew. Siempvre poyekaenew, femgeci mvten ayvkaenew, fey pifin iñce, 


kimelkeenew rezan, ka fey kake zvgu ka fey kimelkeenew, cumlen dios ñi zvgu 
kimelkeenew Padre. Cumgelu poyekeymew, ayvkeeymew Padre welu kimlay 
mapuzvgun Padre? Cumgeci kam elueymew fenxen zvgu kimnolu mapuzvgun. 
Iñce fewla ka zvgun: kimi fewla mapuzvgun, pvcin kimi fewla, pifin, iñce ka fey 
kimelkefin mapuzvgun, fewla zoy kimay mapuzvgun, pifin, iñce abvn nvxam 
elufin, kom apuntaniey (wirintukuniey), pifin, fewla kimafi mapuzvgun, iñce kay 
fenxen zvgu eluenew Padre, weluke kimeluwkeyu. Fenten kvme Padregey may, 
pifin, porke ayetulaenew iñce, dios ñi zvgu kimniey may Padre, feymew kam 
ayetuceafuy? Fewla kimelkefi fenxen mapuce zomo, Wigkulce pu zomo, Rvlonce, 
Konvmce, Gawpece, kien safe, Vrvltupey (Vrvlmaputupey). Cumgeci zuampefi 
mapuce?, pi iñce ñi caw. Mvna ayvperkefi ce, pi ñi caw afmatufilu nvxam. Iñce: fij 
zomigo kvpakey pu zomo, zomigogenole rume, kakelu antv mew akukey. 
Elugekeygvn cazi fij gepakelu iqlesia mew. Wema kimelkeeyew rezan ta Padre, 
iñce ka fey rezaken, kejuken rezan mew, zew rezalu elugekeygvn cazi, rumel 
gastakefi (elkefi) pvlata Padre, gijakefi cazi pvlata mew fij zomigo ñi eluafiel pu 
mapuce. Iñce ñi caw feyentulay. 


Wewpin akulu misionero 


Jagkvñ ñi zvgun: 

Kiñe zvgu pian, kvmeay cey, kvmelayay cey, kvmenole kvmelayay tañi zvgukew 
(zvguken?) iñce. Padre mew xemlu pu wece, wema mvlepay P. Constancio, fey 
abvn yepay, abvn kimelfi pu wece, welu kvmecegelay ka negakey, fij zvgu nega, 
ka gvnenkakefi pu ce, fey tañi ensañapael. Femgeci kvmecegelay xemlu Padre 
mew, ka akuy wigka, abvn wigka mvey tañi wema akun mew feyci Padre. Iñciñ 
taiñ mapu mew ka akule tvfaci Padre, feymew ka akuay wigka faw, feymew iñciñ 
taiñ pvcike ce ka kimelgeay, zewmtugekey tañi kimelgeal, welu inciñ kimlayayiñ 
ka fvcayiñ, feymew kam cumgeci kimpeafuyiñ? Welu (ain yajel pvcike ce fey 
kimay. Ka iñciñ balin, cem kimayiñ? Iñ am mvten mogepeafuy may, welu 
kimlayay. Kañpvle amule rume taiñ alma cem kimtulay, am myten kam cumgeci 
kimay? Fey taiñ wigkageal akule Padre. 

Jagkvñ ñi fotvm, Pvci Paynekew ñi zvgun: 

Weno! Kvmey may, kvmey tvfaci zvgu, iñciñ taiñ kuñiltugen taiñ alma, feymew 
feypikey tvfaci Padre. Cem mew kam vzegeafuy? Ayvfalgey tvfaci zvgu, taiñ 
kimelelgeam taiñ pu pvcike ce, ka balin kvme elgeayiñ, ka kvmeyaway taiñ alma 
ñi kvme amual wenu mapu mew, cumgelu kam ayvgelayafuy ñi akual Padre? 
Inciñ kaxvtugekeyiñ taiñ gijatuwenoal, welu tvfaci fvcake ce ayvlay tañi 
fentekvnual, zoy ayvniekefi ñi gijatual, feymew may newe maylafi Padre ñi zvgu, 
feymew pepiluwlay tvfaci pu fvcake ce. 

Jagkvñ ka zvguy: 

Weno! Feley, welu iñciñ kiñe naq gijatuayiñ, fey eluaeyinmew (ain femam Padre. 
Kose Kolvñ pi: 

Welu iñce ayvlafin gijatun, ka Padre ayvlay tamvn femam. Iñce eymvn tamvn 
zuam kvpan taiñ kaxvtuwal, ka Padre kvpay tamvn gijatuwenoagel. Fey eymvn 
tamvn gijatuken tutekelafimvn ta dios, ka ikelay dios, eymvn kimlafimvn ta dios, 
feymew zewmafimvn feyci gijatun, feyci mojfvñ kujiñ, ka wirarvkeymvn ka 
gojikeymvn, ka kewatuy ce, ka fij wezake zvgu xipay. Fey tamvn gijatuken 
ayvkelay ta dios. Porke iñciñ elelgeyiñ kujiñ, elelgeyiñ waka, korzero ta dios mew. 
Welu iñciñ femgelay ta dios ka zuamlafi iaqel, iñciñ may taiñ agkagen mew, 
feymew kimkefiiñ gvñvn ka elugeyiñ iaqel, elueyiñmew dios, ka kexan elueyiñhmew 


ta dios, fijkexan, kacija, kaweja, poñv, ajfiz elugeyiñ ta dios mew. Welu dios re 
espiritugey mvten ka iñciñ femgelay, xawa nielay, pefalgelay dios, re kvrvf 
femgeci, heyen femgeci mvley. Wenu mvley dios ka tvfaci naq mapu mew, fij mew, 
kom antv mew, kom kvyeh mew, kom bafkeh mew mvley dios, fij mapu mew, 
amukey ñi kimvn dios, kom iñciñ taiñ pu piwke mew, taiñ pu agka mew mvley 
dios, ka kimkey dios. Ka fenten newengey dios, fey ñi fvla jvkayafimvn ta dios, 
feyentuafimvn, ka kimelgeaymvn tañi mvlen kiñe dios, ka mupiñgeci kimafimvn 
ta dios, zoy ayvafimvn, kvme kimfilmvn dios. Ice kimfin ta dios, ñi feyentufiel 
mew ñi mvlen ta dios. Welu eymvn kimlafimvn ta dios. Inciñ kvzawkeyiñ tamvn 
kimafiel dios, ka ayvkey Padre ñi kimelafiel mapuce. Ka kiñe gijatun mvten 
mvley, Padre mvten gijatukey, ka kvmekeci ayvgekey dios. Misa mew lukutukey 
ce, iglesia mew, ñi azorayafiel dios ka rezakey, feymew zoy tutegekey dios, ka 
ayvkefi pu ce ñi rezan mew. Iñciñ taiñ kvristo, fey tañi mojfvñ, ñi xawa mupiñkeci 
kimkey Padre, kizu kvristo tañi elpawyeel tvfaci gijatun, fey mvten. Feyci gijatun 
mew entuijkulgekey ta dios caw. Dios ñi fotvm kvristo pigelu wenxugepawyey 
inciñ taiñ montulaetew, fey tañi kuxankawpawyen. Fey ñi fvla mupiltuafimvn 
tvfaci zvgu. Rvf mupiñkeci feley tañi wenxugepawyen tvfaci naq mapu mew, iñciñ 
taiñ montulpayaetew, fey ñi fvla kvristianogetuyiñ, abvn getuy pu kvristiano, 
kuyfi petu akunolu kvristo gelafuy kvristiano ce. 

Kvmeh feypi: 

Weno! Kiñe zvgu pian, kvristianogelvn zoy mvcay bakey. Iñce ñi fotvm em amuy 
Padre mew, feymew kvristianogey ka kasaray, welu mvcay mvten bay. Ka 
mogetukey ba pigey, welu mogelay, siempvre ñamkey. Balu ñi am myten may 
mogeyawkey, iñce welu pewetulafiñ, feymew ayvngelay ñi kvristianoal ce, zoy 
mvcay bakey. 

Jagkvñ: 

Fenten pikarogey ñi kimelpael Constancio, welu fenten weñekey ka kastigafi pu 
ce, mvlerkejelu dios cumgelu kastigalaqeyew dios? Cumgelu bayay ñi weza 
femken? Mvlefule dios kastigayafuy kam? Kien safe gelay dios? Porke mvlefule 
dios lef bayafuy tici pikarogelu Feymew newe feyentulafiñ ñi mvlen dios ka 
ayvlafiñ, kien safe gelay cey dios! 

Kose Kolvn: 

Si, feley, mvley dio. Welu iñciñ femgelay dios, ka gvnaytutukefi ce, cumgeci fvxa 
werilkale rume kiñe ce. Dios vgvmkey ñi wvñozuamal werikalkeci ce. Ka fenten 
kvmegey dios, fenten kimkey dios, inciñ femgelay. Inciñ kulpageliñ kiñe ce mew, 
feymew mvca mvten ijkuayiñ, ka vzeafiiñ ce, ka bagvmgepe piafuyiñ ce 
kulpageliñ, welu dios no, dios vgvmkey, cumgeci zoy werilkafe cegeafuy rume, 
welu perzonakey dios. 

Ignasio Kolvñ (Kose ñi caw): 

Weno! Feley, kuyfi akuy P. Constancio, feymew kiñe profalealu mvten akuy, re 
profalealu mvten, testikoleal mew mvten feymew kvpay Constancio Padre ñi 
feyentuam pu wigka. Tvfaci nafiw may perzepay tvfaci mapu mew, fenxen 
wesakelu kom ñami. Feymew amuy kiñe logko Santiaw. Zew ijkulefuy pu wigka, 
zewma pewtuwfuy, kom arma mew mvley, fenxen fusil mvley ñi kvpalgeael tvfaci 
mapu mew. Feyci logko puwi Santiaw, feyme nvxamkapuy ka cogvmpufi kvxal. 
Feymew zvgupukey ka ijkuy pu wigka, iñce tañi nafiw ka lasutuñmaqenew, pu 
mapuce, feymew gelay zvgu ka kvpayay awkan. Feymew feypi pu wigka: tvfaci 
kiñe Padre yeafimi, pienew may pu wigka, pipatukey mat tvfeyci kiñe logko. 
Feymew akuy feyci Padre, ñi feyentuam pu wigka ñi lasutunmagenon tanit naw. 
Feymew akuy tvfa kiñe Padre profalealu ñi tugenoam nafiw, pu mapuce ñi 


tunoal, mupiñkeci ñi feyentuam pu wigka. Feymew fenten xipantu mvlepay P. 
Constancio. Welu Padre gvnengelay, re dios ñi zvgu mvten inakey Padre ka elgey 
dios mew. Tvfaci Padre feypikey fewla inciñ taiñ gvlamtuaetew. Fij Padre 
gvnengekelay ka gvnenkalafi pu ce, porke jvkaniefilu dios, weza femfule 
kulpayafuy dios mew Padre. Mupiñkeci zvgu ayvkey Padre, rvf mvley dios, 
mvlenofule dios kimgelayafuy. Padre kisu ñi zewmanoel tvfaci zvgu, dios may tañi 
zvgu, fey apuntaley ta lifro mew, feymew kimkey Padre. Rvf mupiñkeci tañi mvlen 
mew dios, fey fij mapu mew kvzawkey Padre, tañi kimaqel pu ce ñi kimatfiel dios. 
Tvfaci Padre kvpay fewla, rvf mupiñgeci zvgukey. Ka iñce ñi fotvm, ñi kuxan 
fotvm tvfa ka afkazi nieñmaenew ñi kuxan fotvm, ayvfi dios ñi zvgu ñi kimfiel 
mew zvgu kagelu tañi fotvm, ka kiñegey, feymew ka kimfi ñi mvlen mupiñgeci 
dios ka kom zvgu kimkey. Welu iñciñ zoy kimlayiñ, ka tvfaci Padre iñciñ re 
mabvkeeyiñmew. Iñciñ lofoleyiñ kiñe kimnoci we kaweju femgeci lofoley kiñe 
kawej, feymew mabvgeyiñ iñciñ taiñ feyentuagel. Petu kvme gvlmgeyiñ we ñom 
kaweju femgeci. Fey ñi fvla gelay tamvn matukawagqel, wema kimelgekeyiñ taiñ 
feyentuafiel dios porke iñciñ kimlayin, fey ñi fvla ijkulayaymvn. Ñoci mew feymew 
kimafiiñ ñi akual Padre. Ayvle ñi akual feymew akuay, welu tvfa no, mvcay mvten 
no, porke rupale tvfaci xipantu, feymew kimgeay cem mew gvnengeafuy Padre. 
Niekelay gvnen Padre, kom mapu mew gvlamtucekey, kom wigka gvlamkey, fey ñi 
fvla eymvn piaymvn tañi akual Padre tvfaci mapu mew. Iñce pimolayan, iñce fey 
ñi mvxvmel Padre feymew akuy Padre, pilayaymvn, kiñeke wenxu zoy 
wezañmagelu fey pikey. Kisu tani mvxvmfiel Padre feymew akuy, pimolayan, welu 
tañi fotvm ka ayvkey tvfeyci zvgu. 

Kom koha wvla feyentuy. 


Bantu ñi zvgun 


Fvreneaenew ñi Padre, kiñe papel eluaenew. Masiaw may gelay kexawe mapu. Re 
mawiza elugen, lelfvh may pvcilgen, gelay ñi nieam kujiñ, fentenci kujiñ nien, 
nien ofisa, nien waka, nien awka, fenteci kujiñ nien, gelay ñi nieam. Konseko 
may taci Fulano feymew pvcilgen mapu, kom ce mari kecu egtaria eluyegey. 
Fentenci gvnen xvrvmeleyiñmew, famgey, pienew, feymew pvci elelgeyiñ mapu. 
Kakelu mvley, abvkelgey mapu, mvley pu Fulano egvn, kom elugey mari kecu 
eqtaria, iñciñ elugelayiñ fenten, elugeyiñ mari mvten. Cumgelu cev taiñ 
femkvnugen? Mvley tañi fvta yem, ñizol mapu yem, kom mew ñizolmapulefuy. 
Feley, taci xanakvnu pu wece, koha, Fulano ta fenteci konsekoy, famafiñ, pi 
Fulano, wicule mapu mew bagvmafiñ xalka mew kiñeke yegvn, pi Fulano. Wvne 
mew pifuygvn ñi karukatu ñi wiculal ñi mapu egvn, pilafuygvn ñi xafal Fulano 
mew egvn. Porke wezañmagey tici Fulano, kastikacengey, gvnen mew niefi pu 
mapuce. Kiñe rume piwke nielay. Niehmuyiñ kujiñ, kiñeke femnieñmuyiñ kujiñ, 
weñeñmakeeyiñmew. Manzakey koha, ñi fotvm. Kvmeke kaweju 
leliwvlmaeyiñmew, weñeñmakeeyiñmew mvcay mvten. Fey pilan ñi xafal, kvme 
niekelaeyinmew, wezalkaniekeeyiñmew. Amuayvm Xayxayko, cew rume amuayvm 
waria mew kvzawtuan mapu, pikey gvnen mew. Pvlata!, pikeeyinmew. Fenteci 
pvlata elukefiñ, elukefiiñ waka, mansun, femgeci gvnen mew nieeyiñmew. 
Feymew pilan xafal iñce cumvl no rume. Feymew jazkvtuenew, famgey, pienew, fij 
gvnen xvrvmelenew, re falta vxvfxipkey ñi pvlata. Feymew miawken ñi xafnoam, 
wicu, piken, wicu gvnean ñi mapu, piken, fenteci kastikagelu kam iñciñ. Bay ñi 
fvta yem, feypirpuenew: rupale taci mezimapun pilayaymvn mvn xafal Fulano 
mew, mvntuñmageafuymvn mapu, fente diaflo kam feyci Fulano. Wicu mvten 


gijatuaymvn mapu. Iñce kastikakeenew kuyfi konme. Fewla bayan, 
xanakvnuwayiñ, fentenci fotvm nien! Cew rume bayay, anvnaqkvleay mvten mew 
ñi pu fotvm. Tuntenci pvlata cey elufiñ Fulano! Epu pataka pesu yoz elufiñ mapu 
zvgu mew: nielayaymvn mapu elumonoli pvlata, pikefenew, welu re gunen mew 
reke. Iñce may faw jeqvn, ñi caw em elvrpuenew tvfaci mapu mew, ñi baku mapu 
mew mvlenn, ka mapu mew mvlelan, koybatukelay ce, kiñeke may koybagekey, 
iñce femgelan. Ñi pu fvcake wenxu afafgekey tvfaci mapu mew, jeqi kagelu, yajgey 
kagelu, welumvletukey, femgeci femmekekeyiñ, arimatu ce no iñce, felen ñizol 
mapu iñce. Tañi caw pikefuy kuyfi: tvfaci mapu feley. Kiñe pvle aretuñmaenew 
Fulano, nieam kaweju, pi, xemvmkacuam, feymew nvrvftukufi, elulafuyiñ rume, 
newen mew reke nvhmaenew ñi mapu, ñi pu yaj kimlay. Jekvy ruka, koni ñi 
ofisa, sancu, kaweju mew lasunmakeenew, xewatulkefi, xanaxanakey ñi ofisa 
kvlake, ñi sancu, fvxake sancu ñi aretuetewci mapu mew, femmekeenew, 
mansun, kom. Femgeci weza cegey, bagvmkakujiñkeenew. Ñi pu fotvm niey, 
manzakey ñi pu fotvm, kiñe rumelay ñi vifitukefiel mapuce. Feypitukeenew: 
mapulay, pitukeenew, pipiyepvzatukeenew ñi zvguyeetew. Mvntunmayeetew ñi 
mapu reyekefenew. Gagenmakeenew ñi mapu mew. Iñce mvten mapun, pikey, 
ñizol mapu iñce, pikey, koybatukey, ñizol kasike iñce, pikey, iñce mvten mazan, 
pikey pu mapuce mew. Fentenci koha nien, pikey nvxamkayvm pu vbmen. Faw 
yajenew ñi Caw em, pikey, welu koybatuy. Kimlafiñ ñi kvpan ka mapu, gvnen 
mew fey pi, welu ka mapu ce gey, mvntumapupay faw, pu mapuce mvtuñmapati 
ñi mapu. Femgeci wenxugey tvfaci Fulano. Feymew may wicu gijatuyiñ mapu, 
wvnetu rupalu taci papel tukugen ce fey piyiñ: inciñ xaflayayiñ Fulano mew, 
piyiñ. 


Kiñe zvgu 


Iñce ñi caw fey piñmagen, kiñe mapu niey, kexapey, kvzawi koha, Fulano pigelu, 
kiñe malaltukuleci mapu. Iñce ñi caw zvgugelay: eluan mapu mapu, pilay tici 
wenxu iñce ñi caw mew, kisu gvnewvn kvzawi ñi wapogen mew, entulafi orden ñi 
kexayal feyci malaltukugeci mapu mew. Iñce ñi caw feymew jazkvy, amuy, pepufi 
Fulano, zvgupufi. Cumal kvzawimi tvfaci mapu?, pigepuy Fulano. Feymew feypi 
Fulano: iñce cumal kvzawvn? Cumgelu kvzawlayafun? Kisu ñi mapu iñce feymew 
kvzawvn, pi ta Fulano. Iñce ñi caw ijulay, re kvme zvguy mvten, ñoci zvguy. 
Fulano ijkuy. Feymew feypi Fulano: eymi cem jvkayaeyu?, pi ta Fulano, ñaj 
vbmengen mew jvkayaeyu? Kvzawan mvten, jvkalayaeyu, eymi mi logkogen mew 
puwlayan, eymi mew puwlayan, fij antv puwlayan eymi mew, pi ta Fulano. Petu 
kewatuci ce mew puwvn iñce. Cumal kewaymu?, pipun iñce, kvmelay kewan, pin 
iñce, tvfaci Fulano zoy wezwezkvley, cumal kewafimi tvfaci fvca ce?, iñce ka 
feypifiñ: tvfaci kulpaymi, yafkaymi, porke rumelayafimi zvgu mew, yerpulayafimi 
zvgu mew, iñce ñi caw yerpugelayay, pifiñ Fulano iñce, eymi may zoy 
mentagekelaymi tvfaci mapu mew, eymi ñizolkvlelaymi tvfaci mapu mew, pifiñ, 
kvzawge mvten welu refalte kvzawaymi. Feymew feypi Fulano: kvzawan, kvzawan, 
kvzawvrkelan, kvzawvrkelan amfe? Jvkawayiñ am?, pi Fulano, kom zewmayafiñ 
ñi kvzawfiel. Amuaymi may soleaw mew, pigey Fulano. Pilan, pi. Cumgelu 
pilaymi?, pigey, maynolmi amual yepayaeymew polisia, zoy ayvfimi yepayaetew 
polisial?, pigey Fulano. Fewla may kvpayalu faw. Kvpaygu zvgualu, ramtugey 
Fulano, ramtueyew soleaw (subdelegado). Iney zoy ñizolkvley Wapu mapu mew?, 
pigey Fulano, eymi wvnengeymi?, pigey Fulano. Iñce no, pi Fulano, tvfa may 
wvnenkvley, pigey soleaw, pi Fulano. Cumal kam kewafimi tvfaci fvca ce?, pi 


soleaw, pigey Fulano. Iñce ñi caw ka ramtugey, ramtueyew soleaw. Kvme 
wenxugepey cey tici Fulano? Kvme wenxugelay, iñce ñi caw feypi, masiaw 
pikarogey tvfa, pi, weñefegey, pi, fenten pvleytugekey, kujikelay tvfa, siempvre 
weñekey mvten, gvnengey, pigey Fulano. Elutuafimi tici mapu, pi soleaw, pigey 
Fulano. Pilan, pi Fulano, zewma kvzawfiñ, zewmafiñ ñi kvzawfiel, cumal 
wvltuafin? Wvltuaymi mvten, pigey, kisu mi wezwezgen kvzawfimi, pi soleaw, 
pigey Fulano. Malaltukulelu, cumal kexafimi?, pi soleaw, mi wapogen parese toro 
eymi, pi ta soleaw, facantv wvltuafimi, pigey Fulano, ka kewalmi pvresoaymi 
fewla, pi ta soleaw, pigey Fulano. Feymew wvltuy ñi mapu, yerpugey, iñce ñi caw 
wewi, tutuy ñi mapu. Afi, iñce ñi wema feypiel fem xipay zvgu. Fewla akuy Fulano 
ice ñi caw mew, puwlan piwma, akuy siempvre. 


Rvpvtun zvgun 


Kimvrpulmi agka rvpv mew tamii goymatfiel lasu, feymew feypiaymi tami pvci 
koha: yemetuge lasu ahay, goymarken lasu focvm, ruka mew xanakvnukarken, 
elkarken ruka mew ga. Zewma ka mapulelmi mi ruka mew feypiaymi: ay mvna 
wezarkey, goymaken ñi kutama, wvñopean may tvfa, kintumetuafin tañi 
wesakelu, goymarkefin. Jagkvmvlmi kiñe wesakelu rvpv mew, fey feypiafimi 
kompañ: amuyu ahay, kintukvnumetuen tañi wesakelu, jagkvmvrparken tani 
wesakelu, amuyu focvm. Ñuwiyawvlmi fey femgeci ramtuafimi kiñe ce: cew rumey 
rvpv?, miawkelan iñce fa pvle. Jowzvguay tici wenxu: ayepvle rumey. 
Maycikvnuay ñi kuwv. Feymew feypiafimi: fvrenegen, giyulkvnumetuen, 
pegelkvnumetuen rvpv, tukulkvnumetuagen kvme rvpv mew, feyci rvpv mew 
tukuagen, tukulmetuan pvlaya mew. Nvxamalu mi ñuwiyawfel femgeci zvguaymi: 
ka rvpv amurkefun, kageytufin rvpv feymew wvñometun. Feymew kanixipan, 
amun wiji kvrvf pvle geci. Wiji kvrvf pvle geci xipan ahay kompañ. Fewla pepun 
tuputun ñi rvpv, konputun ñi rvpv mew. 


Domigo Kajfvlem 


Tati zewv 


Zewv amuy soleaw mew, mvxvmfalpifi ñarki, feymew nentupuy ñi zvgu zewv: 
mvtewe bagvmkeenew ñarki, feymew mvxvmfalgey ñarki. Feymew puwi ñarki. 
Nentupuy ñi zvgu ka ñarki: weñekey, zewmakey lolo, wicarkey, fenxen fijazgey 
tvfaci zewv, ice feymew bagvmkefin, pi ñarki. Feymew kvme xipay ñarki. 
Feymew: cumal feypikeenew?, pigey zewv, facantv bagvmatfin, pigey zewv. 
Lelileaymi, pigey kues. Feymew tugey zewv, bagvmgey. 

(fentepuy nvxamkantun) 


Feypi kiñe maci 


Feypi ti maci: pewfaluwenew may, pi, ragi ko may xipay, kiñe pvci wenxu, 
wigkagefuy, pvray wenu. Pvralu ka naqpay tici nawel nvxamkaenew ti nawel: 
cumgeci cey peafin?, pikefeyu, faci antv may peeyu, nvxamkayayu may, Xipayalu 
may bafkeh. Feypiaeyu may: tici pu wiska may ko may bagvmafin, eymvn may 
ina cafgeykonpvzayaymvn (ina xafkonpvzayaymvn), pu wiska may ñi bagvmfuyel 
(bagvmafel). Mapuce may nielay kulpa, pu wiska may apvmafin. Mari pura 


antvgey xipayam bafkeh. Zvguy may feyci Kaykay filu. Fij mew may piaymi, kiñe 
naq may zvguy, ka zvgule may, xipayay bafkeh. 

Xipayayvm (xipayal mew) bafkeh gaygayvkey Kaykay filu. Wente Xegxeg mvlekey. 
Xipayayvm bafkeh pvrakey Xegxeg mew. Fvxa gaygayvkey Kaykay filu, wirarvkey, 
feymew fij mapu ajkvgekey. Meli hamuhgey Xegxeg. Xipayvm bafkeh 
wenupvrakey, feymew xaf wenu mvlekey. Meli antvle wvla, nvrkvkey ko, afkey, 
xawvtukey. Zew xawvtuyvm nvrkvtukey ko, gewetukelay ko, fey naqpatukey 


Xegxeg, pigekey. 


Pvlkun 


Vremgekey wa, fewla entugekey ko mew. Fey kekvgekey. Tvfeyci kekvn 
ciwvjtugekey jepv mew, ñi xolvf wa xipayalu, Yh mvlekey. Ka vremgekey kekvn, 
feymew mvbagekey, mvbagelu mvbagekey, kowvmgekey, feymew pvlkugekey. Ñi 
femgeagel tukugekey caja kvxal mew. Feymew ko egu reyvlgekey mvban. Liqtukey 
ti ko. Caja mew tukugekey tici ko, fey afvkey, eja afvmgekey. Afvlu fey pvlkugey. 
Fey entugekey ti pvlku caja mew, welu caja mvlekakey kvxal mew. Tici pvlku 
wvxuntukugekey faril (cunka) mew, meseg mew ka fey. Epu, kvla, meli antv 
mvlekey faril mew, fayvkey. 


Weñen (ka nvxamentuy Paskual Paynemija egu Karmen 
Paynemija) 


Weñneñmagey ñi sancu tici wenxu, amuy lelfvh mew kintualu, feymew 
tuntukupuy, petu bagvmvámagey ñi sancu pepuy. Feymew tuy kiñe karoti, 
feymew vxvftupufi, añeltupufi, mvxogpufi kam, kimlan iñce. Feymew tugey tici 
weñesancugelu, femeyew tici kiñe weñefe, lefkontueyew. Nentupvxakefuy ti 
sancu, elfuy ñi kucijo ñi kompañ mew, fey mvlekay kintuñmanielu ñi ba sancu. 
Puwlu geh sancu mew xanapuwvlfi, wilarfi, geh sancu fey paybanpvramtuniegey. 
Feymew mvxvmi ti epu weñefe: kvpage ahay!, pi, kucijo kvpalge ahay, piwi ti epu 
weñefe. Feymew pewpaygu. Tici geh sancu zewma paybalefuy, tici weñefe femgeci 
tunieeyew. Feymew eluwi kucijo egu. Tici kvpallu epu kucijo fey rvpukvtuyepatíi ti 
geh sancu. Ñi age kom cvgarvhmagey ti geh sancu, kom kaxvy ñi agu, ñi logko ka 
fey rvpukvtuyeñmagey, ka furi mew cvgarvgey, Xipay ñi heyen. Feymew: kiñetu 
bay, pigey, kiñetu balu lefi tu epu weñefe. Feymew tici geh sancu mogetuy, wixay, 
ka inantukufi ti epu weñefe, welu xani pvje mvten awantalay ñi lefal. Tici epu 
weñefe amuy fvca Paynemij mew kekawalu. Feymew feypi fvca Paynemij: 
amuaymu soleaw (xipan antv) mew, pigey ti epu weñefe, feymew zvgupuaymu 
soleaw mew. Feymew amuygu soleaw mew. Feymew amulefuygu hometu, 
Alekandvro ñi vyepvle, kien safe. Welu geh sancu wvne afisapufuy ñi zvgu soleaw 
mew. Petu ñi amulen ti epu weñefe kvpalefuy epu polisial. Pefi ti polisial ti epu 
weñefe feymew lefigu, ejkawafulu lefigu. Feymew pey ti polisial, inagey kaweju 
mew egu, inaeyew polisial. Pvnokvtuyegeygu, pigeygu. Feymew yegeygu kuartel 
mew, elkvnugeygu kuartel mew. Ka wvñomey ti polisial, feymew pegepay ti ajfen, 
pepaeyew ti polisial. 


Kiñe weluzuam 


Leliniey ñi kuwv, feymew kiñe lel ayerumekey welu ñi cumnon, ayekey 
nvxamkayvm welu leqkelay, weluniekey, kvmelkalay nvxamkan. Cumgekey? 


Paskual ñi fotvm, Fulano pigelu, feymew mvlekefuy, feymew pvralen kaweju 
pieyew Fulano: xijalen!, pigey wezwez ce yem. Xijay, feymew felen rulpay ñi awka 
lila mew, kiñe fvca wirkon kacija mew pvray ñi kawejkvlen, welu xananaqlay, 
wvño paylanaqtuy. 


Kaweju ñi ban 

Kuzekuzetufuy kaweju, lefpey cey, leflay cey ñi pigen tvfa, nekulelkantugey, 
pesagey ñi lefvn cey, ñi lefnon cev. Zew lepvmkantuel kvpalgetuy, 
xapelkvnugepatuy tvfey mew, ixoxipa mew, yegey ko mew pvtokolgeal. Zew 
pvtokolgemelu kvpalgetuy feyci kaweju, xapelkvnugepatuy tvfeyci pvci waw mew, 
xapelkvnugelu, feymew naqvrkey, feymew gacozpuy ñi peb, feymew bay. 


Luis Payjañ 


Kuse zomo ñi pewman 


Feymew cumgelu kam gijatukelaymvn? Yajvmtuaymvn tamvn kujiñ, ka 
yajvmtuaymvn tamvn kexan, walvgce getuaymvn, gijatunmawvlmvn iñce mew, 
pipaenew feyci rekvl pijañ wenxu, pigepan pewma mew. Iñce may fij mew 
miawken, welu cew no rume gijatunmagekelan, pipaenew rekvl pijañ wenxu. 


Felipe Kvmeñ 


Rvgkvcajwan 


Rvgkvcajwayam zuamgekey kiñe rvgkvwe. Wvne kintugekey kiñe mamvj, zvke 
kam gefv, kam gvlgu, norgelu, eja mvharumelu, epu nvfkv kam kvl nvfkv nieci 
mamvj. Feymew ka kintugekey pvcike vñvntu, wayjilal. Kvla kintugekey, epe kiñe 
nvfkv nielu, kiñe pvle yugvmgekey, kañpvle mayafnentugekey (wayjil). Feymew 
tvfaci kvla wayjil xapvmgekey wecun mamvj mew, xarvntukugekey foki mew kam 
pvci rume zef mew. Tvfaci kvla wayjil kvywekvnugey ñi xafnoam (ragin mew 
xarvgey). Feymew epu wenxu amukey cajwayalu. Konkeygu kiñe wampo mew. 
Iñagelu (kvlen wampo mew mvlelu) fey kawelekey, kiñe, logko wampo mew 
wixalekey. Feymew konkeygu bewfv mew. Cew ñi pen cajwa kawewekelay kvlen 
wampo mew mvlelu. Logko wampo mew mvlelu jvwatuniekey cajwa, feymew 
inafvlpulu rvgkvtukey rvgkvwe mew. Tulu feymew tukukey wampo mew. Kiñeke 
mew witvfkey cajwa. 


Karmen Kumijagka Naqij 


Kojog kawiñ 


Kuyfi may kologkey ce, kawiñkey, kubxugkey, kom puh pvtuygvn, xakal mew 
entumey ci pvlku metawe mew. Pu weke wenxu malkazakvnuygvn 
(kojogkvnuygvn) tapvb foye, kozkvja kay. Niey ñi buma kaweju, ñi weycapeyvm. 
Kewape yegvn, awkan mu may mapu. Mvlen mu may kawiñtun, pu vbmen 


anvntukuley ñi ruka mew. Wixaxipapagey vbmen fey: wewpikayaeyu ka caw, piwi 
ci epu fvcake ce, wekun ta ruka, anvtuay may mapu. Rupamum may awkan, 
puruayu may, mogen mu iñ piwke, iayiñ kay, balin yom iñ pvtunoal, inoal, 
purunoal, fewla iayiñ, puruayiñ fewla. Petu puruygu ajkvgelay zvgu, 
kvmumkvmumgey ci kubxug. Rupan puruygvn meli rupaygvn ñi vlkantulen, feley 
ci vikantun: 

xipatuge kvrar 

waqi ta ruka 

kiñe kogkamwey 

ñi xogam ta ruka 

ñi yom waqnoam. 

Fewla konpaygvn ponwi ruka mew ñi pvtual egvn. Jaqeymi caw, pvzamgey caw, 
facantv may pvtuayu, kom antv, kom puh. Kiñe jaqeymi papay! Kiñe jaqeymi 
fijka! Kiñe jageymi foxay! Fey nvxamkey pu fvcake ce, fewla feyci zvgu mvlewlay, 
zuamgewelay ñi awkantual egvn. 


Pu ilocefe kalku mew 


Feymew ci kiñe fvca ka kiñe kuse meli fotvm nieygu. Kiñe tvfeyci mayor (wvnen) 
fotvm: wenutayta caw, cumafuyiñ kam tvfa? Pofregeyiñ, welu may iñce kvzawan, 
pi, kintuan kvzaw. Animawaymi (kujfvhuwaymi) may fotvm, kvzawaymi may, iñce 
pofregen, zewma fvcan, awantalan kvzaw mew, tunten mew akuaymi? Kiñe 
xipantu miawan taytacaw, amuan may. Cijay ñi fayo kaweju: weno, famos, 
amuyu, amuyu kompañero perito, Fayuwenxu, Fayuwenxu, pigey ci xewa. Amuy, 
amuy, amuiñ! 

(tvfa wirigelay ñi kuregen ka mapu mew) 

Feymew puwi kiñe ruka mew. Ci puerta mew wixaley kiñe ciñura. Cew amuaymi 
omfvre? Cew amuaymi? Kintuken kvzaw, kvzawalu iñce. Weno pues iko, pvci 
nagkawejpage, pvci ipage eñumko iko. Weno ciñura. Naqkawejuy, fey koni ci ruka 
mew, konpuy ci puerta mew, nvrvftukugey ci puerta. Apoley, fenxen ce mvley fey 
mew. Feymew kiñe koyam mew, piam, mvley ci fvca wenxu, ñi fvta tici ciñura, 
wenu koyam mvlefuy. Ayaya! Ayaya!, pi kuxan ci fvca. Cumpeel amuymi wenu? 
Naqgpatuge, ñocikeci, nvwkentu naqpaymi. Ayaya! Ayaya! Feymew femgeci 
naqpatuy ci fvca. Xekanaqpuy mapu me. Feymew: tvfaci kaweju, iney ñi kaweju?, 
pifi ñi kure. Kiñe wixan nien, fey ñi kaweju. Karamía! Masiaw kvme kaweju tvfaci 
palao, ka fayo xewa ci xewa, ka ñi makuñ ka fayu, ka ñi camaj ka fayu, ka 
xarvlogko ka fayu, sija ka fayu, cañu, kom. Entucijafici kaweju, konay malal 
mew, tvfici xewa konay ruka mew. Mvxvmge mi xewa wixan, pigey. Mvxvmi ñi 
xewa, xaq nvrvftukugetuy ñi xewa yegu. Zewma bagvmagel tici, ka ci xewa ñi 
bagvmagel, ka ci kaweju. Rupay xipantu. Pewvn eja xipantu akutuan tayta, a 
dios!, pifuy tvfaci wenxu pvrakawejulu. Feymew akulay. Karamía! Cumgelu 
akulay ñi pent ga?, pi amulu fey ñi inan peni, inayan ñi peñi, cew ñi mvlepun ñi 
peñi, kintuan ñi peñi. Feymew nvmey ka ñi fvca fayo, ka ñi fayo cija, ñi fayo 
wixantukuwe, ñi fayo wenelwe, feymew amuy. Puwi, piam, ine ruka mew. Mvley, 
piam, ruka zomo fey mew. Marimari!, pipuy. Eymi cacay, pigey. E, pi. Cew 
amuaymi?, pigey. Karamía! Iñce ñi Nta amuy petu pasiay, ka mel amuy, fey ñi 
age femgey, karamía! Fey ñi fvta xokifiñ, pi ci zomo ine vjca zomo. Feymew: iñce 
ñi Nta, pi. Naqkawejuge may, cumgen mew kam naqkawejulaymi?, pi ci zomo. 
Weno!, naqkawejuy. Tvía mew anvpage, pi, tvlke mew anvpage. Anvpuy. Elugey 
iaqel, ilafi, pvci mvte iy. Cumgen mew ilaymi?, pi ci zomo. Ñi peñi kintuken, peli 


wvla ñi peñi xvyvway ñi piwke, fewla ian. Feymew puhi. Puwi, piam, ñi umawtual 
egu. Gvtantuy zomo, feymew: kuzupage, pi ci zomo. Feymew ayvlay ci wixan. Kien 
safe? Ice ñi peñi ñi kure geperkey tvfa? Kiñey ñi age, feymew iñce ñi fvta, pi. 
Ayvlay kuzuagel. Welu, cumimi kuzupalaymi? Zvgulay ci wenxu. Cumgen mew 
ayvlaymi kuzupayagqel?, ka pi ci zomo. Eymi kien safe? Iñce ñi peñi ñi kure 
geperkeymi eymi. Feymew eymi no may? Iñce no, ice may tuwvn ka mapu, ñi 
caw mew, kvla antv kvpan ñi mapu mew, ka mel kvpay ñi peñi, feymew inapan ñi 
peñi. E! Kiñey mu age, kiñey mu kaweju, mu xewa, mu kom, feymew iñce ñi fvta 
xokiwvn, pi ci zomo. Iñce ñi peñi emu kureyewfuymi, feymew fijkawen iñciw. 
Liwen mew wvhman mew: ayeci mapu mvna kvme mapu. Ayvy ñi amual. Tvfey mi 
peñi yem, ka mel amulu akulay, pi ci zomo, ka ayvy ñi amual tvía. Cumafuyu?, pi 
ci wenxu. Geñikawi, yemey ñi kaweju, akuli ñi kaweju ruka mew. Entumege cija. 
Cijawi. Amuaymi ga te?, pi zomo. Amukayan, pi. Weno! Wvñomeaymi cey ka 
ama? Tarde akutuan, ayvn ñi pvci pasiameal. Pvrakawejuy. Famos kompañero, 
amuyu ñi Fayuxewa. Amuygu. Tarde akulay, puhi, orasion, puerta mew wixaley 
ci zomo, awaytaley cew ñi kvpan ñi fijka. Puhi, kom puh akulay, wvhi, akulay. 
Oo! Oo! Ka ñamgelay ga? Ayvy ñi amual, kaxvtufuyiñ amukilge pifun, fewla ka 
nvgey tvía, pi, akulay. Ka inayepuy ilocekeci kurewen mew, fey mew una 
nvrvftukugey, puwi may tvfeyci wenu koyam mvleci heko mew. E! Ayaya!, pi ci 
fvca wenu, cew miawkeymi? Cew amuaymi iko?, pi. Kintuken kvzaw pofregen, 
kintuken paxon, nieafuymi kay kvzaw? Weno! Felekejege wvne naqtuci! Entonse 
naqkawejuge may, pvci ikvnuge eñum ko. Konpuy puerta mew, ciñura 
nvrvftukuy. Entucijay ñi kaweju tvfeyci fieko, tukugey malal mew. Mvxvmge mi 
xewa iko. Weno! Fayuwenxu! Fayuwenxu! Konpuy ci xewa puerta mew, ka 
nvrvíftukuy ci fieka. Feymew pepuy ñi peñi, ka mel amulu. Ay mi ermano! Eymi 
mi zuam kvpan, inapaeymi, fey mew amuy, pieymu kiñe zomo, feymew kvpan. Fij 
antv may nvrvftukugen tvfa, awvgen may, peantvkelan, eymi ka felepayaymi, 
cumal kvpaymi? Awvgerkeayu may, pi. Ay dios! Fewla cumayu ke?, pi. Elfuy seña 
inan amulu: ka kvyeh, peli ñi peñi, akutuan, penoli, akuan epu kvyeh mew, 
pifuy. Fafor femen focvm, zewm awantalan kvazw mew, ka ñamlayaymi, pifuy tici 
fvca, fey pigeyfuy ñi fotvm. Akulay may, ka kvyeh ka akulay, epu kvyeh ñami ñi 
akunon. Ka pent: mira tayta, pifi ñi caw, akulay may ñi peñi, amuy, akulay ga, 
weno ka inayan ñi peñi!, pi. Weno amuaymi may! Peli ñi pent mariwe akuan, 
penoli ñi peñi epu mari antv mew akuan. Tvfeyci kvla antv amulu tarde ka 
puwtuy ti zomo mew, ñi epu peñiwen ñi kure, fey mew puwi. Karamfa! Ñi fayu 
kaweju, ñi fayu xewa, makuñ, camaj, xarvlogko ka niekay, kiñey ñi az. 
Nagkawejuge may. Naqkawejuy. Xvlke mew anvpage. Tvfa may iñce ñi peñi ñi 
kure geperkey, weno may!, anvpuy. Tardey, gvtantuy ci zomo. Iñce ñi fvta, 
pikatuy. Fey zewma puhi, puwi ñi umawtual. Kuzupage. Iñce ñi peni ñi kure 
geperkey tvía. Iñce ñi fvta, piperkey tvfaci zomo. Ina kvxal umawtuy ci wenxu. Ka 
antv mvletuy, liwen wixatuy ci wenxu. Karamífa! Tici mapu mvna kvme mapu gey, 
ayvn ñi amual, pasiameal. Siempvre fey pikeymvn, wvñhomelaymvn, 
ñampukaymvn. Cumafuyu? Yemey ñi kaweju, feyci inan wenxu wapowapo tvfey, 
ñi zvgunon pvrakawejuy, amuy. Puwi ci wenxu fvruko mew, fvruka mew. Wenu 
koyam mvley tici fieko, cew ci ñi kvpan ce awaytapefilu. Ayaya! Ayaya! Cew 
amuaymi fotvm? Cew amuaymi? Mira señor kintuken kvzaw, tvfa mew kvpay ñi 
epu peñi, pelelafuen señor? No, no, pelafin!, pi tici wenxu wenu mamvj mew 
mvlelu, espera espera iko, wvne naqci. Naqpay ci fieko, pvnopatuy mapu mew. 
Naqkawejuge may, pvci ipage eñum ko. Karamtfa!, pi tici inan wenxu puwlu, kien 
safe, tvfa mew mvleperkey ñi epu peñi? Xewa, xewa, xewa, Fayuwenxu, 


Fayuwenxu. Mvcay mvten wvxoñkvtuyefi ci fvruko, bagvmíi, bay ci fieko. Nvlay ñi 
puerta ci ciñura, feymew tuaytuayi ñi kaweju tvfaci wenxu, zewma bagvmcey ci 
xewa, ijkunkvley, mvrilkiawi bagvmcelu kam. Xipapay ci puerta mew ci ciñura. 
Karamía! Tvfaci ciñura, tvfa mew mvley ñi peñi, Fayuwenxu! Kvskvskvskvsi! 
Mvcay mvten ka nvpufi ci ciñura, bagvmi, bay ciñura. Ka vxvfkvtuyefi ñi pojera, 
ñi kamisa, kenv ñi xawa wikvri. Vxvfkvley ci ciñura, feymew nvy kiñe kura tici 
ijkunkvleci wenxu, teyfvnkvtuyefi fentana, puerta, feymew: cumafuyu? Xipapay ci 
epu peñi ga. Ay caw egu peñi, fa mew mvleymu? Fa mew mvlepayu. Xipaygvn, 
pataka ce, piam, mvley, gvrvley ce tici ruka mew, ñi ilopeyel tici fvruko egu 
fvruka. Ay dios! Mogeyiñ may, eymi mi zuam mogerkeayiñ tayta. Fenxen ci fvxake 
moxin, piam, fey ilogekey, ilogey, fenxen ce kam ilopelu, kiñe antv, epu antv, 
piam, duray ci ilo, afi ci ilo, kagelu ka bagvmgey, ka moxilu. Kom, piam, 
xipaygvn, mogetuygvn, kom wejituy ruka, keyv niegefuy ñi ilogeal egu, kom xipay. 
Afi. 


Kasinto Kolvñ 


Kuxan ñi zvgu 


Mvtewe kuxangekan em. Cumgeci mogean cey? Dios pile mogean. Mvtewe 
kuxangekan. Bayan, pikelan, mogean, piken. Cumgeci ñi mogeal cey? Wece 
wenxugen, cumlan. Ayvle dios mogean. 


Epu wehvywen Wapi mew 


Awar ñi xemvn 


Awar jeqkey. Laflafi pigekey wvzalu ñi tapvb. Wvzaforonkey. Ka pvci xemlu 
feymew wvlwikey. Rayvkey. Comvrayeni, rupan rayvlu agkvrumekey ñi rayen, 
feymew cogofuy, pigekey. Feymew wililkey awar. Rupan wililci awar ka 
xagvjkuwvkey, tukufvhkey, pofkey. Rupan poflu mvley ñi agkvaqel. Kobpiy awar, 
agkvy, agkvlu feymew tugekey, kogigekey. 


Wa ñi xemvn 


Wa gvzvígekey awvzgen kvyeh mew. Jeqkey, wvloni pvci fvxalu. Waway zewma 
weflu ñi raven, Pvñaqi wefpalu cew ñi mvleam coqlo. Feymew mvley karv wa, 
wvxvgekey. Capegekey. Kejv azkvnugekey kiñe fvxa wima mew ñi agkvam. 


Ajfis ñi xemvn 


Ajfis gahgekey, feymew jeqkey. Jeqlu laflafkey, ka feymew wvlvykey, rayvkey, 
rayvlu feymew xafxafkey, jagkokey ñi rayen, mencvkey. Pegekey pvcike kapi, 
feymew tukufvhkey, feymew pofkey, rupan poflu, agkvkey, agkvlu feymew 
kogigekey, pvramgekey. 


Kacija ñi xemvn 
Kacija gahgekey, jeqkey, jeqlu feymew wvzatapvbkey. Feymew jikvzkey, feymew 


wixakey, wixalu xoykey. Feymew pakvzkey, xipalogkokey, xvr logkokey, logkoy, 
logkolu feymew rayvkey, feymew tukufvhkey, tukufvhlu mvley karv fvh kacija, ka 
feymew agkvkey, agkvlu, kaxvgekey. Ka feymew pvnolgekey, feymew picvlgekey 
pala mew, femgeci liftugekey. Inageci yegekey ruka mew, tukulgekey saku mew. 
Feyci saku epu xvlke waka gey, xaf ñizvf xvlke waka, niekey kayu faneka, kam 
xvlke kaweju gey, niekey kvla cey, meli cev faneka. Saku xvlke waka ñizvfgekey, 
kiñe pañilwe mew katagekey kam wecozgekey, wvla svnvllelgepakey koron kuwv 
mew. 


Afkentun 


Rupalu fenxen kvmeke zvgu mew ka fenxen wezake zvgu mew, kom kvmeke zvgu 
ka kom wezake zvgu kimfilu: afkentun kom zvgu mew, pikey. Afkentun kom 
mapu mew, iñce ka fey afkentun fij mapu mew, femgeci zvgukeygvn tañi 
malmawken tañi nvxam mew. 


Malmagelu, pvramuwgelu 


Malmagelu kisu mvten kvme cegelu xokiwkey, kake ce ijamkefi, weza celkakefi. Ñi 
vbmengen mew, nien mew kvme ruka, ka abvn mapu, abvn kujiñ nien mew, 
feymew malmawkey. Kuñifalgelu rume tañi pvlata mew, kom vbmen wesakelu 
mew, fey ñi zuam rume ayvkelay ñi weza koha ñi pigeaqel: ka fey iñce kay kimvn, 
pikey, feyci vomegelu rume gvnelayaenew, kohayelayaenew, pikey, kisu 
gvnewkvlen, pikey, pvramuwvn gey. 


Kisu gvnewvn gey 


Kisu gvnewvn gey, pigekey kiñe wenxu konkenolu cem zvgu mew no rume, kisu 
ñi kvzaw mew mvlekey, ayvkelay iney no rume ñi gvneaetew, kam ñi konal 
wezake zvgu mew. 


Zakeltun 


Zwvgutukvnugekey kiñe wenxu, feymew: fenzelaeyu, pikefi. Wvla ka zvgutugekey 
ka wenxu mew, feymew wvltukefi ka wenxu mew. Feymew tici wenxu 
zakeltukvnuwma gemetuay ñi ruka mew. Feymew pepatuafi tici cew ñi 
zakeltukvnumum mansun. Feymew: kañpvle gijañmagen, kañpvle wvlfin, pituay. 
Welu zakeltukvnuñmafeyu mi mansun, feypikvnueyu, sijañmaeyu mi mansun, 


pieyu. 


Feyelfeyeltun 


Kiñe wenxu kvpale, iñce xokiafimi, welu fey no, iñce ñi az femgefuy tami 
kintuwvlfiel mew abv mapu, kam ragi ce, welu iñce no tvfey, fey tvía: 
feyelfeyeltun, pikey. Iñce feyelfeyeltufiñ feyci wenxu, Segundo femgey ñi pefiel 
mew abv mapu, welu fey vrke no. 


Pvleyto 


Mvxvmgey Montupij, kekawi Iqnasio Kajfvñ soleaw mew. Feymew ramtugey 


Iqnasio Kajfvñ: cem zvgu mew kam mvxvmfimi tvfaci Montupij? Feymew feypi 
Iqnasio Kajfvñ: awka kecantukuñmaenew, Montupij femi, kiñe xipantu rupay 
zewma. Feymew: epuwe kvpayaymi, pigey. Montupij yaftukufi feyci awka ñi 
kulpayam Kajfvñ, feymwe kujiy Kajfvñ. Seña antv elelgey Montupij, ñi akual 
epuwe. 


Cijka 

Kuriñamko ñi cijka 

Akutun faw, kvpatun Purisima antv mew. Zomigo mew a las sinko de la tarde 
akutun faw. Epu antv mew mvgel kvpan. Imalan Temuko zewma alkanzapan xen, 
feymew rupafemiyu, umalayu feyci Temuko. Ñi kompañ mvtewe apurawi 
kvpatualu, feymew fey umalayu. Akutun faw. Wvño eskvrifilelaqen feymew 
kimageyu puwtun, pifenew Hermano. Kvme kvpatun, rvpv mew gelay inawtun. 
Feyci Xayxayko hamuhtu xiparpatun, akutun Karawe hamuhtu, feymew fey 
Karawe konpatun fapor mew, umapatun Bajo Imperial. Akutun ñi ruka mew, fey 
kom kvmelerkey ñi familia, ñi pvci altaweñi kvmelerkey, ka ñi pvci nawe ka fey 
kvmeley. Femgeci kvme ayvwkvlepatun, ñi kiñe mansun mvten barkey faw. Feyew 
pefiñ tici kasike Santiaw, feymew feypienew: mapu mew cew tami mvlen, anvy 
tvfeyci epu ruka, fiskal entugey. Feymew ñi feypietew afisafemfiñ tañi Hermano 
Preceptor. Fvreneagen eskvrifilelen tvfaci zvgu, pifiñ. Feymew manzalelenew ñi 
eskvrifilelaqetew Hermano Lion, fey eskvrifilelenew ñi zvgu. Fvrenegen 
zvguñpeagen tici diputaw mew, pifiñ. Lunes mew enxekayaymi kizu mi papel, 
pienew. Enxekalan feyci Lunes mew, zoy kuxanvn feymew manzaenew feyci pital 
mew. Epu mari epu antv mvlemen. Feymew ñi mvlemeel jafel, akutun ñi 
Hermano Federiko mew. Ka Lunes wvla, feymew enxekan tici papel feyci diputaw 
mew, señor Cinike Koakin pigey tici diputaw. Felerkey may ñi fiskal entugen ñi 
ruka, ñi mapu. Fenxen tuñmagen ñi mapu, zoy mari kuadra entunmagen ti 
mapu. Feymew fenxen jazkvkerkey ñi kure, ñi maje ka fey, asta gvmakerkey ñi 
kure yegu, fenxen ñi jazkvn ñi kure: fewaj mvleafuy ñi fvta piken, pienew. Ñi 
kacija nvlakvnufi feyci kolon, xanka, feymew koni feyci mansun kexan mew, 
afkvlerkey ñi kacija akutun. Xipanolmi ruka mew pvxentukuaeyu pigen, pienew 
ñi maje akutuel. Kimnolu kam wigkazvgun feymew fenxen azkaenew tici kolon, pi 
ñi maje, Iqnasio Agkañ. Feyci Pitorio Pueñ ka fey: pvxeñmayafiñ ñi ruka, pigey. 
Farolo Wigka pigelu ñi peñi wezokanentugey, ijkufulu ñi malalmañmagen mew ñi 
rulu. Femeyew H. A. Fey kintuleleyew polisial, manzay empvresa ñi wezokageagel. 
Bagvmbagvmtugen, pienew iñce ñi akutuel. Amule Santiaw elulen ñi umayam 
Farola, fvrenegen. Fenxen ayvfiñ ñi Hermano Preceptor. Pepaenew ñi pu mogeyel, 
nvxamkaenew: kvmelemeymi Santiaw?, pienew ñi pu mogeyel. Fenxen may kvme 
mvlemen, piken may iñce. Kom kasike ramtuenew, fenxen may zajvntukufiñ ñi 
kvmelkalemen. Mvtewe ñi pozel feymew may Cijan ñi mozawagel, fewla kimvn ñi 
caketa ñi tukuafel em. Amule feyci Farula fereneagenew tañi Hermano, 
manzalelpatuafenew ñi caketa. Xipale koseca, kom pvramli ñi kacija, ñi poñv ka 
pvramli fey amutuan, peputuafiñ ñi Hermano Preceptor. 

Memoria kom ñi pu Hermano, pu niño ka fey fenxen memoria. 


Logko Martin Wencukoy ñi wiriniefiel ñi fotvm Mael pigelu 


Masiaw pensaken, kuxanken, xipantu kuxanvn, fewla pvcike mogen. Petual ñi 


fotvm, piken. Cem piaqetew tañi fotvm, kvpape ñi caw, ñi piaetew, amuan, piken. 
Kvpape, pielimew amuan, kvpalelaenew ñi cijka. Kom kvmeley tañi familia, kiñe 
bay, ñi pvci ñawe, ñi pvci fotvm mogeley. Memoria, pi tañi kure, Maria Pasko 
pigelu, kvmelen zewma fvca xemi pvñeñ pvci Martin, yewey zvgualu ñi memoria, 
welu wixaley. Kvme kimelaenew cem wenxu ñi akulal, ñi elupayaqetew pvlata, 
gvnenkalnoaetew. Vy ce kiman. Feyci cijka: tio, pikey mvten, welu kimgelay 
ineygen, ñi Paynekew gen, kam ñi Pancu Piciñwal gen. Pelelfenewci ñi pvñeñ, 
pikeeyew ñi cucu, Kose Kvjiw ñi kure. Fey gefule, elueci mew zvgu ñi cucu. Pen 
may piecimew, feymew kontentogean. Kuyfi may ñami ñi pvñeñ, pikey tañi cucu. 
Kiñe zvgu pian may tañi cokvm, kvpatuay tañi cokvm, pepatuecimew ñi cokvm! 
Memoria!, pikey Kose Kvjiw. Memoria may ñi cucu! Mogelen may kay, pikey Kose 
Kvjiw ñi kure. Memoria!, pieyew Iqnasio Paynenaw, mogelerkey may ñi mvha! 
Nvñmacimew ñi memoria, pikey. Mogelen may tvfa, ñi memoria ñi pvñeñ!, pikey 
Kuana Kvjiw, Kose Kvjiw ñi nawe. Mogeley Nikolas Wencukoy, home amuy cayi, 
memoria tañi peñi!, pikey. Mogelen memoria ñi peñi, mogelerkey tañi peñi, welu 
akutuay ñi peni. Akutule, kintuwvltuay ñi peñi, ka akule zvgu ñvñmayafiñ ñi cem 
piaqetew. Kvme zvgi kvlelecimew ñi peni ñi kontentoleam, pikey Segundo 
Wencukoy. 


Wapi lof ce ñi wiriniefiel Padre 


Gracias may, taiñ feypietew taiñ Padre, taiñ ayvn kvme Padre. 

Abvn mañukefiiñ konvmpanieetew pu piwke mew. Ayvfuyiñ lelinieafel tvfaci antv 
mew. Pehlu xokiwiñ taiñ nvhmafiel mew tañi zvgu. Masiaw mañumyiñ, dios pile 
petuafiiñ taiñ Padre. Femgen may tañi akun Efankeliko, Payñeñ mew. Kizu may 
tañi kintuel may ta tvfey, iñciñ may, taiñ Wapice gen, zuamlafiiñ tvfeyci zvgu, 
jazkvkeyiñ may tañi femvn mew tvfaci wenxu. Jazkvtupeayiñ may taiñ Padre, 
pikeyiñ may, mvgel taiñ logko, Fvca Paynemija, Kolvñ, ka kake pu weceke logko. 
Newengeay taiñ piwke, taiñ konpunoagel feyci wezwez gvbam mew. Feymew 
jazkvtulayay taiñ Padre iñciñ taiñ zuam, feyci zvgu mew ina jazkvtulayayiñmew 
tai Padre. Konkelayiñ iñciñ may, ka logko ñi gvbam mew mvleyiñ. Inciñ kom 
kvmeleyiñ, gelay may zvgu. 

Feymew feyci zvgu may pilelmoayiñ taiñ Padre. 

Memoria taiñ Padre, pikeyiñ, pilelmoayin kay. 


Isafel Paynemija ñi wiriniefiel Padre Awkusta 


Ñi ayvn kvme Padre, manzalaeyu tvfaci karta tami kimafiel mi kvmelen. Iñce faw 
kvmelen tvfaci kvmeke pu Monjas mew. Fey piaqeyu, ekufalgeci Padre: pu Wapice 
jazkvkey eymi me, ayvgekefuymi tami pegetual pu Wapice mew, feymew 
feypikeygvn: peqka kvpatupe, pikeygvn, taiñ ayvn kvme Padre. Feyci ka kvme 
Padre Jeronimo eymi mew inanielu, fenxen poyekefiiñ fenxen, tañi kvmecegen 
mew, masiaw tutewiñ feyci Padre mew. Welu feyci zvgu mew mvlekilge kay 
Valdivia mew, rvf kvpatuge pegka puezefulmi. Ka feypiaqeyu Padre: Wapi mew 
wezake zvgu mvlefuy. Rafael kuxanlu awvkagey, kimnuci ce reke femigvn may, 
kulpaygvn dios mew may, iñce kaxvfuyiñ, feyentugelan. Ka fenxen bay ce, Picuñ 
Payjaan, ka Payjafil ñi fotvm ka ñi ñawe, Paskual Picuñmañ amuy Arkentina 
mew. Piciñ mew ñi amumum bay ñi fotvm, rapitulgemey Antonio Lefiw me, 
fenxen baweh elugey, feymew bay, amul ti pvcice, pvci no rume kuxankvlelafuy. 
Iñce ñi caw kimlafuy ñi amun, ka antv wvla kimelgepay ñi ban, feyci antv kimfule 


ñi caw, elugelayafuy permiso, iñce ñi caw kam elelgerpufulu feyci zomo, ka kimlu 
ñi caw amuy yemetuafilu ti ba, ka elpatufigu Paynekew egu panteon mew, 
misañmagey kapija mew. Ka cem zvgu pilayan. Feypikey mvten Mikadela, 
Manuela ka Karolina: peqka may kvpatuay, masiaw sintukeyiñ tami felepun 
mew. Iñce jowmayagen ñi jazkvn karta, ayvn Padre. 


